text:
以下係我一位消防員朋友托我向公眾表達嘅訊息,希望大家可以花少少時間睇下:
身為消防處一員,內部問題我唔向外講啦,我只係想講下消防同公眾之間嘅野.
場火終於救熄,但代價好大.
一場四級火,突然將消防員抬舉到上天,喺街到有好多市民會送野食同水俾我地,會同我地打氣,會同我地講好敬佩我地,會多謝我地,甚至有市民向我地salute,而我自己亦都收到黎自四方八面嘅短訊同關心,見到有啲senders,我都覺得好驚訝,不過真心感動嘅.而我知道唔只我一個係咁,我啲師兄弟都係.
我唔係驕傲亦都唔係自大,但我覺得我地消防絕對係值得配有呢份嘅尊敬同對待,就連我自己都好尊敬我嘅同袍.好多人會覺得做消防又高人工又多假,又成日食女,但我想問有啲咩工係真係會做到死… 其實我地都係打份工啫,我地都係普通人… 我相信即使消防員有幾爛玩,有幾賤男,大家心底都有同一顆想幫人想為市民服務嘅心.就係呢一份精神將每一個消防員連繫住,所以當我地知道有即使完全唔識嘅同袍殉職,我地都會覺得好傷心好難受.我好希望所有人可以一直都咁尊重消防員,要記得我地做緊嘅工作都係幫緊大家,因為有市民嘅尊重同支持,我地先有動力做得更加好.對我地黎講,市民嘅一句「做得好」,比起出自長官口中黎得更有意義.我唔希望呢份對消防員嘅尊重變成一種潮流,會隨住呢場火嘅熄滅而減退.
不過,更更更重要嘅係,比起英雄式嘅對待,我地更加希望得到市民嘅合作同幫助.以下係一堆我做咗半年所親身經歷嘅例子:
而我自己最最最嬲嘅係,當消防同救護車著晒燈響晒siren去緊車途中,仍然有司機/人唔讓路,有啲仲要特登加速過埋你先,又有啲人舉一舉手say一say sor就照喺你面前過……我每次都會心諗,若果我去救嘅係你屋企人,你都唔會想我地遇到任何阻滯.
所以,與其將消防員當神咁拜,不如從日常生活開始,親力親為,出一分力,去幫助消防員,減低消防員不必要嘅工作量,亦都令消防員嘅滅火救援工作更有效率,從而達到消防處嘅vision: To serve Hong Kong by making it a safe place to live and work.


c: text/html

text:
23 MARCH 2013(SAT)
話說之前小小豬幫過烏龜仔洗白白之後,之後幾日都成日入LULU妹間房想睇烏龜仔,見佢對烏龜仔咁上心,所以今日就等小小豬同烏龜仔嚟近距離接觸多少少啦!
小小豬都好留心睇缸入面嘅烏龜仔~
之後我地都係打算放烏龜仔出嚟地下爬吓,可以等烏龜仔伸展之餘,亦等小小豬可以觀察烏龜仔爬嘅情況.點知當我地一放烏龜仔係地下時,小小豬以為佢係走失左,即刻好緊張咁拎起烏龜仔放回缸入面呀~
隔左一陣,我地又再一次將烏龜仔放回地下,係想測試小小豬係貪玩定真係知道要烏龜仔住係個缸度.當小小豬一見到烏龜仔,又即刻好緊張要將烏龜仔帶回缸啦~
大家可以先放心,可能小小豬都知道烏龜仔係有生命,所以成個動作都好斯文,冇整親烏龜仔呀!
今次依件事,發現小小豬都好留意身邊發生嘅事,可能成日都係望住個缸睇烏龜仔,所以知道烏龜仔係住係個缸入面,唔可以走出嚟(咁即話佢唔會捉烏龜仔出嚟玩啦)!
另外,係我地冇提示之前,亦識得溫柔咁對待烏龜仔,都算佢有愛心同乖仔啦!
其實我地都真係完全冇諗過小小豬係識得將烏龜仔放回缸度,亦冇諗過佢可以咁細細力放回烏龜仔(平時佢執玩具都可知幾粗魯呀),最估唔到就係小小豬可以咁大膽捉住烏龜仔(其實我同小豬媽都不知幾驚,唔敢捉烏龜仔呀).
小小豬真係開始大個仔啦!**我的微博..關注吧**

robotstxt: allowed

filter: keep


text:
一早起身見個天色都唔係太好,怕會大落雨,所以就費時著裙同妹仔鞋,所以咪著波鞋牛仔褲番工啦!我都怕難搭車,所以都早左少少出門口.
當我離開屋企時都好好地,點知我一落到去小巴站..就開始落雨,仲越落越勁,但等小巴嗰度係露天,所以我都唔知點好,走又唔係,唔走又唔係..都真係幾狼狽呀!係依個時間我條褲腳都已經開始濕啦~真係好唔舒服呀!但都冇辨法,要繼續等車嘛!唔知點解等極都係冇車,等小巴..就冇位,巴士同的士又冇車,真係好鬼死激氣呀!
不過最激氣同黑仔嘅事就係依一刻嚟啦!
雨越落越大,我都冇辨法,為有要行過少少去巴士站等車啦!係依個時候,有一部小巴駛過,我以為係我要搭嗰部,就行出左少少..點知,嗰部車係一灘水前行過,D水花飛晒,直頭潑晒係我度呀!好在我都算閃得快,上身就冇事,只係下半身同對鞋超勁濕!不過..原來唔係我要搭嗰度車,真係唔抵,俾佢整完又冇車上.
最後,我地等到部的士返工,就我真係濕晒啦!仲要遲到呀!真係慘~~
返到學校仲俾同事笑我著錯衫,佢話牛仔褲同波鞋都係好難乾,叫我下次係落雨天唔好咁著,著條裙仔易乾D呀!之後就借左個風筒俾我吹,加上我自己又用把細細電風扇吹,先叫乾左少少,舒服番少少呀!
真係~~我以為係落雨著牛仔褲同波鞋可以方便D,唔好滑倒.點知原來係麻煩左,今日真係懶醒著錯衫呀!


text:
2015年9月27日星期日
齋人食齋醬
超級月光
2015年9月24日星期四
日,韓風料理
2015年9月23日星期三
純素蜂蜜抹茶鬆餅 Vegan Honey Maccha Muffin
其實我都跟過好幾個唔同食譜整 vegan muffin,但始終發覺無加雞蛋落去整的話,個 texture 入口係會比較黏口,中式發糕情況都一樣,但好多人又話唔覺,唔通係我要求太高!? :-w
呢個 muffin 都係參考自型仔廚師 Ryoya 嘅 Matcha & Adzuki beans Muffin (vegan) 食譜,算係我整過咁多 vegan muffin 之中 texture 最好,相對叫做無咁黏口,但我覺得始終都係唔及加咗雞蛋般清爽.
日式醬油燒飯糰
依家天氣熱,我好多時第二餐都會整壽司食,但係整壽司都幾麻煩,要預備好幾種材料,之後又要捲到唔散,都有一定功夫,如果時間唔夠的話都真係唔好攪喇!
呢次又試吓跟型仔廚師 Ryoya 整個功夫少得多嘅醬油燒飯糰,不過第一次整毫無經驗,真係有超大進步空間呢! :P
2015年9月22日星期二
義工禮品
Pinkdot 當日,有贊助商贈送禮品俾每一位義工.
其實整個活動能夠做到免費入場,免費任飲任食,又提供所有音響器材作音樂會用,都係多得各大商業機構支持及贊助,當然,大部份都係外資大行,投行,銀行等,華人企業就只係佔少數啦!
2015年9月21日星期一
繼續做義工
既然都已經提早開始咗做義工嘅計劃,咁就唔好俾佢停.
由於自己喺工作同生活上,某程度上有好幾方面都屬於少眾,所以好清楚當中被人誤解,甚至係歧視的感受,所以我一直以嚟都希望做義工嘅服務對象係一啲易被忽略及誤解嘅少眾.加入「WeWah 音樂家」係幫基層家庭嘅小朋友圓夢,打破只有相當經濟能力家庭嘅小朋友先至可以學鋼琴,而今次呢份義工嘅對象就係 LGBT community,所以噚日由朝企到晚,攰到爆之餘仲曬到變咗隻燒豬.
Pinkdot 原本係由新加坡發起嘅一個活動,提倡建構「平等互愛,多元共融」嘅社會,活動係一個大型戶外露天嘉年華會,LGBT community 邀請自己家人及朋友一齊出席,與一家大細及朋友一齊野餐,大家開開心心一齊玩.2014 年就引入到香港,所以今年已經係第二屆.
2015年9月16日星期三
瑞士手信
2015年9月14日星期一
素食晚餐
2015年9月13日星期日
南乳粉葛蘿蔔燜豆腐
烤焗茄子 Oven Roasted Eggplant
有機蔬菜
上次咪話 Ernest 媽咪送我麵包,醬料同有機蔬菜嘅,今日繼續睇埋啲蔬菜啦!
又上一課
早兩個禮拜做清潔,抹到電腦枱時就發現電腦螢幕個火牛凹咗,形成一個氹嘅形狀,當時只係覺得奇怪,但並無注意到問題.直到禮拜四晚上網,好友喺 Facebook 錄音留口訊俾我,因為太細聲嘅關係,一定要將個 speaker 貼近耳邊先聽得清楚,正當我拎起個 speaker 時,個螢幕突然斷電熄咗,我知道一定係郁咗條電線,所以諗住移番好條電線啦,點知一郁就出事喇,睇住個火牛爆火光,跟住間屋就漆黑一片,全屋啲 fuse 都跳哂掣!!
因為其實當時係仲有其他嘢正在做緊,所以必須要嘗試開番部電腦登入自己 account,再接駁手機上網繼續完成工作.喺無咗電腦螢幕之下,居然我都可以摸住個 mouse,click 入自己 acoount 之後再輸入 passwork 成功登入,我都真係服咗我自己!! :P
2015年9月10日星期四
為您而煮
自從得番個超細嘅臨時街市之後,買嘢真係好唔方便,不單只每樣種類只得一,兩檔,有啲檔口好似衣紙,凍肉,賣花等根本一檔都無,所以如果真係要買的話就迫住要行到老遠嘅街市先可以買到!
往年都係習慣買花,但今年就無喇,其實新屋嗰邊個商場最近都開咗間花店,但係就賣得幾貴.其實貴都唔緊要,又唔係成日買,但係又貴又唔靚兼又無乜選擇的話,真係唔多願意幫嚫囉!所以今年就改咗煮齋俾您.
2015年9月9日星期三
多謝哦!!
2015年9月8日星期二
姬松茸豬骨煲節瓜湯
見到我煲肉湯係咪覺得好出奇呢!?真係 N 世都唔會煲一次,因為怕麻煩嘛,又要洗肉,又要汆水,汆完水之後又要洗多個煲,煲完湯之後個煲又一定要用洗潔精洗先洗得乾淨,比起煲素湯真係多好多功夫,不過因為今日無太多時間留喺屋企預備餸菜,所以就用豬骨煲湯,有瓜又有肉食,可以煮少碟餸!
2015年9月6日星期日
IKEA 又入貨
訂閱: 文章 (Atom)


text:
2014年12月29日星期一
送給表姐銀婚紀念的栗子蛋糕
早前表姐喺 Facebook 度留 message,邀請我出席佢同表姐夫銀婚紀念晚宴,原來佢哋當年係正正年尾最後一日結婚,25 年前嘅事,我真係一啲印象都無,所以佢話當晚順便一齊倒數㗎喇!
唔知係咪心有靈犀,我發覺自己咁耐都無試過整栗子蛋糕,諗住今次試吓整,送俾表姐同表姐夫做賀禮,趁老表入嚟學琴時同佢傾過,點知佢話原來佢家姐係超愛栗子蛋糕,嘩,咁唔整都唔得啦!!
2014年12月25日星期四
黑椒雜菜豆腐伴菜飯
2014年12月24日星期三
迷迭香
見到 blog 友 Allie 成功種到羅勒,而且仲生長得好好,好茂盛,可以用嚟整麵包同 Pesto 醬,真係戥佢開心.我自己就無呢個福份去種 basil 喇,種嚫都死,無論係用種籽種定係現成盆栽買返嚟都一樣唔掂,可能都係因為間屋實在太熱喇!!
呢啲咁熱嘅環境,最適宜種迷迭香,因為佢係屬於罕生植物,唔需要咁多水都可以生長到,最重要係唔怕熱嘛!仲記得之前我喺「一田」買到嘅 rosemary 嗎?雖然佢係放雪櫃賣,但居然生命力都幾頑強,種可以繼續生長哦!
東南亞風味
2014年12月18日星期四
薑餅風合桃鬆餅 Gingerbread Walnut Muffin
我自己一向都唔多鍾意整曲奇類餅乾,覺得好麻煩,好多功夫,整好個麵糰之後又要切,又要搓,又要吸模,又要用匙羹逐少勺上烤盤,又要唧,又要 ……,之後又要分好幾盤入爐焗幾廿轉,真係用好多時間,最慘都仲係清洗工作,全部用具都油到不得了,洗都洗到隻手爛,依家天氣咁鬼凍,油脂凝固咗仲難洗!!
其實我本身都幾鍾意食薑餅人嗰款薑餅,因為覺得香料味好吸引,不過就真係唔係人人都頂得順!之但係想食又唔想整,咁點好呢?將個食譜作少少更改,應用到 muffin 上,咁咪做起上嚟輕鬆得多囉,仲可以滿足到味蕾㖭!
全麥粉 biscotti
上星期老表不斷打電話俾我,又問呢樣又問嗰樣,原來條友仔鬼死咁勤力喺度玩烘焙,一係唔整,一整就整成三樣嘢,包括 muffin,scone 同麵包,由晏晝兩點幾整到天黑,呢位懶惰姑娘真係估佢唔到.雖然佢好少整,但呢次三樣嘢都算不過不失,起碼食落口都唔難食,個 scone 仲係第一次整㖭,合格有餘喇!
見佢整得咁開心,我嗰日放工返到屋企都仲要做幾粒鐘清潔,即使個人已經好攰,都要開爐玩吓,整個至簡單嘅 biscotti 就最啱喇!
2014年12月10日星期三
乾燒伊麵 & 麥米番薯湯水
天氣轉冷,最啱就係食勁薑番薯糖水,真係名符其實甜在心,暖入心!!
啲草菇越賣越貴,上年賣開 $6 /
4兩,跟住加價加到 $7,呢次買仲犀利,賣到 $9,即係維起 $36 / 斤!!咁攪法,真係買斤菜抵好多囉,起碼可以填得飽個肚!!
Focaccia Sandwich
2014年12月9日星期二
檸檬粟粉蛋糕 Lemon Sand Cake
雪櫃有兩個檸檬擺咗喺度好耐,要諗辦法用咗佢!突然間諗《我愛和風洋菓子》裡面有個主要用片栗粉整嘅檸檬蛋糕,不妨一試,睇吓效果係點.
我自己就無專登走去買包片栗粉返嚟整,只係用粟粉代替咋,反正都係澱粉.外國人都有用澱粉整蛋糕,稱為 sand cake,因為澱粉本身係無筋性,所以成品個 texture 會比較鬆散,真係糕如其名,質地食落真係好似食到成口鬆散嘅沙,而且仲會有入口即溶嘅感覺㖭!不過我自已就唔係咁喜歡個 texture,試過就算喇!
2014年12月2日星期二
橙醬龍眼甜酸麵筋
2014年11月30日星期日
又整素薑醋
每次醃好鹹蛋之後,總會留起兩,三隻嚟整薑醋,今次都唔倒外,不過呢次煲薑醋就加多咗兩樣食材:黑背木耳同黑豆.
其實上網 search 關於素薑醋嘅資料時,大部份都會用到黑背木耳同黑豆,我估係因為木耳嘅膠質可以代替豬手;而黑豆嘅蛋白質就可以代替雞蛋.
2014年11月29日星期六
再做甘筍蛋糕
早幾日整海鮮粉絲沙律時要用到好多紅蘿蔔絲,反正都開機刨絲,順手刨多少少留番嚟整甘筍蛋糕.
醬油麴叉燒
2014年11月28日星期五
梅州綠豆餅
原來阿馳剛 join 了短程美食團到梅州玩,我問佢邊度係梅州,喺邊度,佢都講唔到俾我聽,真係激鬼死!!
佢喺梅州時食過一樣叫綠豆餅嘅嘢,覺得好好食,於是就搭個導遊叫商店現成即做.新鮮即製嘅綠豆餅係軟身嘅,有啲似老婆餅,要 20 日內食完.佢話如果唔要即製的話,啲餅係硬嘅,仲可以擺到好耐㖭,聽見都得人驚哦!!
2014年11月27日星期四
海鮮粉絲沙律
呢幾日天氣都好暖,仲有陽光,趁天氣都仲係熱,整沙律食都唔緊要.
呢個粉絲沙律超簡單易做,係切青瓜絲同紅蘿蔔絲比較嘥時間,我就無理咁好氣喇,掟哂入部 food processor 度就攪掂,之後用越南經典魚露汁 nouc nam 撈勻就食得喇!
2014年11月23日星期日
AeroPress Coffee Maker
早幾個月搭巴士時,睇到個節目有位咖啡師教沖咖啡,佢用一個叫做 AeroPress 嘅器具嚟沖,我越睇就越覺得好熟口面,好似 Ernest 媽咪上次送俾我嗰套咖啡套裝,於是返到屋企就即刻要驗證一下,果然真係!!
2014年11月20日星期四
雜菜薯蓉批 Veggie Shepherd Pie
我成日都對 shepherd pie 呢個名好感興趣,點解會咁叫嘅呢?喺我心目中,pie 係指用個 crust 做批底,將鹹或甜嘅材料放入,之後再入爐焗,好明顯呢個 shepherd pie 個外觀唔係咁啦!另外,點解會用 shepherd 呢個字呢?唔通呢個批真係由牧羊人創出嚟?
近排上網睇地獄廚神 Gordon Ramsay 嘅《Ultimate Home Cooking》,今次唔係要教煮高級精緻菜式,而係教煮一啲比較簡單嘅家庭菜,包括早,午,晚三餐,每集節目最正就係煮晚餐時,要佢四個仔女分別入廚幫手,”迫” 佢哋學識一啲基本技考,就算最細嗰個都要學揸刀切嘢,咁就唔使怕佢哋連水幾時滾都唔識啦!
剛好其中一集教整shepherd pie,原來正宗係用羊肉嚟整,咁就所以用咗 “牧羊人” 去命名.連牛都怕食嘅我當然就唔會用羊肉煮啦,今次試整連肉都唔用,整個素菜批吧!
2014年11月14日星期五
新鮮熱辣黃豆餅
印尼發酵黃豆餅都買過好幾次,一入到店內就即刻走到去雪櫃,點只搵勻都唔見有得賣,真係好少會咁,次次去到都見到有好多放喺度,於是走去問啲職員有冇得賣,點知佢叫我擰轉身睇睇,原來放咗喺對面啲紙皮盒上面.我問個職員點解唔放雪櫃內,佢話啲黃豆餅啱啱做好,仲係熱嘅,如果未攤凍就放入雪櫃的話就會變黑,果然拎上手都真係熱㗎,買咁耐都係第一次買到新鮮熱辣出爐嘅黃豆餅.
2014年11月12日星期三
木瓜雪耳果仁湯
呢期成日同 blog 友謙盈媽媽 “撞餸”,早前大家都不約而同整咗芋頭紫米露,真係撞到應一應!今次又同佢撞木瓜雪耳,不過佢係用嚟煲糖水,我就煲湯.
2014年11月11日星期二
純素布朗尼 Vegan Brownie
整西式烘焙點心,幾乎必定會用到雞蛋,因為可以起到乳化作用,方便各式材料融合.但如果撞啱食齋日的話,咁就無得食囉!
睇番本 vegan “天書”,有個 brownie 嘅食譜都唔錯,做法亦好簡單,好似整 muffin 咁將濕料倒入乾料內快手拌勻就攪掂,一於試試吧!
睇番本 vegan “天書”,有個 brownie 嘅食譜都唔錯,做法亦好簡單,好似整 muffin 咁將濕料倒入乾料內快手拌勻就攪掂,一於試試吧!
2014年11月10日星期一
老將終於要退役喇!
真係越窮就越見鬼!
呢季開始電費同差響都無咗政府補貼,要自己交番,一下子又多成千蚊支出;上個月好友結婚,買禮物又用過千;呢個禮拜部洗衣機漏水情況越見嚴重,睇住呢頭入水,嗰頭就流番出嚟,水位根本都未達指定標準,都唔緊要,最弊係我要不斷拖地索水!!一個人一個禮拜先開一次機洗衫,仲要係低水位都俾多咗佢,咁你話我有得幾多件衫要晾呀!?所以呢幾個月基本上用嚟拖地索水嘅時間仲多過晾衫嘅時間,前幾日情況仲突然加劇,想唔換機都唔得啦,咁又唔見咗 $3000 喇!!
2014年11月3日星期一
免炸吉列南瓜薯餅
2014年10月28日星期二
超鬆軟的紅麴甘酒麵包
近排老友 Louisa 跟仙姐一齊出國學整麵包,當然學到好多嘢啦,佢同我哋講,原來用直接法整嘅麵包都可以好好食,就算放到第二,三日都依然軟熟,秘技就係翻面!翻面係歐洲人整包時會用到嘅一種手法,喺麵糰第一次發酵完成兼排氣後,通常都會將個麵糰滾圓,之後鬆弛十至廿分鐘或作第二次發酵,Louisa 就教我哋用翻麵代替滾圓,排氣之後將麵糰上下左右向內摺入,然後收口向下鬆弛 15 – 20 分鐘,時間許可的話,可重覆多一次,之後先至最後發酵,藉此將空氣摺入麵糰內,令麵糰內含有更多空氣幫助膨脹.
前日又整紅麴甘酒包,今次有少少特別,額外落多少少水落去搓麵糰,放入雪櫃低溫發酵過夜,第二日拎番出嚟回室溫後就排氣,之後翻麵一次,最後發酵 45 分鐘就入爐焗.
泡菜雜菜鍋
知道有韓國部隊鍋呢樣嘢好耐,但就唔太清楚其實係乜,睇相咪又係一貫韓國泡菜鍋咁一鍋紅湯,加多個即食麵落去.咁啱 Maangchi 姨上個禮拜教整呢個韓國部隊鍋,佢話自己都未試過呢個菜式,只不過不斷有讀者叫佢教整,佢先至飛返韓國去唔同食肆試菜,之後再教網友整.
睇番佢個網頁,原來呢個菜嘅來歷係源自於韓戰之後,美軍將午餐肉,香腸,火腿,茄汁焗豆等罐頭醃製食物帶入韓國,呢類罐頭食品對於當時嘅韓國人嚟講相當新鮮,於是韓國人就開始將佢哋加入傳統泡菜鍋內.
清楚知道咗之後,我更加唔會試囉,就算係 Maangchi 姨都坦言佢唔覺得咁樣嘅煮法會好味,吸引唔到佢!喺我眼中韓國飲食都比較著重天然食材,又有自己一套嘅養生食療,甚至會用到中藥材入饌,就連一般煮餸或醃泡菜都會用梨去代替砂糖提供甜味.呢個部隊鍋無啦啦走去加啲罐頭食物及即食麵落去,最頂癮嘅仲係茄汁焗豆,真係想像唔到個味道有幾好食囉!
雖然我自己就唔會整呢款部隊鍋喇,但睇完Maangchi 姨點整個湯底,又覺得幾吸引喎,就用自己鍾意嘅食材,再參考個湯底部份用料整個泡菜鍋啦!
2014年10月27日星期一
純素芝麻豆腐雪糕 Vegan Sesame Tofu Ice-cream
喺型仔廚師個 Youtube 頻道度見到個 vegan ice-cream 好耐都無的起心肝整,咁啱早前整芋頭紫米露時用剩咗啲椰漿,要盡快清埋佢,因為椰漿好易變壞.突然諗起可以用嚟整雪糕,咁就趁天氣仲未係好凍,快啲試整咗個 vegan ice-cream 食譜.
今次係 base on 型仔廚師個 tofu ice-cream,自己再加啲減啲,就變成黑芝麻雪糕喇!由於整呢款雪糕係唔需要煮過或加熱,原本想買盒裝即食豆腐嚟整,感覺上比較衛生,但始終都係嫌盒裝豆腐豆香味唔夠,最後都係買番街市豆腐檔嘅豆腐嚟整,反正腰果我都會先汆水,跟手放埋件豆腐落去囉!( 但其實型仔廚師係無將腰果汆水㗎,原粒就咁用.)
2014年10月16日星期四
秋葵芽菜米紙卷
辣炒秋葵鮮淮山
呢碟餸都真係 “黏鬥黏,潺鬥潺”,切完秋葵之後再切鮮淮山,攪到成隻手都係潺,黐黐立立,好似有啲唔知咩喺手咁,哈哈哈哈!!!
好多人都唔多鍾意食秋葵,我估可能係煮得太過耐,煮到太軟身,太過黏,其實秋葵原本係可以生食嘅,不過我自己就未試過,無論係炒定係灼熟,一,兩分鐘就得㗎喇!
2014年10月10日星期五
是日出品
2014年10月8日星期三
眉豆南瓜粟米粥
曾經有 blog 友話發覺我好鍾意食雜糧,係呀,我絕對唔係一個飯桶,唔多鍾意食飯,就連粥都好少煲,就算以前媽咪喺度時,晏晝嗰餐都幾乎完全唔會煮飯食,可能媽咪都一樣唔係飯桶!
焗爐版 Fish & Chips
炸魚薯條呢樣嘢真係無諗過自己整,因為我由細到大都唔係太好煎炸食物,但最主要原因都係要開鑊油炸,係我至憎做嘅動作!好耐之前已經知道咗薯條可以用焗爐做成免炸少油版,而最近又喺 Masa 個網站度見到連可樂餅都可以用焗爐做到,真係超吸引,一定要試試!
傳統 Fish & chips嘅炸魚應該係用脆漿包住魚柳嚟炸,但係要入爐焗的話就無可能用脆漿喇,所以唯有用吉列做法啦!
訂閱: 文章 (Atom)


text:
2014年1月31日星期五
2014年1月24日星期五
Muffin & Scone
之前無時間整 scone,趁前兩日比較得閒,快啲郁手整番幾件嚟伴南瓜橙醬一齊食.反正都開爐,唔好嘥資源,一次過焗埋 muffin,今次又再整番好耐之前嘅番茄火腿粟米 muffin,不過呢次用咗大半辣椒油代替橄欖油去整,超正呀!!
2014年1月21日星期二
久未露面的 mushroom risotto
好耐無煮呢個 risotto 喇,因為之前用哂啲牛肝菌,但又一直約唔到 Louisa 做交收,所以無得煮囉!直到上個月,卒之到手喇,噚晚就煮嚟做晚餐.
今次呢隻牛肝菌勁香,即使浸透後再煮一段時間,
食落都仲好有菌香味哦,而且價錢又唔太貴,抵!
做法請參考《雜菌意大利飯》.
2014年1月20日星期一
南瓜橙醬 Pumpkin & Orange Jam
2014年1月17日星期五
冬天必食 — 西洋菜
一踏入冬天,我一定會買西洋菜嚟食,因為係我嘅 "賣飛佛"!仲記得初初開始 incharge 個廚房時,以為一年四季都有得食,夏天時搵極都唔見有得賣,後尾先知原來淨係冬天先有呢!雖然對於入廚都唔係完全得個零,但當時真係好多嘢要慢慢學哦!
紅莓肉桂卷
三年前整過一次肉桂卷之後就無再掂呢樣嘢喇,因為當年係跟足食譜用牛油做餡,嘩,難頂到呢,真係一路食一路反哂胃!但係我又一向好少浪費食物,無理由整左咁多個包全部掉哂佢㗎,唯有硬啃,所以一路都無再整,有陰影呀!!
直到最近,又睇番《不使用砂糖的自然派 sweet 甜點》呢本食譜,發現原來都有肉桂卷,個餡係用紅花油嚟整,咁所以我今次就試吓改用橄欖油嚟整,果然好好多,起碼個人食得開心先啦!
一般肉桂卷都會落提子乾,不過咁啱食哂,就隨手用紅莓乾代替啦,整嘢食就係咁靈活多變哦!
直到最近,又睇番《不使用砂糖的自然派 sweet 甜點》呢本食譜,發現原來都有肉桂卷,個餡係用紅花油嚟整,咁所以我今次就試吓改用橄欖油嚟整,果然好好多,起碼個人食得開心先啦!
一般肉桂卷都會落提子乾,不過咁啱食哂,就隨手用紅莓乾代替啦,整嘢食就係咁靈活多變哦!
2014年1月13日星期一
橙皮朱古力咖啡包 Orange Peel & Chocolate Coffee Bread
雜果仁香料 biscotti
2014年1月8日星期三
沙蔘玉竹雪梨糖水
上次就因為要清蘋果而整咗肉桂蘋果蛋糕,今次就到清雪梨.
雪梨,雪耳,沙蔘,海玉竹同南北杏,見到呢幾樣材料,你會諗住點整呢?正常就梗係加嚿瘦肉或豬腱落去煲湯喇!之但係,呢排成日都好易頭痛,加上大懶蟲又成日喺我耳邊做魔鬼,最終意志都係敵不過大懶蟲,少嚿豬肉就自然少啲功夫啦!
加幾粒冰糖,咁就即刻變成滋潤糖水,都唔錯呀!
喺又凍又乾嘅天氣,食完碗糖水即刻又暖又潤哦!
2014 第一爐
噚日卒之都開咗 2014 第一爐喇!
其實都唔應該咁遲先開,原本諗住上個禮拜四 dayoff 就開爐焗麵包,點鬼知起身一睜開眼,個人都未清醒就已經頭痛,見反正都無嘢做,咪迫自己繼續瞓,休息多啲囉!點知一瞓就瞓到差唔多六點鐘先醒,見到個天咁暗,仲以為自己做乜咁早淩晨就起身,再諗清楚,記番起自己曾經醒過一醒時,係見到好猛陽光喎,只不過頭痛再瞓過,所以先知道原來自己已經瞓到傍晚六點.瞓之前見唔到太陽,起身時都係見唔到太陽,你話癲唔癲呀,瞓咗差唔多十四粒鐘!!就係咁浪費咗成日時間,無整到包囉!
訂閱: 文章 (Atom)


text:
以下篇幅含有極多粗言畏語, 不喜者勿入
err, 邊度開始講起好呢, 咁又總論開始先啦
如果呢個星期PUG見唔到twin emp, 我將會disband PUG guild
理由嘛? 因為我憎呢個guild, 憎以下呢班人仕, 我憎到想佢地一齊死都唔俾佢地開開心心打expansion
我有冇咁o既權力? 冇
我有冇咁o既能力? 絕對有
to 等緊expansion所以唔打raid住o既人仕
你算幾老呀? 想打就打, 想唔打就唔打呀? 想打果班人變左做咩? 你想打就陪你打, 你唔想, 呢廿幾個人就變左陪坐. 我同你講, 想打果班, 論負出, 佢地有資格俾隻中指你之後叫你收皮. 你論負出又唔夠人多, 又要人地每日standby服侍你果種隨心所欲o既attendence, 你好唔好意思架, 你地識唔識個醜字點寫架? 人地冇俾中指你已經算係禮貌你仲好意思叫人地去等你三個月呀?
to 因為玩expansion, dota, w3而唔黎raid o既人仕
我唔想多講, 不過你地比樓上果班仲仆街, guild要你幫手, 你走去玩自家野, guild raid item你冇份loot咩? 你有份loot就唔該有番個member應有o既自覺, 我同你講, 有dkp唔係代表你偉大, 我俾你十9幾萬dkp, 你自己solo MC俾我睇呀笨, 你有份loot, 就有番做member o既自覺, 你唔需要對guild負責任, 但係唔該你有人性少少對另外廿幾三呀個raid member有代待, guild係死o既, 永遠唔會對你有期望, guildmate係生o既, 人地有份幫你打loot, 你就有份幫番人, 唔識唔該唔好做人. 番工遲番屋企o既人唔可以login睇下有冇人需要sub, 一定要人救先肯出手?
to 學生要溫書handle唔到
我對於呢種真係好想好想問下佢地智商係幾多, 去維持raid progress要用幾多時間呀? AQ咪最多兩日. 你同我講你番學讀書忙到連兩日raid都維持唔到, 我真係好懷疑你用幾多時間去讀幾多書, 我自己gpa 3.0+, grad on time而且俾正常人多一個minor, 同女友同居, 一個星期part time 20個鐘, 我都仲有能力去打raid喎. 唔通我一日有八十四個鐘? 我一次都冇叫人唔該24小時online, 我仲好支持raid only members. 你每日訓少半個鐘, 果到d時間已經夠去raid啦. 我每次raid起碼都訓少三個鐘, 我夠raid足一年, 我都未出聲, 你更加冇呢個資格. 如果有人話自己handle唔到study + 2 days raid, 我送個title俾你叫"I am fuking noob in real life", 你自己唔識分配時間, 所以其他人要用佢地o既時間到等你學, 你同我講你係唔係覺得咁好公平先? 係raid到有一個人wipe左個raid, 之後我話全世界減dkp, 你會唔會覺得好正? 點解normal real life people要為你地係real life noob負上責任?
to 個guild就快死都唔知果班人
你地係咪真係呢個guild o既人黎架, 係一日之中竟然有三條彈皮同問我乜PUG死緊呀? 我真係好想知道, 你地當個guild係乜? 有份玩o既時候就事事關心有份loot, 冇份玩就等個guild死左先知? 三個之中有三個都係"o下, 乜咁大獲?" 你地明唔明我真係好想好想俾隻中指你地之後同你地講, 我葬禮都安排左, 咁你歡喜冇? 你打少d, 我可以理解, real life busy, 對隻game熱情少左乜都好, 都仲係合理, 但係一d都唔打, 學我之前講, 你對隻game熱情係0, 你始終都係要對你guildmate負責任. 打生打死佢地有份, 你走左, 你地番黎, 佢地要熱切期待, 你地唔番, 佢地出兩倍力去打你果份. 做野, 你又少過人, 待遇, 你又好過人. 呢個世界有冇咁美好? 唔好傻啦
呢到有邊個傻仔覺得expansion之後咩到都好番, 我可以同你講, 唔駛旨意
以上o既理由, 我已經憎你地憎到入骨, 你仲要我笑笑口同你一齊玩expansion, 你諗都唔駛諗
如果呢個星期見唔到twin emp, 我可以講個guild有7.5成人我都憎
你覺得一個人有冇可能係咁多人等佢憎o既環境之下開開心心玩隻game?
我做唔到, 而且我可以大大聲同你講, 我係小人, 我係俾你呢班人搞到玩隻game會玩到咁唔開心, 我亦會俾你試下呢隻滋味
你想等expansion個guild會番生, 諗都唔駛諗, 我已經幫最後十幾個可以"一星期online兩日raid only member" o既application送左出去, 冇左呢班人最core o既人仕你地唔駛旨意係expansion開到raid
點解kelly咁仆街?
我已經替果班hardcore唔抵, 佢地做又多過人, 得到o既, 係睇上例人仕o既面色去決定有冇飯開, 上天公唔公平我唔知, 不過我就好公平. 好人會得到好人o既待遇, 仆街o既可以同我一齊仆街. 呢個亦係我係disband之後唯一幫佢地做到o既事
呢個星期, 三四日一都唔會有raid, 淨係星期五六, AQ or nothing, 我唔會同你去玩bwl, 9:15pm HK time, 一係aq raid, 一係冇raid, 見唔到TE, 個guild disband, 你可sign, 你唔sign, 係咁多
心中有數o既人仕, 我依家唔係威脅你地, 只不過人o既忍耐力係有限, 特別係我o既忍耐力不嬲都係幾乎零
我唔係係度叫你日日online, 我個standard好簡單, keep住個guild有raid progress, 個guild依家aim緊aq, 兩日raid, aq, 我個standard就係咁簡單
如果你覺得raid兩日係要生要死, 咁我會想你真係去死, 因為你自己"所謂"o既要生要死果時都唔照顧番你自己guildmate, 我寧可你去死
用呢兩日時間去諗下, 你係個guild度混緊咩吉,
有心o既, 唔該, show up, 集中三個鐘, 就係咁多, 我唔會叫你閒日on多d, 因為就連我自己都唔會咁做
冇心o既, 我同你一齊仆街, 冇咩架, 你俾咩我, 我會俾番咩你, 禮尚往來
呢個post係好認真, 笑話唔該keep係第二d thread, 我唔想係呢個threatd入面見到任何笑話, 個guild死緊你都淨係識講笑話一d建設都無, 唔好俾我係度見到你


text:
向來以紀律部隊做題材嘅劇集收視都唔錯,加上呢輪電視風雲風頭火勢,無綫開劇都要搞突破,拍咗兩輯《飛虎》嘅監製林志華,明年1月會開20集新劇《再戰明天》,以懲教署人員每日面對甲級重犯嘅故事做題材,劇情會有香港重犯嘅真實個案,演員有吳啟華,徐子珊,黃德斌同高鈞賢等,王浩信,單立文同滕麗名演囚犯,至於黃心穎BB同趙希洛就做懲教署學員.而子珊就演懲教署職員,與吳啟華有感情線,監製林志華透露會到監獄作實景拍攝,直言過程相當嚴謹.
心穎BB做啟華個妹
個劇籌備經年,日前去咗赤柱同最新嘅羅湖女子懲教所實景拍攝節目巡禮,其中阿滕嘅故事,講佢喺女子懲教所湊大個仔,期間遇到啲問題.見阿滕抱住個小演員狂喊,子珊係咁相勸,真係好鬼入戲!而劇中本來係懲教人員嘅王浩信,因為犯咗法,最終自己都要坐監.監製林志華噚日喺電話度話:「我哋去咗監獄嘅實景禁區拍,懲教署安排囚犯唔喺監倉,劇組至入倉拍,唔會影響佢哋嘅運作,好少機會喺實景拍監獄暴動場面,我哋今次都拍到!」
■滕麗名同徐子珊日前喺懲教所實景拍攝新劇《再戰明天》,睇嚟好逼真喎!
劇中子珊將與啟華有感情線,更會有咀嘴戲,林志華更謂:「戲中啟華大子珊十幾年,子珊出世時啟華抱過佢,子珊都當佢係uncle,後來慢慢發展成情侶,子珊仲幫啟華擋刀.」
王浩信喺監倉拍嗰時喊唔停,佢噚日喺電話度解釋:「因為喺監倉實景拍,裏面有囚犯嘅物品,入到去諗住如果出唔到嚟,見唔到啲親人就忍唔住喊唔停,扮囚犯嘅演員又話你入嚟就啱,有排玩呀,氣氛好似真監獄咁!」個劇睇落都幾新鮮,加埋有心穎BB飾演啟華個妹,應該吸引唔少宅男捧場.
■心穎BB終於正式入劇組,宅男要留意喇.
■吳啟華(左)同王浩信飾演懲教人員,有唔少對手戲.
■劇中本來係懲教人員嘅王浩信,最後因為犯法而入獄.


text:
葉梁美蘭以公仔麵袋做裙,主人家雷禮權見到即刻扮食,仲大叫︰「我最鍾意食嘅麵呀!」
媽咪姐
Ball場扮嘢王
上星期六( 20日),九巴後人雷禮權喺深灣遊艇會補搞生日 party,出名爛玩嘅佢,梗係唔會簡簡單單慶祝.今次就用鮮艷顏色做主題,當晚出席嘅名人個個扮到花哩花碌,撞到七彩.好唔好睇其次,最緊要有藉口俾班紳士名媛癲番晚.
葉梁美蘭 晒麵袋裙
全場最突出嘅葉梁美蘭,雖然搞錯 dress code,依然搶晒鏡.佢用咗 150個麵袋做裙,頭上插對筷子,再加個杯麵手袋.「的麵大概兩個半一包,計咗係差唔多啱呢個 budget.對筷子係我自己食,所以唔計錢嘅!」玩到咁大!
雷禮權 至 sharp橙衣人
今年 55歲生日嘅雷禮權,又再玩嘢,搞個鮮色主題 party,話就班老友咁話.「我本來諗住叫大家用 338蚊,執齊底衫同埋鞋,不過唔計化妝,着到好靚嚟.但係日日都有朋友打俾我,問我點着.咁我話晒 idea俾佢哋聽,我自己咪冇嘢着.所以轉咗玩顏色,等佢哋容易着啲.」佢叫晒啲朋友着到咁行,原來又係玩嘢.「其實係整蠱佢哋,等佢哋好似行 catwalk咁,個個逼住要上去先可以落番嚟,等我俾分揀着得最好同最差.」


text:
由於Summer小編仲坐緊月,所以就繼續等馬穎為大家報告Summer嘅最新情況啦.
話說我哋Summer小編已經出院返到屋企坐緊月,同時開始咗佢嘅人奶路.不過一開頭難免有啲手忙亂腳,而且仲有啲蝦碌事添!
好多新手人奶媽都會有疑問,就係埋身餵母乳唔知道「BB究竟食咗幾多?係咪食得飽?」Summer都係其中一個有此疑問嘅新手媽媽.加上Summer BB回家首日即使密密吃奶都依然喊個不停,所以就令佢超擔心,不斷懷疑自己唔夠奶餵唔飽愛兒.
其實嬰兒喺媽媽肚內生活咗10個月,初來到呢個陌生世界仲未適應係好正常嘅.除肚餓外,包被包得佢唔舒服,尿片痾濕咗,太凍太熱溫度唔啱,或者肚仔有風唔舒服,都有機會令BB呱呱大叫,所以初生BB喊唔一定係肚餓!點解我知?因為我都係媽媽呀,因為我個仔頭3個月都係每晚喪喊喪扭!嗚!
正所謂:「當局者迷!」剛生產嘅Summer雖然平日非常精靈,不過佢同大部分產婦一樣,都係會擔心BB食不飽嘅.
所以…
Summer老公見Summer密密餵奶覺得BB唔飽,返屋企第一日就即刻落街買奶粉.但後尾發現補粉後,BB都係隔兩個鐘就喊.(所以唔關人奶食唔飽事啦!加油呀!)
為咗知道自己究竟有冇奶,Summer嘗試泵奶再用樽餵,好處係清楚畀自己同身邊人知道究竟有冇奶,又可以知道BB食咗幾多,釋除無奶嘅疑慮.然後,奇怪嘅事就發生咗!首次使用電奶泵嘅Summer啟動奶泵5分鐘後,竟然發現:乜!都!泵!唔!出!
正在驚慌之際,馬穎叫Summer send幅相嚟睇下,原來Summer只想泵一邊胸,但插咗for雙泵用嘅Y型喉!應該用返單條喉先啱呀!哈哈哈!係咪好蝦碌?(最後係成功泵到奶!阿B係有奶食架唔使擔心!)
好彩到健康院首次檢查後,BB一切正常,而且Summer見過母乳姑娘後,姑娘都話Summer「做到幾好,對佢有信心!」我哋都一齊支持下佢啦!加油呀!You are not alone!


text:
首頁 ﹥ 簡介
大寬頻第四台 有線電視 光纖網路 服務網
申裝專線:0952-999-575
有線電視 + 光纖上網 + 數位特選頻道 申裝優惠方案
裝機時段:早上09:30-12:00 下午14:30-16:30
晚上18:00-21:00 假日正常服務
依各地區另有 寬頻網路 超值優惠方案
詳細優惠方案 歡迎來電洽詢 0952-999-575
線上申裝,請按這裡!!
新竹第四台 新竹市第四台 電視費用 新竹市有線電視 振道有線電視 新竹振道有線電視 振道有線電視目表 新竹振道有線電視股份有限公司 振道有線電視數位機上盒 振道有線電視電話 振道有線電視公司 振道有線電視收費 振道光纖 振道上網 振道光纖網路 凱擘大寬頻 凱擘大寬頻客服電話 凱擘大寬頻心得 凱擘大寬頻 評價 凱擘大寬頻費用
服務內容: 有線電視申辦,光纖網路申辦,HD數位機上盒申辦,屏東有線電視 台南有線電視 彰化有線電視 台中有線電視 新竹有線電視 桃園有線電視 新北市有線電視 台北市有線電視,屏東第四台 台南第四台 彰化第四台 台中第四台 新竹第四台 桃園第四台 新北市第四台 台北市第四台,大安文山有線電視 新台北有線電視 陽明山有線電視 金頻道有線電視 全聯有線電視 新唐城有線電視 北桃園有線電視 振道有線電視 豐盟有線電視 新頻道有線電視 南天有線電視 屏南有線電視 觀昇有線電視


text:
包麗怡 Ali
理工大學精神護理學系 Yr.1
讀副學士時, Ali有機會到佛教醫院實習接觸病人,「雖然嗰時對護理學認識唔多,多數時間都係陪病人傾偈,但我都覺得好有意義.」
U花 U草
最索白衣天使 理大校花讀 7年 做精神科護士
細路女邊個唔貪玩先?就算家教再嚴,點都會講過大話呃阿媽出街玩.不過 21歲讀緊理工大學精神護理學系 Yr.1的包麗怡(Ali),放學唔返屋企,日日喺籃球場流連,連大時大節都唔會返屋企食飯,都算係典型貪玩妹.
「嗰陣小六成日放學就去公園坐,唔想返屋企,覺得同朋友一齊先係最開心.到咗升中派位,竟然俾我派到區內 Band1中學,但係平時玩開啲朋友都派晒去另一間 band2嘅中學,我竟然傻到去間 band2嘅中學叩門叫佢收我,就係為咗可以同朋友一齊,雖然最後都冇轉到,不過諗番起都覺得好傻.」
DSE失手,令 Ali無法如願直升大學學士讀護理學,結果要比其他人多花兩年時間由副學士讀起,「讀副學士嗰陣好辛苦,絕大部分同學都好搏命想入大學,我自己有跳開舞,好想入到 Poly Danso跳舞,所以嗰陣日日溫書,跳舞,兼職都停晒,為咗爭取表現,上堂我會主動去問教授問題,好彩最後比我 GPA3.37升返理大精神護理 degree,呢個課程要讀五年,計埋副學士嗰兩年,我用七年時間去為自己嘅夢想鋪路,聽落好似好漫長,不過我相信係值得!」
撰文:葉浩婷
攝影:范仲良
化妝及形象: Kika Wong


text:
王宗堯:
Hair:Hei@Xenter
Make-up: Aster Pang
Styling:DKNY, Ted Baker
方健儀:
Hair Vincent Yeung@Rvsstyling
Make-up: Katherine Lo
Styling:Ziztar
U人攻略
講毒宣言
今時今日做藝人,淨係出騷跑通告唔夠嘅.要個個認得你,叫得出你個名,夠「毒」都好緊要!講緊嘅「毒」當然唔係對住部電話轉珠嗰種,而係要緊貼 fb, ig各個社交平台,成日有嘢 update比人睇.
自從「淡定姐」方健儀離開大台同廉署後,又教書又做皮革,幾乎日日 fb都有嘢更新,多 job多到接唔停,仲忙過以前做主播.
同方健儀不遑多讓的王宗堯一樣接 job接到手軟,加上男神撐佔中 po fb唔怕被封殺,想做就做,有樣有諗法,被封為新一代男神是常識吧.男神對才女,梗係最好互問互答
讀書時冇人當我男神!
方:方健儀 王:王宗堯
方:由細到大都係男神?
王:其實細個唔係特別鍾意讀書,但父母覺得讀上去大學出路會好啲,所以就聽父母話.其實一開始考到男拔萃,但我爸爸係英華仔,身邊好多世伯都係英華仔,自然會覺得英華個校風好好,所以放棄男拔去讀英華.
英華係男校,所以冇分男神唔男神,校草嗰啲嘢,反而每日七點十分大家都知要去牛津道霸場打籃球,通常八點九度先集合,中間後時間就可以打波!不過我就冇入校隊,好多師兄弟都好好波,我知道英華𠵱家嘅校隊更加犀利,母校嘅運動水平一直都保持得好好,不過自問就唔係標青嗰啲!
方:對自己被稱為男神有咩感覺?
王:一開始會好唔慣,𠵱家你叫我「王生」我可能唔識應.對我嚟講,一開始對男神嘅定義係神枱級嘅人,或者一定係好靚仔,係一個遙不可及嘅人物,但後來我覺得我呢個男神嘅定義相對嚟講比較特別,係同其他藝人嘅關係更加 close,大家會做埋同一樣嘢,有同一樣嘅思想,有同一樣嘅口啓,同樣地關心香港呢一個地方,我覺得呢樣嘢嘅象徵意義大過喺神枱上面,遙不可及嘅人物.
方:英國讀書多艷遇?
王:會考已經去了英國讀書,一去到考嘅時候學英文比較難,要學習口音啦,加上要學一啲英國嘅歷史,要花時間去學,不過最後成績都可以,都拎到 C咁上下.
艷遇又冇咩喎,拍拖好難,因為始終佢哋會覺得你係中國人冇咁優越,如果係欖球隊,足球隊,係鬼仔個人又型啲,但我哋讀寄宿學校,全部着一式一樣嘅西裝,但中國人嘅身型比例冇鬼仔咁好睇,所以冇得比,惟有暑假返香港識朋友仔先有機會拍拖,英國真係好少.
大學遺憾冇住 Hall
王:最難忘的中大生活是?
方:喺中大最難忘嘅係一種遺憾,係冇得住宿舍.我中學開始住馬鞍山,馬鞍山去中大 15分鐘車程,所以唔合資格住宿舍.不過我都有屈過一次蛇,瞓喺窗台度,但瞓完一晚第朝腰酸骨痛,試過一晚就算.
王:中大新聞系多男神?
方:要搵個好似王宗堯呢種質素的確難,其他系我唔知,但我嗰年新聞系 70個同學入面,得7個男仔,迎新營每組勉強分到一個男仔,同屆嘅男同學都係書卷氣好重嘅,凡事好難兩全其美,我都唔怕得罪講句,我啲同學讀書好叻嘅,好有才子嘅感覺,靚唔靚仔就見仁見智就算𠵱家去教書,啲學生都話女多男少,呢個係新聞系傳統.
王:會點形容同老公嘅關係?
方:係好好朋友,良師益友,好好夫妻幾個角色.佢仲喺舊公司(TVB),佢會體會到做傳媒有幾辛苦.因為當時我長期都返夜,老公都唔想我咁辛苦,我就話如果我想跳出嚟,佢都表示支持,由我離開廉署再跳出嚟做自由人,我都有同佢打定底話會比以前生活更加唔穩定,可能冇飯開喎,但佢繼續話唔緊要,最緊要我開心!好彩我同佢嘅想法好一致,例如話我做皮革成日都要通宵,冇時間陪佢,佢都冇反對過,佢話最緊要攞到滿足感,話見到我做到一件產品出嚟時嘅喜悅,好耐都冇見過,所以好慶幸有一個好支持我嘅老公!
撰文:葉浩婷
攝影:崔百祥


text:
過咗新年拎晒雙糧花紅後,見下午茶開始有散水餅出現,即係轉工潮又開始了.
話說有位工作近五年嘅女同事,對外一直好得人心,出咗名係好好小姐,而對自己老闆都算唔話得,幾乎隨時On call,需要佢幫手時一定及時喺度撐住個場,如無意外嘅話一有空缺無走雞係由佢上架啦.點知人生就係有太多估你唔到嘅事,調咗一位唔憂做嘅肥哥哥嚟Under佢.呢位哥仔好識撈,經常貪完小便宜後拎啲戰利品返嚟哄老闆開心,平時又好落力照顧佢……啲花花草草.雖然肥哥哥靠唔到樣搵食,不過就好識扮擔屎唔偷食嘅老實人,周圍吹水「關心」人地嘅生活狀況,等人地對佢放低戒心.工作上呢,就推得就推,話自己身體有事唔適宜操勞,好好小姐有時都費事等佢慢慢做「行」嘢,自己攬埋上身做.久而久之,兩個人嘅關係愈嚟愈差,肥哥哥開始散播謠言,楚楚可憐咁話俾人恃住高佢兩級恰得就恰,令佢就嚟壓力爆煲.
枕頭狀當然唔少得啦,反正老闆對佢工作上嘅要求唔高,全權交晒比好好小姐Follow,所以眼見耳聞佢嘅一舉一動都唔係真嘅.呢種人真係防不勝防,玩一招借刀殺人,加埋扮抑鬱發作,就成功將好好小姐趕離公司.
肥哥哥有晒我地部門嘅電腦Account,平時我地見好好小姐放咗假,已經係人地電腦自出自入唔使經佢阿頭批准.有次佢扮委屈同阿頭入房伸訴,就話好好小姐幾次E-mail咗啲尖酸刻薄嘅言詞責備佢,令佢工作上失去動力.大家心知肚明係佢自編自導自演啦,啲E-mail肯定係佢自己嘅作品,偷偷潛入好好小姐部電腦嚟Send比自己,呢件事火速傳開去,阿頭點都要做啲野,捉咗好幾位同事嚟問下好好小姐人格係點,平時工作態度如何等.
就算一致好評,最後好好小姐都係被迫提早解約.
人走茶涼,無人再睇實每個Task嘅死線,無人再幫佢揹飛,無人再自願做埋人地嗰份,肥哥哥當然將平時嘅工作放慢晒,等新人嚟到再卸晒俾佢.不過喺呢段真空期,阿頭當然依賴晒佢啦,時不時打嚟問野,「Peter,麻煩你Forward番上次同好好小姐一齊跟嗰個Music show事前出過比各單位嘅Memo同Letter比我啊!仲有呢,記唔記得邊幾間機構贊助我地?」肥哥哥心知不妙,自己一直只係掛名,「哦,係啊,有……唔好意思,聽咗電話先,轉頭話你知. 」立即開行Turbo入好好小姐電腦搵相關嘅Files逐個開嚟睇.就自行判斷幾個似樣嘅信快手快腳Send比阿頭睇下過唔過到關.唔使五分鐘阿頭打嚟詢問,「應該有幾封邀請信出咗架,你有無印象擺咗喺邊?」肥哥哥等咗呢個提問好耐啦,「係啊仲有幾封係好好小姐Keep架,我頭先專登Login佢部電腦都搵唔到,我當時Draft咗啲信比咗佢,最衰自己無留底啦,佢又無交低我知啲野點跟. 」難得死無對證,仲唔趁機會賴?阿頭一頭霧水,「明明佢個Handover list有架,嗯……可能Files太多未搵到啫,唔緊要啦,你用住個舊啲嘅Sample改少少野比我啦!」
肥哥哥呢種等你走咗仲要踩多兩腳嘅人多的是,貪盡你嘅便宜,然後自以為呃得到眾人.佢咁有自信皆因已轉咗長工,真係日日坐定定喺度,咩都唔使點做等收工你都炒佢唔到.山水有相逢,人地有料就算被你趕走都好快搵到大機構請佢,對佢嚟講無損失.而閒人帶著黑心去做人,係要還嘅.


text:
(更新回應)
Bob林盛斌不嬲形象正面,出晒名錫到老婆同三個寶貝女燶,話晒每個囡囡都係爸爸嘅「上世情人」吖嘛!如果有人用呢個point攻擊佢梗係嬲豬!Bob早前就喺各大社交網站post咗一張網民無理辱罵佢嘅留言,當中仲攻擊埋Bob嘅三位寶貝女,Bob就回應留言話:「其實,做我這個行業,再難聽的說話也聽過,再難看的面口也看過,如何攻擊我,侮辱我,不要緊,但請不要傷害我的家人.」盡量男人一面!而Bob今日回覆傳媒:「首先多謝好多朋友同網友關心,佢哋都叫我唔好太介懷呢啲留言,其實我真係冇乜嘢,一直以嚟,我都有同自己社交平台甚至其他網上媒體嘅網民互動吓,有時間盡可能我都會同佢哋傾吓計.惡意嘅留言當然我都有見過,不過今次呢位網友嘅說話,我就覺得有少少過火.」佢仲話:「做我哋呢個行業,好難期望所有人都喜歡自己,對於種種批評,如果係有建設性嘅,當然會認真反思同檢討,如果只係蓄意中傷同充滿攻擊性嘅,亦只好一笑置之,但係我覺得始終都應該有一條底線,而我嘅底線就係我屋企人,請唔好傷害我最愛嘅家人.」
2017年4月9日 星期日
(辛苦了爸爸!)囡囡被網民無理攻擊 Bob:我嘅底線就係我屋企人 __,Bob,林盛斌,
(更新回應)


text:
(短片)(隻手打針打瘀晒)梁政珏陀B好轉出得院 老公租定輪椅出入
2015-08-17 02:08:00
梁政珏今年1月秘嫁生意人何思源(John),然後好快造人成功兼仲一索得男陀B仔,11月就係預產期.不過,因為遺傳咗媽咪子宮後屈,而且有胎盤前置同埋胎盤位置過低問題,梁政珏陀B以來特別小心,點知今個月8號喺屋企食食吓早餐突然出血,嚇到老公拿拿聲將佢送入醫院,仲一住就住足一個星期,直到噚日醫生終於批准佢出院喇!
梁政珏今日一早就喺instagram貼相,一張係佢化晒粧,精神奕奕等出院嘅相,另一張就係因為打針搞到成手瘀血嘅相,頭先佢接受《蘋果》訪問時話:「我應承咗醫生會好好休息,但醫生話我其實可以落地行,但一定唔可以操勞,老公就租定咗輪椅畀我,如果想去超級市場買吓嘢都可以坐,佢哋都驚我困得耐會悶,情緒都唔好.」
住咗一個禮拜醫院,梁政珏話好多謝醫生同護士嘅照顧,但係佢就有啲感概咁話:「醫管局真係應該監管香港私營醫院嘅設備,例如嬰兒深切治療部NICU, 香港公立醫院NICU使用率已達160%,私營醫院本來係有舒緩政府醫院作用,但醫管局冇要求私營醫院幫手不特止,而且將95%要執手尾嘅嬰兒送去公立醫院.」


text:
今日下晝同朋友傾開一個話題,原來朋友之間都會呷醋,仲會因為咁而嬲同失望,甚至會炒大獲.
唔知你有無經歷過類似情況:你面對緊一個問題,朋友A同你好熟仲不停比意見你,但有一日朋友B同你講左兩句而你又覺得B嘅同理心大啲,加上B嘅建議更加可行,於是你聽左B嘅意見而做,最後A嬲左你.A不停埋怨甚至罵你,問你點解信B唔信佢,話其實B講嘅野咪同佢差唔多,最後暗示「即係你唔當我朋友啦?」
聽落好似好複雜,其實好寫實.中學大家活響同一棟建築物入面相處近8個鐘,見你仲多過見父母.所謂人以群分,價值觀同理念相近嘅人會做朋友係好正常嘅事.中學邊個唔會同朋友講心事,就算係男仔都會響打波嘅時候傾左好多野,唔妥你咪直接爆粗罵你,再唔係咪打交囉.久而久之朋友圈入面會建立左一套普遍價值觀同標準,大家響呢個原則底下就會相處得比較舒服.個隨著年紀嘅增長同發展,大家之間嘅不同會越黎越大,過多兩年之後佢變左另一個人都會出奇.而因為人不斷變嘅同時,身邊嘅朋友都會一直變,最後以前潛規則訂左嘅普遍價值觀就會不再適用,形成新嘅矛盾.就好似以上情況咁,我地有時都會做左A,明明我同佢識左十幾年,點解佢信一個識左一年嘅人講野,都肯唔聽我講,係咪我地其實十年黎都白過(明明唔關事)?
或者人同人之間距離就喺我地忙碌嘅同時,靜靜咁畀時間拉開左都唔知.其實作為朋友,無論係熟定疏,只要響朋友有需要時細心傾聽,畀少少個人睇法同回應已經好足夠,畢業每個人行嘅路都唔同.好多時我地以為自己作為旁觀者就一定可以睇晒成盤旗,個其實好多時只係管中窺豹;人之患在好為人師,所以以一個友善嘅態度同朋友傾計已經好夠,你估真係咁多「老師又中!」咩?
朋友理應和而不同,但如果關系唔對等就真係會令人失望.我深信每個人都會秤下自己個friend list,邊個重要啲,邊個只係萍水相逢,邊個已經疏遠左好多,邊個係熟到好似思想同步嘅「蘇眉」.但無人會將呢個list講出口,佢一日未出賣你你都只能意會佢有幾重視你,同時檢視自己有幾重視對方.筆者諗起一個識左超過十年嘅朋友,佢做人處事好圓滑,中事已經成個PM咁深得老師同學歡迎.當年佢講過一句說話令我幾反感:「朋友就係朋友,邊有分邊個close唔close.」依加諗返起都好笑,畢業之後佢只係會約幾個熟人出黎玩同講下自己去向,就好似消失左咁,後來經幾個人把口先知道原來佢去左第二到讀書,但又成日返黎,只不過除左小圈子之外無人知咁解.本來呢啲事好正常,大家都明白理解,但我每次同佢嘅交流,佢最後都一定會包底幾句「下次約食飯啊!我真係好想見你地!」「好掛住你地啊!」「朋友要見啊,唔見就無」真係假到呢……
呷醋嘅朋友可能對你黎講佢好小氣,你甚至無諗過朋友之間都會呷醋,但起碼佢都係出於友情同重視而呷醋,佢以為你唔再重視但又唔講出口,然後嬲爆爆個樣夠傲嬌嘛!相反一直PR做得好好嘅朋友,甚至每一句說話都好似好重視你,成日掛友情響嘴唇邊嘅「朋友」 ,其實佢地先係最唔重視友情嘅人,.我寧願要一個傲嬌嘅朋友都唔想要半個虛假嘅朋友,畢竟呷朋友醋都幾可愛啊,唔係咩?


text:
落一塵 2016-9-24 04:25 PM
(教育中心) 各位老師同freelance留意番!態度令人憤怒呢間中心叫博研多元智能課外活動中心
佢地add左我入wtsapp後一直唔派班比我
咁我有問過係咪我邊方面唔夠好啦
佢只reply佢地有好多導師,唔係我一apply就成功
如是姐,我報左好多次都唔比班我
我終於同佢地講話如果無心合作,麻煩碎晒我d個人資料,我唔想比佢地keep
佢地又覆唔係每次都成功
可怒也,我決定打去佢地公司同負責人講
我:你好!我見呢我都apply左好幾次,咁我讀到master, 又教左六年,都有經驗幫到你地公司,但報親都無回音.你地唔想合作既,咁碎晒我d資料啦唔該
負責人:小姐,我地有3500個導師,無可能你次次申請都要比你架wor.你去見工會唔會次次都請?
我:我無咁講,但我見幾次都無回音,都唔想晒大家時間
負責人:小姐咁你想點?你話你學歷高,睇番record, 你讀polyu speed. 你個d叫高學歷,咁我d導師hku畢業個d點計.仲有,我自己都有教班,教超過十年,咁你個d叫咩
我:咁我諗每個導師都有自己才能,我覺得你咁樣你好唔尊重我
負責人:如果你覺得我唔尊重你,我講對唔住囉.就當我地公司高攀唔起你(明係反話)
我:我覺得好un耳,麻煩你say sorry.
負責人:唔怕話你知,你上黎interview時我同事mark左你無禮貌同過份自大,你叫我點比班你
利申我係天生面黑,唔笑會比人覺得惡既人.當日去interview, 我咁岩上完堂,有教具.面試時問我點教中文寫作班,我話可以用story cube教,一邊玩一邊教,會開心d
咁就叫過份自大
呢d叫活動教學
呢間野好垃圾
後來發現有朋友幫呢間野教過,話好垃圾
利申:95%聘用率.大部分係夾唔岩時間或者interview個日唔舒服表現唔好


text:
15 JUNE 2009 (MON)
今日就係大肥豬嘅生日大日子,原本要返工所以都冇乜特別節目同佢慶祝.
平日就話唔方便請假,不過唔知係好彩定唔好彩,竟然學校停課,所以我就係上星期五膽粗粗咁請假,哈哈..又冇問題哦,所以今日PLAN左個特別節目同大肥豬慶祝啦!
我地個特別節目就係『去玩..去癲...嚟OCEAN PARK』,其實我想去左好耐,不過一直都未有機會.剛好早排知道生日當天去係會免費,加上我又有張惠康七折COUPON,咁即係$150就可以兩個人去玩成日,所以我就決定同大肥豬入去過番個開心生日啦!
哈哈....開始我地個OCEAN PARK之旅啦~
第一站當然係去大熊貓園先啦~
之後就係去探吓樂樂盈盈同小紅貓~
下一站就係大肥豬最鐘意嘅金魚館,睇吓佢見到啲金魚幾開心~
基本上我地停留左係亞洲動物天地都有一陣勁耐時間,之後就打算搭纜車過另一邊玩.
係行嘅途中,見到個輕氣球終於都有得玩,我之前都未玩過,所以又去左玩啦.個輕氣球升到上去50米高,加上又有大風,都唔好話唔驚呀~
哈哈....原來都有吉祥公仔同我地影相呀~
我地仲玩左個攤位遊戲有開心獎添~
終於都上到纜車,一個迪迪尼MARIE都一齊入去OC~
我地過到去第一時間就係去醫肚先,之後就再玩GAME啦,原本想買海盜船,點知又維修.不過我地都攰攰地,所以太激烈嘅GAME我都地冇玩,玩吓摩天輪,行吓海洋館就算啦~
最後我地行去玩埋個越礦飛車,唔知係唔係好耐冇玩過,佢個離心力真係好勁,就連平日唔多驚玩GAME嘅大肥豬都話驚,我就更加唔洗講,由上車嗌到落車啦!
玩到依度又係時候講BYE BYE啦..因為我地都十分攰,冇精力再玩啦!
今日真係LUCKY DAY,首先就係海洋公園入面唔係太多人,玩GAME同睇熊貓都唔會迫迫咁.另外就係原本都好擔心會落雨,不過成日都只係落過一場毛毛雨,到我地出到金鐘先落大雨.哈哈....又大一歲嘅大肥豬應該會有更好嘅好運嚟緊啦~
其實我地今日都影左好多相,尤其同動物影得仲多過我地呀,所以留待下一篇先俾大家睇吓熊貓,小紅貓同金魚嘅可愛樣啦!


text:
呢個餸係噚晚整嘅,應該噚晚已經要 post 出嚟,點知寫完篇黑豆燕麥方塊之後超眼瞓,簡直眼瞓到一條魚都釣唔到呀! 見已經差唔多點半鐘喇,都係去瞓覺喇,留番今朝先再寫.所以自從要打理埋頭家之後,真係好唔夠時間用,一日起碼有番 30 個鐘就差唔多!
好耐都無食過蒸雞喇,心血來潮又想食喎,咁咪整囉!用金針,雲耳同冬菇嚟蒸雞係好家常嘅菜式,以前媽咪間唔中就會整 o架喇!記得媽咪之前同我講個,如果要買雞就去「惠康」度買啦,可能因為乾淨衛生啲啩!所以噚日我就走咗上去「惠康」度買.見到個 counter 有啲包好咗嚟賣嘅雞,有隻賣 $18,另一隻就賣 $25,兩種都係半隻份量,都唔知有咩分別,於是問個阿姐,原來一隻係急凍,一隻係冰鮮!其實相差唔多,應該係買冰鮮嘅,不過,一來見過「唐順興」果啲冰鮮雞成隻都只係廿零蚊,二來又想試吓急凍雞係咪真係咁唔掂,所以最後就揀咗 $18 急凍果隻返屋企做試驗,睇吓係咪真係咁差先!臨走前仲叫個阿姐幫我斬件,因為驚返到屋企唔識用把剪骨較剪去剪開佢,老豆又唔喺度,去咗農場,到時就麻煩喇,唔通原隻雞擺喺配料上面蒸咩!
材料:
雞
冬菇
金針
雲耳
紅棗
醃料:
蠔油
薑絲
紹酒
糖
- 雞洗乾淨後瀝乾水份.
- 參考「浸發冬菇方法」處理冬菇,之後切片.
- 雲耳剪去底部木頭部份;金針如有硬蒂,同樣剪去,之後將兩樣材料洗乾淨,放
入加有少少白醋嘅滾水內汆水,盛起後過冷河,瀝乾水,備用.
- 紅棗用熱水浸軟,洗淨後切開去核,再切粗絲備用.
- 將雞件同冬菇用醃料先醃半個鐘,之後將金針同雲耳鋪喺碟上,將醃好嘅雞件同
冬菇放上面,最後灑上紅棗絲,就可以拎去蒸,大約蒸 8 - 10 分鐘就得喇.
實驗結果證明,急凍雞真係唔可以要嚟蒸,因為完全無乜味,好彩我都醒目,醃果陣已經用蠔油,所以急凍雞最好都係要嚟煮,仲要有較濃味醬汁呀!
下次蒸雞都係要買冰鮮雞,不過之前要問定我老豆點用果把骨剪!


text:
作為一個食女專家,曾經有人問我:「乜你成日食咁多女,你唔厭既咩,乜唔係條條女都一樣嫁咋咩? 咪一樣又係個d野.」
不過問得出咁樣既問題,真係too simple, too naive,啪過就當做係食左,如果真食女只係食佢既身材,的確所有女都一樣,實話實說真係差唔多,最多只係佢個床上表現係好含蓄,定係好自由奔放,或者係調轉頭搶住食,但係人唔應該咁低層次,要食就連佢既性格同喜好興趣都應該食埋,如果唔係就同你去一間米芝蓮級既餐廳,你叫左個餐,餐入面有廚師精心整出來配合主菜既頭盤,但係只係食個主菜個塊牛扒一樣,最後連個甜品都唔理佢就走.
簡單d咁講,如果你食既係一個學生妹,你就要識食佢既佢種情豆初開,有種天真得來係生活無憂無慮只有講下隔離班是非既過日晨既生活感覺,由佢身上搵返你中學生時期既感覺.
如果你係食一個鬼妹仔既性格既女,你要試下由佢身上感受佢由外國返來浸過外國氣質既感覺,由佢口中聽下外國既生活同佢同d鬼佬係點生活,平時係食d咩有d咩玩,如果食到有文藝氣質既女,就全心投入佢所學過技藝上面,參與佢既活動,去睇下佢平時係點樣既技藝去到咩情度,佢同識分好壞既差別.
食機心重既女,我覺得最有趣,每分每秒都好玩緊心理遊戲一樣,你要了解佢既思維,再由佢既思維諗佢想打算做d咩,講咩inside joke,知佢想表達咩意思.
食女係應該咁食,食全餐咁食.如果只係食body,算吧啦,你就係停留係交配既層次.
所以,唔好問我點解我咁樣衰都食到,食女呢家野,個樣只係其次.


text:
最 近 見 倒 有 人 問 醫 療 保 險 邊 間 好 , 呢 個 問 題 都 唔 易 答 . 真 係 要 睇 實 際 情 況 先 至 會 有 結 論 . 不 如 我 俾 個 check list 大 家 , 如 果 符 合 呢 個 check list 入 面 嘅 要 求 , 都 唔 會 差 得 去 邊 .
咩 叫 醫 療 保 險 , 要 搞 清 楚 先 , 唔 係 就 雞 同 鴨 講 . 醫 療 保 險 係 指 果 啲 賠 償 受 保 人 住 院 接 受 治 療 嘅 使 費 , 實 報 實 銷 , 每 個 項 目 有 一 定 嘅 上 限 , 唔 超 過 就 賠 足 , 超 過 咗 就 自 己 俾 , 通 常 分 三 級 : 私 家 病 房 , 半 私 家 病 房 , 大 房 病 床 .
經 常 被 混 淆 嘅 有 住 院 現 金 , 手 術 現 金 , 都 係 輔 助 性 質 , 揸 住 呢 啲 保 單 入 院 , 使 費 頂 唔 得 幾 多 .
以 下 呢 幾 個 係 一 定 要 有 嘅 :
* 保 證 續 保 :
保 單 生 效 之 後 , 無 論 受 保 人 身 體 變 得 幾 差 , 只 要 依 時 繳 費 , 保 險 公 司 都 要 接 受 續 保 , 也 不 得 因 此 而 增 加 額 外 保 費 或 額 外 嘅 不 保 條 款 . 我 有 患 癌 嘅 客 人 因 為 有 呢 個 保 證 續 保 , 就 唔 使 驚 冇 咗 份 保 險 .
有 啲 保 險 公 司 會 有 專 門 嘅 兒 童 保 單 , 大 家 投 保 時 要 確 認 , 到 兒 童 成 年 時 , 一 定 要 享 有 免 核 保 , 過 渡 到 成 人 保 單 嘅 權 利 .
* 保 障 年 期 要 夠 長 :
大 家 都 知 道 , 年 紀 越 大 越 需 要 醫 療 保 障 , 如 果 啲 保 單 淨 係 可 以 保 到 60, 70 歲 , 咁 到 時 再 去 搵 其 他 保 單 就 困 難 嘞 . 所 以 , 一 張 保 單 可 以 續 保 終 生 就 最 好 .
* 賠 償 上 限 要 同 醫 療 開 支 對 稱 , 要 與 時 並 進 :
醫 療 保 單 上 對 每 個 收 費 項 目 都 會 設 定 一 個 上 限 , 而 呢 啲 上 限 係 跟 據 當 時 嘅 醫 院 及 醫 生 嘅 收 費 而 定 嘅 . 當 然 往 後 嘅 日 子 , 醫 院 及 醫 生 嘅 收 費 會 因 為 通 漲 而 逐 步 上 升 , 如 果 保 單 上 嘅 賠 償 上 限 冇 跟 住 上 調 , 長 年 累 積 下 兩 者 距 離 越 走 越 遠 , 到 時 候 即 使 用 曬 賠 償 上 限 , 分 分 鐘 唔 夠 醫 療 開 支 嘅 一 半 . 所 以 , 如 果 收 到 信 見 到 啲 賠 償 上 限 要 上 調 , 所 以 要 加 些 少 保 費 , 呢 個 係 因 為 醫 療 費 用 上 升 啫 , 保 險 公 司 加 翻 個 保 額 俾 你 , 係 負 責 任 嘅 表 現 .
想 知 道 啲 賠 償 上 限 夠 唔 夠 ? 去 醫 院 網 站 睇 下 囉 .
* 有 冇 設 終 身 嘅 賠 償 上 限 :
一 般 來 講 , claim 爆 咗 個 賠 償 上 限 後 , 每 年 會 reset 一 次 (歸 零 ), 又 或 者 有 啲 會 逐 次 手 術 reset, 有 啲 會 逐 個 病 reset. claim 爆 後 總 會 有 得 再 claim.
但 係 , 有 啲 保 單 會 對 一 個 人 終 生 可 以 索 償 嘅 銀 碼 作 出 限 制 . 好 多 時 都 會 響 受 保 人 年 紀 大 嘅 時 候 開 始 累 積 計 算 . 大 家 留 意 吓 , 睇 吓 個 銀 碼 合 唔 合 理 , 自 己 接 唔 接 受 囉 .
以 上 呢 幾 個 係 我 認 為 比 較 重 要 嘅 準 則 , 大 家 如 果 喺 呢 幾 方 面 做 足 功 課 , 應 該 可 以 揀 到 唔 錯 嘅 保 單 架 嘞 . 以 下 呢 幾 項 係 我 覺 得 有 就 固 然 好 , 但 係 冇 都 唔 緊 要 嘅 .
* 出 院 免 找 數 :
有 得 俾 你 住 院 後 拍 拍 囉 柚 走 人 , 入 醫 前 梗 係 要 預 先 做 啲 野 啦 , 埋 又 係 要 pre-approve. 有 時 病 起 上 黎 趕 住 要 醫 , 唔 通 又 等 呢 啲 行 政 程 序 咩 , 梗 系 嗱 嗱 淋 醫 咗 先 啦 . 而 且 出 院 咁 大 筆 數 , 碌 卡 找 數 , 分 分 鐘 換 嘅 飛 行 里 數 夠 換 張 機 票 添 呀 , 使 乜 咁 驚 俾 錢 啫 . 如 果 你 驚 找 數 後 先 至 發 現 份 保 單 唔 賠 , 或 者 唔 夠 賠 , 入 院 前 問 清 楚 就 得 啦 . 其 實 到 病 左 要 入 院 先 至 問 , 會 唔 會 都 係 一 樣 咁 遲 呢 ? 不 如 趁 身 體 健 康 時 搵 個 專 業 嘅 顧 問 搞 好 啲 保 險 啦 .
* 全 數 賠 償 :
所 謂 嘅 全 數 賠 償 , 亦 都 會 有 最 大 嘅 賠 償 限 額 , 亦 都 會 對 病 房 級 數 作 出 限 制 , 有 啲 仲 要 經 保 險 公 司 嘅 網 絡 醫 生 轉 介 , 亦 都 要 入 住 指 定 嘅 醫 院 先 至 會 享 有 呢 個 權 利 . 呢 個 權 利 係 咩 ? 就 係 唔 使 逐 個 項 目 計 限 額 . 但 係 , 爆 咗 個 大 限 額 , 一 樣 要 自 己 俾 . 如 果 你 有 睇 醫 療 保 險 ( 二 ) , 你 就 會 知 基 本 保 障 加 個 保 上 保 就 可 以 頂 倒 整 個 住 院 開 支 嘅 九 成 , 又 唔 會 有 以 上 嘅 限 制 , 邊 樣 好 啲 就 要 你 自 己 揀 .


text:
咪以為 Cynthia咁靚女一定好貪靚,其實佢連洗頭都懶,「因為我唔想洗頭,我可以兩,三日唔洗頭,然後喺屋企 hea,彈琴,煲吓劇,咁就一日!」
U花 U草
HKUSPACE妹留港愛回家
18歲嘅 Cynthia由細到大都係爸爸心目中嘅御用 model,只要爸爸講一句「擰轉頭」, Cynthia就知要影相,「幼稚園返學開始,爸爸已經會拎部攝錄機錄住我,就連佢罰我扭耳仔,自己出咗街,都要開部攝錄機錄住睇吓我有冇做!𠵱家爸爸都會趁 family day帶我哋去啲特別嘅地方影相,好似上水大水管,馬灣,城門水塘咁,好多 ig啲靚相都係出自爸爸手!」
除咗影相, Cynthia仲會同屋企人寫信講心事,將難開口嘅說話改用文字去表達,成家人感情好到不得了. Cynthia18歲生日,媽咪仲送咗隻鑽戒俾佢做生日禮物.有個咁溫馨嘅屋企,難怪 Cynthia父母話送佢去澳洲讀書佢都一口拒絕,平時放假都寧願留喺屋企,「我住上水,行去火車站都要半個鐘,交通唔方便.有次凌晨三點先喺鑽石山走,爸爸突登揸車出嚟接我返屋企,但佢第朝仲要返工.嗰次之後,我都盡量避免出夜街,放假宅喺屋企,或者叫朋友嚟 BBQ都開心!」
陳訢曈 Cynthia
HKUSPACE酒店管理系高級文憑 Yr.1
fb: Cynthia Gan
ig: gannncyt
撰文:葉浩婷
攝影:范仲良
化妝及形象: Kika Wong


text:
真人騷
一次封面影響一生 周嘉儀:下一次會諗多小小
告別新聞部女主播崗位, 32歲的周嘉儀話咁快已經返咗證券界新工一個月.
有十一年大台專業背景,再加上人靚,確係有着數:新工極速接軌,還有相當自由度,朝九晚六 Office Hour既可接受報刊訪問亦有得出席公開活動賺外快:「我嘅工作接近 marketing,見下報公司都覺得有幫助,不過好多嘢公司都睇得好緊,衫唔可以太性感,講太多自己嘢感情事都唔係太好,公司成日話叫講多啲證劵!」
咪玩啦,娛樂雜誌點寫證劵?好彩娛樂圈嗰一套,周嘉儀伸一伸脷,完全明白:「其實我有講,不過次次講完都冇人寫啫嘛!」
因為生得是正做咗「 bb」,因為受關注叉咗隻腳落娛樂圈,亦因為做咗半個娛圈人,和已婚前主播許方輝的戀情登上雜誌封面被停職,然後才會有報讀 EMBA和轉行的念頭,一切並非預期,卻又都是當事人一步一腳印自己走出來的路,後悔?她說她不是這種人.
「以前喺感情事上確係容易投入,下一次我會小心啲,會諗多小小.過咗去嘅嘢,望返轉頭都意義唔大,人生每個階段出現嘅人,發生嘅事都對下一步有幫助,所有嘢一環扣一環,雖然嗰一年嗰個經歷係我人生低潮,原來有危亦有機.」
說起來容易,但是一夜之間由小花變別人眼中的小三,你估話咁易?
我唔係花瓶同讀稿機
由主播變娛樂版頭條,係唔係預期?
的確唔係預期之中嘅事,但係近年見到主播明星化係趨勢,好似又好難避免,其實我係想上財經版多過上娛樂版.
可以點上財經版?
未來我都會考證劵相關牌照,都有財經記者打嚟問我股市……但𠵱家呢個階段我唔可以 conmment住.等我讀完個 EMBA先,仲有兩個月畢業,跟住就要考牌.
讀財經,轉行呢一步,又係唔係預期?
我 2013年報城大嘅 part time EMBA課程,我都想學以致用,再講主播都 11年,係時候換下工作環境.同新聞冇乜直接關係,我讀,除咗因為有人介紹我去,亦因為我覺得會擴闊自己人脈關係.我嗰班同學,酒店又有,開廠又有,做 bank又有,真係嚟自五湖四海.
咁樣聽落,呢個圈子有錢人多?
咁又唔係咁計,呢班同學好成熟,工作經驗又多,喺佢哋身上可以學好多嘢.
新聞同財經係唔係兩個世界?
兩個行業其實好相似,節奏都好快,報新聞我喺 24小時頻道,每半小時要報一次,同事採訪完返嚟好快已經要剪好出街.財經公司亦都係,尤其呢排個市咁旺,見到啲同事好緊好快落盤,兩個行業我都鍾意,我鍾意刺激……但報新聞已經 11年,唔多唔少流水作業覺得悶,再報多兩,三年唔係話唔得,但始終幕前工作唔會提供到一個長遠嘅發展,所以會諗轉工作環境.
其實係唔公平,喺職場能幹又要靚,女性就總被人懷疑靠咩上位.
都試過……我覺得越係俾人懷疑能力,越係要證明自己表現,最終一定有人眼睛雪亮會睇到你嘅付出.呢樣嘢係我做宗旨.出邊好多人話女主播就係花瓶,讀稿機,真係聽唔少,啲人覺得我哋化靚個妝,梳好個頭,就係咁簡單,其實背後都有付出努力你哋睇唔到.最基本,稿讀得流暢要花時間,做 live要有技巧,一個兩個鐘嘅直播節目,我用咗一個月時間去準備又有冇人知?立法會競選節目,我哋係背熟咗所有競選人嘅資料在先,同埋主播係最後把關嘅一個,頭腦要清晰,責任亦好重,絕對唔係化靚個妝梳靚個頭就可以.
主播最唔應該變新聞人物
一開始點解會做記者?
我唔係嗰啲細細個就立志做記者嘅人,都係中七揀科,怕悶唔想做辦公室,覺得讀傳媒可以接觸好多人,見證到社會大事,傳遞訊息之餘,理想啲嘅諗法亦可以改變不公義……
讀書年代,你係唔係一樣咁搶眼?
細個我好文靜,怕醜,從來冇諗過自己有一日靠把口搵食……俗啲講句.我媽咪話我三,四歲時講嘢仲係黐脷根,學講嘢進度好慢,佢直情擔心我係唔係有障礙.
跟住入電視台,因為靚俾人留意,截圖,叫 bb,感覺如何?
我又唔係第一個,喺我之前已經好多師姐試過,幾得意嘅,見到有人談論我,但係點都係新聞工作者,我唔會當我係明星,舊時嘅上司都成日提點我哋,我哋係報新聞,唔好變咗新聞入面嘅人物.一個主播應該要中立,因為我哋係想公眾 focus喺我哋傳達嘅信息,而唔係我哋……
結果你就走咗去新聞裡面……
係囉……都唔知點解……
普通人可以選擇保守秘密,但當你出咗名,最唔想人知嘅嘢(與已婚主播許方輝緋聞)全世界都知,嗰一下嘅感覺?
就係……無奈,有啲不知所措.第一時間,要諗下點同公司,屋企人交待.尤其係屋企人,佢哋最錫我,最擔心我,嗰一晚所有嘢都嚟得好快,已經唔到我一步一步去解決.
同屋企人交待啲咩?佢哋擔心你啲咩?
唔想再講嗰件事,但係我好開心,可以得到佢哋嘅支持同諒解,慶幸風吹雨打,到咗呢個時候我至知屋企至係真正嘅避風港.
係唔係呢啲時候就見到邊啲係人,邊啲係鬼?
我諗我啲精神主要擺咗喺 care我嘅人身上,其實成件事,關心我嘅人多過落井下石嘅人.
呢件事之後強逼放假,係唔係直接令你諗轉行?決定讀 EMBA?
都唔係嘅,從來都知做女主播唔會做到六十歲,我咁多年都有諗,但嗰一下係有加速咗籌備同行動嘅進度.我更關心嘅係我前途……
從來唔信童話式愛情
有喜歡就有唔喜歡,跟手又嚟咗好多 haters,見到啲負評你嬲唔嬲?
我唔會諗嘢太負面,始終冇辦法討好所有人,惡性批評咁多年聽唔少,如果樣樣都理,就真係好唔得閒.
有冇諗過邊度走出嚟咁多人話你貪錢,收禮物,揸靚車,識有錢人又講同事事非?
問心無愧……我真係取悅唔到咁多人,所以都係嗰句,問心無愧,做好自己嘢就算.
你係唔係真係講過男朋友起碼要月入七萬?
我真係冇講過,我真係唔明喺邊度走出嚟,總之唔係出自我把口……話送我返屋企嘅金融才俊只係普通朋友,話咩揸靚車,都係八,九年車齡,好舊嘅 Benz,係我自己買,絕對唔係咩貴車.
咁你覺得搵男朋友,對方應該月入幾多?
總之唔係講月入,兩個人相處最重要一定係溝通,係睇相唔相處到,要睇生活習慣,價值觀同埋方向一唔一致,搵幾多係身外物,當係 bonus.
今年 32歲,有冇開始心急?
都急唔嚟,你話工作生活我可以控制到就有得急,但感情想急都急唔嚟.我都唔知點解,大家對我呢方面特別感興趣.
你話你做人 EQ唔錯,拍拖呢?有冇 EQ?
醒唔醒?
小脾氣我都會發,但係醒唔醒……我又冇咁樣計算,今次我拗贏你,我唔係嗰啲人.
為咗愛情,你唔理錯對,覺得啱就去馬?
以前都投入嘅喺感情方面,下一次我會小心啲,會諗多小小.每一次感情關係都學到嘢,都吸收到經驗,令我自己更瞭解自己,知道自己想要啲乜.我諗人生每個階段出現嘅人,發生嘅事都對下一步有幫助,我又唔會話上一次係衰咗,瀨咗嘢.
咁同嗰位主播嘅一段,你又學到啲咩?
我諗我會更加珍惜對我好嘅人,原來有人支持有人錫唔係必然,以前唔識表達,𠵱家都學吓關心人哋.
愛情係唔係冇錯對呢?當時你肯去馬係唔係都有你嘅原因?
唔談論過去喇,過咗太耐,我想向前望.我從來都唔係嗰啲人,唔相信童話式嘅愛情,我相信每段感情都唔會一路暢順,都有階段需要磨合需要了解.
32歲人,同許先生嗰次係唔係跌得最傷?
一生都算順利,嗰次的確係一個低潮.但過咗去,有危亦都有機,都係因為嗰年經歷,我至會諗進修,諗轉行,呢個世界嘅嘢都係一環扣一環,就算低潮都無謂諗得太灰太負面.


text:
等NUMBER真心off 等個包等成世 叫佢比你先 又唔肯比你
個個咁樣叫同打尖有咩分別
前面又慢 一係唔知咩事放曬起度唔拎走
同埋唔係叫NUMBER果D都係邊樣執好先邊個快D拎
咁個包都起個盤上面啦 唔明點解唔拎得 又唔係一比完錢就叫佢比我
咁kfc 果d 叫咩.....
以前整定晒,依家減成本即整嘛,肯定耐啦
雖然KFC仲耐
講真而家真係垃圾,試過買個蘋果批都要等
佢真係當我未做過
講真而家真係垃圾,試過買個蘋果批都要等
佢真係當我未做過
講真而家真係垃圾,試過買個蘋果批都要等
佢真係當我未做過
自從樓下果間轉左用機叫野食之後
就發現原來排2條隊都唔算好慢好off 喇
講真而家真係垃圾,試過買個蘋果批都要等
佢真係當我未做過
佢啲order要順no.走 就算買支新地筒都係要等
依前冇最低工資
人工冇咁高 都有正常人去做老麥
依家咁難請人 請到都係d 唔多正常既
你話d唔多正常既人整到d咩比你食
以前人工冇咁高但物價相對冇咁高,以前有得博升職,
但而家做得大佬多野諗多野跟責任大出事要咩鑊,就算升左人工高唔到幾多,物價高錢又唔襟駛,
而家d友對未來冇希望,做事不求有功但求無風無浪安穩過餘生
自從樓下果間轉左用機叫野食之後
就發現原來排2條隊都唔算好慢好off 喇
用機點餐好慢,要入幾廿重先點到,走冰個menu又要搵.
漢堡神偷,滑嘟嘟同小飛飛死左之後
得番麥當勞叔叔自己一個根本搞唔掂
等NUMBER真心off 等個包等成世 叫佢比你先 又唔肯比你
個個咁樣叫同打尖有咩分別
前面又慢 一係唔知咩事放曬起度唔拎走
同埋唔係叫NUMBER果D都係邊樣執好先邊個快D拎
咁個包都起個盤上面啦 唔明點解唔拎得 又唔係一比完錢就叫佢比我
即係整好哂但又唔比你拎?
自從樓下果間轉左用機叫野食之後
就發現原來排2條隊都唔算好慢好off 喇
用機點餐好慢,要入幾廿重先點到,走冰個menu又要搵.
幾多人苦練多時既 "_號餐飲可樂拎走八達通" 變得無用武之地
如果30秒比到你
D野一早整定九成凍既
我寧願等耐少少
除非真係人好多
唔係慢極有限
你估KFC咩
大圍個間仲有如果30秒比到你
D野一早整定九成凍既
我寧願等耐少少
除非真係人好多
唔係慢極有限
你估KFC咩
你一定無食過以前既M記
以前個包會㷫住
我好肯定以前既M記個包 暖過同整齊過依家既M記好拎多 因為依家M記趕住出餐 根本無時間整熱個包
你講得岩
記得以前有個架, 1至唔記得幾多號0既包已經順次序排好哂
講真而家真係垃圾,試過買個蘋果批都要等
佢真係當我未做過


text:
噚日約埋明仔,Winnie 一齊上去 Louisa 度開 party,原本 Li Kien 都話去 o架,點知最終又係放飛機甩底!
今次我哋都帶咗好多禮物上去,睇見都好似聖誕重臨咁款!
話咁快,Louisa 就已經將所有禮物拆哂喇!
認得嘛,呢份咪係我 o架囉!
明仔買嘅香薰座.
Winnie 買嘅 cake stand,一物三用 o架!
呢個咁靚嘅禮盒係 Winnie 送俾 Louisa 嘅什錦曲奇,我之前幫 Winnie 整
嘅送禮曲奇咪就係呢盒囉!經佢包裝後即刻變得好有睇頭.
食完 lunch 之後就開工整餅喇,首先就係整竹炭黑芝麻瑞士卷.
睇吓個成品幾靚,仲好好味 o添!
跟住就到我,Winnie 同明仔三個整咖啡瑞士卷.整好之後,我哋
三條友仔都唔夠膽捲,驚捲爛嘛,所以最後都係由大師出馬!
你睇,一樣咁靚 o架,咖啡味仲好香濃 o添!
Ladies & gentlemen, it's the dinner time!
煙肉煮青口.
我整嘅芥末火腿麥穗包.
煎鴨肝法包伴沙律菜.
Louisa 專登喺北海盜買返嚟嘅長腳蟹.
白汁煙肉長通粉.
呢個飯後甜品就精彩囉,係明仔整嘅焦糖燉蛋朱古力慕斯蛋糕.
個蛋糕真係正到無朋友呀!啲朱古力香濃到呢 …………
明仔真係好心機,淨係個古古力波波都整咗成粒鐘呀!
大家盡興之後,就要冒住嚴寒歸家喇!


text:
2017年3月22日星期三
入爐玻璃煲
老友屋企真係好掂,次次都可以儲夠超市印花換嘢,對我嚟講,儲個印花都拍得住增肥咁艱難,依家仲連米都唔係超市買,真係幾乎無可能會有印花.
老友今次仲犀利,印花多到換完個超大 mixing bowl 同量杯後,都仲有好多剩,問我有冇嘢想換,既然係咁,我都唔客氣喇,就換個玻璃煲啦!
2016年11月6日星期日
執平貨!
依家用緊隻平底鑊個易潔塗層開始唔多掂,連煎 pancake 都有啲黐,所以一早已向素友打聽一下行情,睇吓佢有咩好介紹.素友因為知我要買鑊,所以有次佢行百貨公司時,見到平底鑊大特價即刻通知我兼影埋相俾我睇㖭,真係要多謝素友咁有我心呢!
隻鑊唔單只平,而且仲係我依家用開嘅牌子,更重要嘅係同我一向用開個 size 一樣,咁我就可以繼續用番個舊玻璃蓋,唔使嘥錢再買喇!
2015年9月13日星期日
又上一課
早兩個禮拜做清潔,抹到電腦枱時就發現電腦螢幕個火牛凹咗,形成一個氹嘅形狀,當時只係覺得奇怪,但並無注意到問題.直到禮拜四晚上網,好友喺 Facebook 錄音留口訊俾我,因為太細聲嘅關係,一定要將個 speaker 貼近耳邊先聽得清楚,正當我拎起個 speaker 時,個螢幕突然斷電熄咗,我知道一定係郁咗條電線,所以諗住移番好條電線啦,點知一郁就出事喇,睇住個火牛爆火光,跟住間屋就漆黑一片,全屋啲 fuse 都跳哂掣!!
因為其實當時係仲有其他嘢正在做緊,所以必須要嘗試開番部電腦登入自己 account,再接駁手機上網繼續完成工作.喺無咗電腦螢幕之下,居然我都可以摸住個 mouse,click 入自己 acoount 之後再輸入 passwork 成功登入,我都真係服咗我自己!! :P
2015年9月6日星期日
IKEA 又入貨
2015年8月23日星期日
IKEA 入貨
我好多時都同人講,去「Pizza Hut」食意粉唔食 pizza;去「Spaghetti House」就唔食意粉食 pizza,呢個係我真實感覺,唔係講笑㗎,不過已經 N 世無去呢兩間食肆,依家仲係咪咁情況就唔知喇!!我啱啱去完「IKEA」入貨,不過就完全唔係買傢俬傢具囉,居然全部都係食嘢! :P
前兩日喺 Facebook 度見到素友話去「IKEA」買 marzipan,仲要係做緊特價,$15 減到 $10 ,超抵呀,喺烘焙店買都唔平㗎.咁啱睇完本新 catalogue 都有嘢想睇睇實物係點,又咁啱禮拜五去銅鑼灣教琴喎,於是收工之後就走去咗兜個圈喇.
2015年5月25日星期一
部腦終於有救喇!!
部電腦個 hard disk 容量不嬲都唔多夠用,因為係好耐之前買落,只得 100 GB,當時仲係用緊 Windows XP 就梗係夠用啦,但自從壞機之後,幫我砌機個師傅就順手幫我 upgrade 到 Windows 7,咁就出事喇!!
本來個 OS upgrade 咗當然係好啦,但係相對於我個舊 hard disk,新嘅 OS size 簡直係大笨象,裝咗之後就只係得番幾 GB 空間可以用,跟住 Windows,Antivirus 及其他程式又不斷自動更新,越嚟越多嘢塞入去,攪到近排得番幾百 MB 可以用咋,連開個 Photoshop 用都唔夠容量去運作,唯有邊用電腦邊不斷清空記憶體,超麻煩!!
早前請教咗我一位 IT 專業嘅舊學生有關外置 hard disk 嘅資料,佢就介紹我用呢隻牌子:
2014年11月10日星期一
老將終於要退役喇!
真係越窮就越見鬼!
呢季開始電費同差響都無咗政府補貼,要自己交番,一下子又多成千蚊支出;上個月好友結婚,買禮物又用過千;呢個禮拜部洗衣機漏水情況越見嚴重,睇住呢頭入水,嗰頭就流番出嚟,水位根本都未達指定標準,都唔緊要,最弊係我要不斷拖地索水!!一個人一個禮拜先開一次機洗衫,仲要係低水位都俾多咗佢,咁你話我有得幾多件衫要晾呀!?所以呢幾個月基本上用嚟拖地索水嘅時間仲多過晾衫嘅時間,前幾日情況仲突然加劇,想唔換機都唔得啦,咁又唔見咗 $3000 喇!!
2014年10月4日星期六
抵!!
2014年8月15日星期五
IKEA 執平貨
放喺琴頂盞座枱燈都用咗起碼有十幾廿年,雖然仲未壞,但係啲 "關節" 已經衰弱到無哂力,完全抬唔起頭做 "燈",都係時間要退休喇!喺「IKEA」度睇中咗盞座枱燈好耐,諗住等吓會唔會有機會做特價,我不嬲買嘢都好忍得手,相對貴嘅嘢好多時都會俾我等到減價!當然,好多時都會係換季貨色或過期款式啦,不過無所謂啦,我都唔多介意,依家先開始用智能手機都係咁啦!
早兩個禮拜教完琴之後,去搭車返屋企途中,途經鴨寮街,發現原來都有好幾檔賣 LED 燈膽,但價錢睇落都唔平得過「IKEA」幾多,不過其實我唔係太清楚要買乜型號,火數,對 LED 燈更加係完全無認識,見到覺得貴嘅燈膽型號喺「IKEA」買可能更加貴都唔定,趁今朝一早喺銅鑼灣教完琴,順便走過去「IKEA」度做吓功課先!
2014年6月29日星期日
紅米 1s
一直以為身邊得我一個仲未轉用智能手機,但原來都仲有好幾人都同我一樣,有啲甚至仲係用緊 keyboard 機,相比起上嚟,我用 touch screen 都已經唔太 out,哈哈!
依家用緊部手機都開始出問題,無端端會自動轉做離線模式,又或者由路線 1 轉為路線 2,我都唔知發生咩事,淨係知道打唔出又打唔入;有陣時又會無啦啦自動關機;試過有次仲差啲俾部手機累死!如果我要比平時早好多起身的話,除咗校床頭鬧鐘之外,我仲會校埋手機個鬧鐘,保險啲嘛.俾床頭鬧鐘嘈醒之後,當然唔願起身啦,同自己講,瞓到手機鬧鐘都響埋先起身啦,點知一路瞓一路等,等等吓發覺唔多對路,無理由隔咁耐都仲未響,於是起身一睇,原來個手機係有自動開啟到,但入到個 logo 畫面就 hang 咗機,定哂格,好彩我無真係完全瞓著咋,如果唔係就出事喇!到最近發覺兩嚿電池都開始老化,都唔知買唔買新電池好,最怕呢頭買咗新電池,嗰頭就即刻壞機,咁就真係多得佢唔少!
阿馳同 Lily 都知我對手機要求唔高,只要有最基本功能就得,所以佢兩個都建議我買「小米」部紅米手機,因為夠平嘛!於是我都上過官方網站睇資料,發覺唔係隨時隨地上網就買到,原來係要𥄫住佢公佈幾時開賣先可以同其他人一齊搶貨,亦睇到好多網友都話試過幾次都買唔到,見咁啱 24 Jun 首次在港公開賣紅米 1s,於是就登記預約.自己一向都咁黑仔,諗住都唔會買到,純粹只係想實習一吓個購買流程,畢竟我都完全無網上購物嘅經驗,點知又會咁鬼好彩,一擊即中,當堂打個突.其實我都猶疑緊繼唔繼續落去買部機,因為依家真係好積極咁喺度量地同拍烏蠅,會失預算,但啲人又講到咁艱難先買得到,難得我咁好彩又無理由放棄㗎,算啦,買定部機喺度做後備都好,費事依家用緊部機突然間 “certified” 時都無機用.
有時啲嘢都真係整定㗎,原來手機開賣當日,兩期 iBond 同「中移動」都分別派息,夾埋都有幾千蚊,部新手機咁平,額外買多兩部都唔使入肉哦,呵呵! ^^
2014年6月26日星期四
新鮮迷迭香
禮拜一喺大角嘴教完琴之後,要趕喺八點鐘之前到旺角政府合署交啲文件,落堂時都已經七點零鐘,所以都好趕,一直急急腳無停咁行,加上天氣又熱又濕,真係趕到身水身汗,所以交完文件之後就走咗過去「新世紀」度 “過冷河”!
2014年5月6日星期二
又執到筍嘢
話說上次「AEON」會員特價日,去到屯門店想賣嗰樣無嗰樣,買乜無乜,激到爆,但原來又係塞翁失馬哦!禮拜六嗰日早咗到銅鑼灣,又有排都未到時間教琴,於是又走咗去超市打個 round 打發時間.
味噌係我雪櫃裡面嘅長期住客,最鍾意用去嚟做湯底,無時間煲湯時就大派用場,買些少蔬菜料滾湯,最後加入少量味噌,即刻有啖湯飲.煮麵時又可以用佢嚟做湯底,好過用味精啦!中間第二餐我自己好多時都會煮麵食,而且食得好簡單,好求其,通常都係淨麵一碗,唔會有其他材料,煮好麵後就加入味噌同味醂調味做湯底,又快又方便!
2014年4月23日星期三
又去「缸瓦佬」入貨
我一個星期只會煮三至四餐飯,每餐份量都係 double 上,一半即食,一半留隔夜,到收工夜返無時間煮飯時都有啖好食嘛.雖然好多人都會覺得食隔夜飯餸無益,但鬼唔知阿媽係女人咩,有邊個唔知新鮮熱辣整好嘅飯餸好食好多喎,夜返都已經夠哂攰兼無時間煮,我總唔信食隔夜飯餸會差得過食罐頭同街外垃圾食物囉!!
要留飯餸,自然會用到好多碗碟同食物盒,有時又要用嚟裝起啲未處理嘅食材,整整吓啲碗碟都唔夠用.早幾日去屋企附近商場間家品店睇過,原來一隻中 size 嘅碟都唔平,閒閒哋都要三,四十蚊隻,而且啲花都唔係咁靚,好鬼死 “娘”!咁啱「AEON」又做會員九折,即刻走去「Living Plaza」度睇,點知原來係無呢個 size 嘅碟賣,真係激鬼死,無平碟買!
咁啱噚日出開旺角,突然醒起 blog 友 Moonmoon 話「缸瓦佬」搬返去旺角,但我又唔記得咗個地址喎,好彩行吓行吓,終於都俾我喺洗衣街搵番佢!
2014年4月21日星期一
買到筍嘢
做完阿茂,食過包,飲完咖啡之後,就去咗「AEON」超市入貨,因為紅假呢幾日又做會員九折優惠呀!
次次做會員特價時,最鬼憎就係喺番屯門店買嘢,真係幾乎買乜無乜,好多貨架都係 “吉” 嘅,以為淨係我先至會咁黑仔啦,但其實一路行都不斷聽到其他人話:「唔係嘛,賣到無哂!」喺銅鑼灣店都好少會咁,樣樣想買嘅都買得到.所以其實今晚都唔係有太多收鑊!
2014年3月9日星期日
麵包機
卒之都係死死氣買咗部 P 仔呀!
其實一直都掙扎緊買唔買麵包機好耐,因為其實依家用部 food processor 做前期搓麵糰功夫都 OK,只不過係有時麵糰太濕的話就會呢咁 hea,甚至捲入機內,所以如果能夠整唔係太濕嘅麵糰的話,可以唔使買住.但係好多時候都無時間整包,你知啦,整嚫一次包起碼都要預成 3,4 粒鐘,天氣凍的話仲唔只㖭!加上最近頭痛發作頻密咗,有時明明無事,但出氣出力搓完包之後就即刻嚟料,所以都唔敢 “輕舉妄動”.
近排都比較黑仔,好多學生都因為準備中六文憑試,移民外國,大學畢業後出嚟做嘢無時間練琴等原因而停學,所以近呢幾個月都入不敷支,所以即使係要買麵包機的話,都應該係買部本地貨玩住先.但點解突然又會買部咁貴嘅呢!
2014年3月3日星期一
罐頭番茄粒 & 枝裝茄膏
上星期趁仲係正月,約埋 Winnie 一齊去同老友 Louisa 拜年,每次大家見面都會整吓嘢食,做吓阿茂.除此之外,就係入貨上倉,又買 cream,又 “走” 粉,拎到好似走難咁由新界東大遷徙到新界西!
2014年2月16日星期日
高野豆腐 & 爽脆紫菜
訂閱: 文章 (Atom)


text:
行程第三同四日都係由布院加 outlet
話說幾個月前我無從入手都唔知訂邊間旅館
有幾位朋友不約而同介紹 "有樂" http://www.urak.jp/
話服務好好同埋懷石料理好味
我上網search有樂係日本女士最喜愛既溫泉旅館頭幾位,於是就去book
去由布院去程book唔到由布院之森,回程先有位
於是我就由博多搭JR,唔使轉車一程過去到,途中一家三口都瞓晒
有樂離車站不遠,附近有間AEON超市,行唔過10分鐘就到了
我訂既係205號房,有廳有房有私人風呂,有浴室
記住!佢比較撲素,唔會係好豪華但服務好好,好nice
你會感覺親切,包包臨走時就話:我要再嚟
我比錢訂多個人床鋪,包包自己有床鋪了
原本好整齊,影之前那位包先生到亂晒
一去到有小茶點
浴室推門出去就係私人風呂,嘆三溫暖
晚飯前,睡前,睡醒後都浸一次
訂酒店時要寫明晚餐時間,要預兩小時(其實唔使咁耐)
有女將會送餐及幫你安排
先來前菜拼盤,每一度都好味
真的
其實我唔太食白色魚剌身,大少爺仲要一件都唔食比晒我
呢個係米漿包住南瓜蓉
野雞鍋
彩色粒粒係蝦丸,其次係菇同筍
大少爺出去買士多啤梨我食
自己就掃一籮食物,佢神經病的
大少爺食完消夜未夠11pm已睡,瞓得好好
8am起身再浸多次溫泉就食早餐了
早餐都豐富,之後就休息一陣行出去了
行出去車站附近又買d特產,然後夠鐘上車
晌由布院車站內有個溫泉浸腳既,居然車站內都有溫泉
好彩book到回程
呢部車好舒服,舒服到我一家三口上車無耐就瞓到落車
再返博多酒店check in,去搭 303號巴士去outlet
其實我對outlet無興趣,不過唔知去邊好又有車咪去囉
呢度LC抵買免稅之餘仲有折,同埋 AIGLE 水鞋都好抵 8500yen一對,無奶油唔買
佢係算大同埋有唔同品牌,但價錢其實唔係間間都有減價的
例如ABC mart買波鞋既話跟本同出面一樣價錢,同埋d小童波鞋貴過香港買
有間小cafe食了個下午茶
日本女裝太斯文了,近年喜歡買韓國衫
Anteprima 裡面無乜珠珠袋
佢賣既…我都唔太識形容
outlet內呢部機平過香港,但我無興趣
我以為會晌呢度大買特買,點知空手而回
因為無乜靚既
人人都話呢一刻佢好似我,哈
大少食買到 Van既 tee,一件外套,包包晌 Edwin買到外套外
我就買了一個LC煲同水鞋
行到夜晚就回程
唔該晒
返到去放野入Locker食麵做晚餐就休息了


text:
(曾抄牌)賭王仔何猷亨先追陳凱琳 被鄭嘉穎「截糊」
2015-04-14 11:12:00
現年23歲嘅陳凱琳自從選完港姐,做埋大台當家小花,收服唔少裙下之臣,不過近日有傳呢位「民間港姐」情傾45歲嘅鄭嘉穎,仲同對方暗交兩個月,更有指陳凱琳上男方屋企,事後鄭嘉穎有出口護花,聲稱陳凱琳係上佢屋企借碟,不過真冇講實大家有冇機會發展,仲話怕未開始就嚇親人哋.
今日有周刊爆,原來唔止同劇嘅黃又南,陳山聰曾經獻殷勤想追陳凱琳,就連賭王仔何猷亨識咗陳凱琳,亦識過展開追求攻勢,上年12月傳猷亨喺活動中,曾經同陳凱琳交換電話號碼,疑最終都係唔夠嘉穎鬥,嘉穎成功獲得伊人芳心.
據報道講,嘉穎同陳凱琳上周五喺薄扶林道拍一場kiss戲,佢哋更好快投入到,陳凱琳更主動恰埋雙眼獻吻,攬實嘉穎條頸,表情相當受落,嗰場戲嘉穎成程扮cool,陳凱琳就又繑實男方,未埋合,佢哋仲企堆一齊係咁傾,陳凱琳更不時用一雙電眼喪電嘉穎.
據知,入行多年嘅鄭嘉穎一直好易同拍檔擦出愛火,當年嘉穎就同初戀女友王馨平成日合唱,唱出感情,之後同周麗淇,佘詩曼及劉心悠因拍劇傳過緋聞,當時更有指係嘉穎瞞住拍拖5年嘅Niki,暗交阿佘,最終疑分手收場,嘉穎至今亦聲稱仍係單身.


text:
做一個睇得順眼嘅女人老公呢排成日都好夜先返屋企,返到屋企就即刻沖涼,唔通老公出面有其他女人?????醒目嘅女人應該保持冷靜,首先檢討下自己先,啱啱生完BB,成個黃面婆甘樣,白頭髮又多.諗諗下,自從生完BB之後一直都冇時間好好執下自己,睇嚟,女人唔打扮,老公都會容易出軌,變look大計Action,就由個頭開始先la!!中午趁BB訓著咗就叫奶奶幫我睇下,我就出去屋企附近霎東街果間Veda,其實之前都想去呢度整頭髮,只不過一直都懶,間Salon睇落去好高檔,不過唔知技術得唔得,不過為咗自己幸福著想,GOGOGO,..我入到去即刻有個靚仔髮型師走埋黎,問我想點整,服務都唔錯喔,我D頭髮天生乾仲有D白頭髮,佢介紹我做嗰個牛奶負離子,仲推薦我染佐個今年比較hit又適合我嘅顏色,由晏晝2點幾整到5點幾,呢個時間唔使咁多人整完仲趕得切買餸,而佢哋都好認真好專業幫我整添,做出嚟嘅效果非常好,呢間Veda Salon髮型師人靚,手勢得,真係要介紹多D姊妹過嚟試試先得,嘻嘻.今晚老公翻嚟唔知會點呢,肯定好驚喜,從今日開始我要做個潮媽! ! 除左執個樣之外 髮型都好緊要 平時係屋企幫個頭做d護理 好似用alpha excel保濕修護精華素(神仙水)或深層保濕焗油做下treatment 出街set完頭用佢個隻環保spray 唔起白點水溶性高易清洗又香 對自己好=對老公好~ 感謝大大的分享哦~呵呵
頁: [1]


text:
年初三果日,我約埋 Winnie 一齊去 Louisa 屋企拜年,咁當然梗係順便整埋嘢食啦!
你睇,今次真係色彩繽紛呀!
今次其實主要都係再次實習整 macaron,不過因為我要係廚房度埋頭苦幹咁做啲 "眼毛長" 嘅嘢,所以啲 macaron 都係主力由 Louisa 同 Winnie 兩個人整.
今次整咗兩隻好唔同嘅顏色,呢隻係 cherry red,真實睇好靚 o架!
之後 Winnie 就話要整佢嘅 favourite colour,即刻藍色,呢隻係 sky blue.
呢個就係 Louisa 大玩 crossover 之作!
之後我哋就夾手夾腳整咗個雪芳蛋糕,呢次係我 order 要整嘅,因為我好想見識一下 Louisa 個雪芳 "彈" 糕模!佢用果個模整過幾次,個蛋糕都好有彈力 o架!
睇見呢個班蘭雪芳蛋糕都知道好實淨啦!
連裡面個 texture 都係咁正,食落口真係好有彈性呀!
嗱!就係呢個雪芳 "彈" 糕模啦!
Louisa 買呢個模果陣時,個店員話俾佢聽出呢個模果間公司係專門生產專業烘焙用具,所以呢個模真係好掂,連 Louisa 整果陣時突然間發瘟,做錯哂 step,將啲麵粉同糖一早溝埋一切,之後先加蛋黃打發,咁都整到個咁正嘅"彈" 糕,掂呀!你哋有冇留意到,個模邊有三支嘢 "棟" 起呢?其實係方便出爐倒扣時可以好穩陣咁放喺度,咁就唔怕會跌啦!真係三百零蚊個都物有所值!
之前咪話我要匿係廚房度埋頭苦幹咁做啲 "眼毛長" 嘅嘢嘅,咪就係要撕瑤柱絲囉,總共撕咗半斤呀,撕完之後我啲眼眉毛長咗成吋呀! 做乜要撕咁多瑤柱絲?咪就係因為 ………
……… 要嚟整 XO 醬囉!
有興趣睇番上次嘅大製作實習嗎?


text:
一年一度嘅放榜下個星期又到,眼見身邊有好多師弟同埋朋友都好擔心,為咗等呢一日搞到自己好緊張.經歷過放榜嘅我,好想同2016 DSE嘅考生講返句 「其實放榜都無乜野好驚」.
由一開始溫書,準備,到考DSE,等嘅就係等呢一日嘅來臨.我係上年DSE考生,一年前嘅呢段時間,我嘅心情同你地一樣,雖然天生係輕鬆派,好少俾自己壓力,但係對於放榜要知道成績,當然都會有少少緊張啦.個陣我晚晚係到諗 「究竟我之後會點呢?我個日究竟係會開心定係失落呢?」亦都好驚展企人失望而令到自己有好多負面情緒,甚至到咗放榜前一晚,班朋友約我出去飲酒講心事,我都因為太擔心無心情所以推咗佢地,而家諗返起呢d片段,反而覺得自己好好笑.
為咗等呢一日,可能你呢幾晚都會訓唔着,不停係到諗第日條路應該點行點樣揀;可能屋企人會不停俾壓力你;可能你會好擔心自己努力咗三年會因為一次失手入唔到心儀嘅科目或者心儀嘅大學;可能你覺得入心儀嘅科目或者大學係你當下嘅生存目的,但其實真心講一句,呢d只係你成個人生嘅一小部分.「今天我發現,原來要我接受挑戰,渡過漆黑的深淵,撐過多載的辛酸,我最終爭氣一點」呢幾句歌詞係源自張敬軒嘅一隻歌「放榜",其實人生唔會因為一張成績單而停頓,而你都唔應該令你嘅人生停頓.無論你入到邊科,邊間U,甚至入唔入到大學都好,你都要搵一條適合自己嘅路,令未來嘅生活活得更好,活得更開心.
放榜個一日,可能係你最後一日名正言順地踏過校門,同成班同學最後一次齊齊整整係學校聚埋一齊,最後一次見到咁多位陪你渡過六年嘅老師.個一日你身邊嘅朋友可能會喊,會不停行嚟行去,為自己嘅前途作打算,無論考成點都好,你都要欣然接受,仲有千萬要記住個一日發生嘅所有事情,因為當你接過成績單個一刻,你就唔再係一個中學生,你嘅中學生涯就此完結,而咁樣亦代表住你新嘅生活慢慢咁開始,真真正正咁踏入現實世界.


text:
(集思廣益)網傳食字演唱會名 包保笑到肚痛
2014-07-27 00:04:00
最近唔知大家whatsapp有冇收到一個食字演唱會嘅截圖?入面啲演唱會名令人笑到肚痛,其實係最近一個專門發佈影藝節目活動時間嘅facebook專頁,開咗個自稱「呃like」嘅po叫「十個食字演唱會」,徵集各位網民嘅創意演唱會名,佢哋首先拋磚引玉,先放出幾個好搞笑嘅演唱會名出嚟,好似「張敬軒一髮動全身演唱會」,「陳奕迅則有不信則無演唱會」,「人在做五月天在看演唱會」,「方大同是天涯淪落人演唱會」,「林宥嘉嘉有本難唸的經演唱會」,「做又蘇打綠唔做又蘇打綠演唱會」同「一生起碼周柏豪一次演唱會」等,真係笑到肚都攣.
經過連日來嘅集思廣益,創意澎湃嘅網民分享咗好多超級爆笑嘅演唱會名,當中唔止食字咁簡單,仲加入咗一啲流行用語以及廣東俚語等元素,展示出香港人嘅創意,以及中文有幾咁千萬萬化,精選演唱會名如下,其實各大唱片公司改演唱會名都真係可以參考下:
黎明請你不要來演唱會
冇用Hair GEM 好驚演唱會
習近平反六四演唱會(地點: 維園足球場)
劉德華山在那怕無柴燒演唱會
郭富城也風雲敗也風雲再扮步驚雲演唱會
林峯喪膽演唱會
講呢dear jane 演唱會
魯芬分鐘需要你演唱會
抽一口梁詠琪空氣演唱會
本是黃德斌 商天鵝太急 演唱會
鄭融周融張融孔融樂也融融演唱會
張智霖急抱佛腳演唱會
鄭融咗你都未知演唱會
芝華士贊助吳國敬酒唔飲飲罰酒演唱會
林憶蓮又過年歡樂蓮年演唱會
李家仁有事可唔可以匯住兩萬蚊比我演唱會
天堂鳥南飛鳥南返演唱會
左右衞蘭演唱會
趙曾熹呀熹呀熹演唱會
葉德嫻死唔得閒病演唱會
肚唔肚餓呀 蘇打綠個麵俾你食住嚟睇演唱會
蘇永康樂棋藝大比拼演唱會
我只想張衛健健康康身體健康演唱會
大家仲有冇啲更好笑嘅演唱會名呢?


text:
自從秦沛係《古惑仔》電影入面嗌過82年Lafite之後,82 Lafite彷彿就成為左香港人心目中嘅圖騰,係紅酒嘅巔峰,至高無上嘅代表.點解飲82 Lafite?巴閉囉,英雄主義.𡃁仔你望咩呀!出黎飲過丫!
82年Lafite固然係一支好酒,但係絕對唔代表世界上無其他好酒,更加唔係驗證好酒嘅唯一標準.可能好多人都聽過,Ch Lafite係屬於「五大酒莊」之一.所謂「五大酒莊」,係指Ch Lafite,Ch Latour,Ch Margaux,Ch Mouton以及Ch Haut Brion五支酒.所以最最最基本咁諗,起碼都要知道Ch Lafite有其他同輩兄弟掛.
更加重要嘅係,所謂「五大酒莊」,其實係「五大」out of 啲咩呢?「五大」之名係根據1855年波爾多嘅Grand Cru Classification演繹而來,指嘅,係分級上面五支屬於「First growth」嘅酒.而呢個分級,其實只係針對法國波爾多地區嘅酒.唔止添,係波爾多地區入面,呢個分級淨係針對左岸酒,右岸係唔包.都仲唔止添,係左岸地區入面,呢個分級淨係針對Médoc酒,其他地方係唔包.只有一支酒例外,就係一級嘅Ch Haut Brion,黎自Médoc以外嘅Graves,因為位置近近地名氣又勁所以當年就好啦好啦包埋佢咁解.
所以所謂「五大」,包括嘅地區其實好細.唔好講到新世界,唔好講到其他國家,淨係法國之內都已經有好多其他極具質素嘅酒.單單睇波爾多,右岸嘅Petrus,Ch Cheval Blanc,乃至Graves嘅Ch La Mission Haut Brion等等都有同「五大」平起平坐嘅實力.
值得一提嘅係1855 Grand Cru Classification係一個好rigid嘅分級制度,即使當中嘅酒,質素有所提升或者下降,都絕少絕少會重新評級.因此有時會出現五級莊比二級莊質素更好嘅情況.好在一級莊嘅水準算係相當穩定,而歷史上只有一次由二級升格為一級嘅例子,就係Ch Mouton.Ch Mouton原本都係二級莊,但係佢做到二級莊做唔到嘅野,所以佢成為左一級莊……


text:
首先交代下少少背景先 用電話打左好耐 希望各位有耐性睇哂佢
住公屋 單位間隔係面對面 即係大門對面就係對面屋
條友有案底既 食過粉入過冊(我細個時佢同我呀媽講 好似好威咁) 離過婚 有個女
而家扮"bike" 攞綜援唔返工 娶左個大陸婆生左2個大陸仔
日日當走廊係公園咁放d靚仔出黎玩 好嘈
呃綜援搞唔到我,我都阻止唔到d乜
但搞到我屋企人真係火都黎!
條友又成日開住門食煙 d煙吹到入我屋 我個細佬得8歲 佢本身自己都有2個細路仔 1個大女
仲要成日無端端大力"ban"門 我老母同細佬成日訓訓下晏覺比佢整醒
我呀媽比佢搞到有精神病 要睇醫生食藥 而家等緊搬
我可以點做??
利申:17歲仔 如果打交唔犯法我真係好想打佢一獲 (佢好瘦)呢段係講老豆單官司..主要都係講對面幾咁無恥 可以飛左佢
前果排屋企整乾衣機 有師傅上黎 舊既乾衣機當然dum係屋企門口 整完再比師傅拎走回收啦
條友即刻開門影舊乾衣機 又搬去佢門口影相
之後佢報警 話阻住佢
後來起爭執 我老豆篤左佢一下 (衰衝動)
佢就入屋整瘀自己再call白車
差佬都知佢個底花 又唔洗返工 有排玩 勸我老豆認左佢
過堂果陣 法官叫我老豆14日內唔好返屋企 費事起爭執
14日後要判, 佢竟然同法官講我老豆成日返黎dum垃圾係佢門口 ....( 我老豆返左去佢老母度 又返凌晨3點 點去搞你喎
!)


text:
23 MARCH 2015(MON)哈哈哈...依家啲天氣都仍然係時冷時熱金亦都係因為咁,我又可以借啲藉口去買衫.當然我都係主力買親子裝,短短依兩個星期我都入手左唔少啦~
首先就係今日新鮮熱辣辣入手嘅兩套母子裝,其實係今日約左朋友出銅鑼灣小聚時,行過路邊小攤見到有啲卡通TEE,見到有我愛嘅小金同埋近期好HIT嘅熊本熊,加上又唔算好貴,當然忍唔到手買兩套啦!
真係好少見到有小金嘅衫,仲要係親子裝,即刻唔洗諗啦~
仲有可愛嘅熊本熊~
另外近其入手嘅親子裝仲有LINE系列~
我之前都買過一套LINE嘅母子裝,不過嗰一套就係淘寶買嘅.但原來嗰一套淘寶貨係台灣正貨嚟,因為朋友仔去台灣旅遊時,見到好多LINE衫,所以即時WHATAPP我揀款,就係咁依五件衫仔就搭飛機嚟到我屋企啦(其實最應該係要感謝朋友仔去元都有掛住我呀)~
有我同小小豬嘅母子裝~
最後當然唔少得我地三口子嘅家庭裝啦~
哈哈哈...件件親子裝都好靚,件件都好鐘意呀!點解咁少三口子裝?因為大肥豬話佢都已經好多套親子裝,多到著唔晒咁話,所以叫我買母子裝就夠啦!
計計下我都有成十多套親子裝,依個夏天真係可以日日親子裝去街街!不過趁小小豬依家仲肯同我著就著多啲(係呀...佢知道同我一樣衫佢都會好開心呀),到佢再大過啲嘅時候,想同佢親子裝去街佢都唔肯啦!


text:
農曆新年後又到轉工潮,但究竟打工仔係自己劈炮定被劈炮?未到最後一刻都話唔埋.唔想懵盛盛收到大信封先晴天霹靂?留意以下先兆,中咗嘅就醒醒定定搵定後路喇!
1/ 生人勿近
如果同事們本來吹水吹到手舞足蹈,你一行埋去就收晒聲,刻意避免同你有眼神接觸,開會,發重要電郵時唔預你,就係一個非常明顯嘅警號.辦公室從來無秘密,佢地一定收到關於你嘅風,仲要一定係衰野,先會避開你.係咩衰野?諗都諗到啦!
2/ 老細同你關係惡化
老細同你面對面相處嘅時間比以前大為減少,相對用多咗電郵或短訊溝通,佢會喺會議上打斷你發言,否定你見解,詢問每個人意見但完全唔問你點睇等等,種種跡象都顯示佢唔妥你.唔妥你,自然KO你.
3/ 派人插手你工作
老細突然搵人做你副手,或者將原本屬於你嘅工作安排畀其他同事負責,千祈唔好傻豬豬上身,以為佢良心發現想減輕你負擔,佢根本就想飛起你!
須知道,老細無可能喺毫無準備之下炒你,搞到啲野無人跟.佢會確保副手完全掌握你日常業務,可以代替你,當副手學成之日就係你離職之時!
4/ 一朝天子一朝臣
一直好睇你嘅老細離職,新上司似乎對你不聞不問,咁你就要小心.通常新上司都唔鍾意前朝老細嘅親信,如果新阿頭曾經係隔離部門嘅同事,以前工作上難免有過牙齒印,或會懷恨在心.況且新官上任三把火,佢要確立地位,鞏固勢力,必然會喺公司安插自己人.綜合以上各點,你實至名歸成為開刀首選.
5/ 你被分配不可能的任務
畀老細指派負責難度極高近乎不可能嘅項目,你或者會以為佢睇得起你,然後沾沾自喜.而小生只能說:少年,你太年輕.
呢個係自古以來老細炒人最高明嘅方法.佢一早想炒你,奈何你表現中規中矩,無咩大失誤,搵唔到炒你嘅理由,於是就畀件豬頭骨你,等你失敗嘅時候,就大條道理話你工作能力差,表現不達標bla bla bla.當然啦,如果你咁好彩成功咗,功都係佢領,咪狂讚自己知人善任囉咩呀.


text:
张依依超拽文字头像
- qq男生超拽文字头像qq超拽文字头像超拽文字头像吧个性超拽文字头像qq情侣超拽文字头像个性网超拽文字头像qq女生超拽文字头像qq超拽文字头像情侣非主流超拽文字头像qq超拽文字头像qq超拽文字头像情侣qq男生超拽文字头像qq女生超拽文字头像qq情侣超拽文字头像qq超拽文字头像qq超拽文字头像情侣超拽文字头像吧个性超拽文字头像个性网超拽文字头像qq男生超拽文字头像qq超拽文字头像超拽文字头像吧个性超拽文字头像qq情侣超拽文字头像个性网超拽文字头像qq女生超拽文字头像qq超拽文字头像情侣非主流超拽文字头像qq超拽文字头像qq超拽文字头像情侣qq男生超拽文字头像qq女生超拽文字头像
非主流空间唯美大图非主流空间唯美名字空间留言唯美非主流qq非主流空间名字唯美非主流空间名称唯美qq空间唯美和非主流非主流空间唯美网名浪漫爱情唯美空间留言唯美非主流空间素材唯美非主流空间头像空间爱情唯美说说空间素材爱情唯美文字空间留言爱情唯美图形唯美爱情故事空间日志qq空间说说唯美爱情唯美爱情空间名字唯美空间寄语爱情图片唯美型非主流女生头像非主流年女生唯美头像非主流唯美女生头像图非主流超唯美女生头像非主流唯美女生大头像唯美阳光下的女生qq头像男生帅唯美阳光男生头像风景唯美阳光唯美阳光侧面男生头像唯美小男生阳光qq头像很阳光唯美的男生头像qq阳光下唯美女生头像带阳光唯美男生头像
相关文章:
2012最新版本的潮流时尚创意唯美超拽文字头像_hao661希望您多多
非主流伤感女生个性超拽文字头像_爱你我有罪
非主流超拽文字头像
2012男超拽文字头像
张依依超拽文字头像
2013超拽文字头像
qq超拽文字头像
2012超拽文字头像
超拽文字头像
qq非主流超拽文字头像
三姐妹超拽文字头像
qq超拽文字头像大全
qq个性网超拽文字头像
姐妹超拽文字头像
个性网超拽文字头像
超拽文字头像制作
超拽文字头像吧
搞笑超拽文字头像
女生短发超拽文字头像
女生超拽文字头像
南昌大学qq群1P*108089...
yy上麦名片头像男生大图|yy频道上麦头像|歪歪上麦名片男头像2P*420109...
黑社会兄弟拿刀头像3P*675045...
陌陌背景图片大图4P*144795...
一个人孤单唯美图片5P*28481...
最新最有气质的唯美森系意境女生头像图片高清JPG格式130P,唯美美女头像6P*159764...
欧美唯美女大图7P*830744...
yy频道小窝名字 yy频道小窝情侣名字8P*494460...
两个分组名称9P*1937018...
八字唯美句子10P*24166...
xxooyy五月逍遥11P*1735311...
唯美的动漫qq头像12P*831200...


text:
哩幾日玩到灰灰地.......
係咁等個逃獄任務
等極都未齊人
一等齊人, 又話唔知咩人數不足踢我出局
就算入到game, dHiHi見唔對路又走, 又要等過
就算更好彩開到game, d人又off9咁死左
Hi
一個分任又未玩到
有玩 但仲未過到太平陽最後一關
已pm
今晚開波
有玩 但仲未過到太平陽最後一關
跟足指令做定裝甲車/直升機走
太平洋尾關易過逃獄同人道尾關喎
用裝甲車走最簡單
同埋一定set玩家保儲套裝
唔set真係要幾勁既先過到
Hi
到而家個拉瑪nigger mission1都未過到
dHiHi成日off9咁死左
開拉瑪條線有冇用架?
Hi
到而家個拉瑪nigger mission1都未過到
dHiHi成日off9咁死左
開拉瑪條線有冇用架?
有玩 但仲未過到太平陽最後一關
跟足指令做定裝甲車/直升機走
太平洋尾關易過逃獄同人道尾關喎
用裝甲車走最簡單
同埋一定set玩家保儲套裝
唔set真係要幾勁既先過到
我連逃獄都未過到
好多車都仲未解鎖
有玩 但仲未過到太平陽最後一關
跟足指令做定裝甲車/直升機走
太平洋尾關易過逃獄同人道尾關喎
用裝甲車走最簡單
同埋一定set玩家保儲套裝
唔set真係要幾勁既先過到
我連逃獄都未過到
好多車都仲未解鎖
唔係我唔識玩 係成日遇到豬隊友
求加好友 JENSEN_0709
Hi 想禁退apps 禁左刪除


text:
2015/16 Sem BA-
Attendance:唔駛tick,我都miss左好多堂:P
內容:佢講得有D悶,但好informative,如果對art,architecture,任何同圖像有關既野有興趣,呢科會幫到你.無ppt,得notes,d notes好多字好似濃縮版咁
功課: 佢每次交帶功課都會俾好多example你睇,解釋得好清楚
- 一份影相既功課,用電話影都得嫁唔駛咁講究畫質,比較著重idea.要同張相一齊寫100-300字description咁交
- 有一日field trip去左九龍公園睇展覽,睇完就設計一份map/catalog介紹你最鐘意果幾個exhibits,當然可以reference番佢原本個catalog.Virginia都唔需要我地好用心整d好靚好刁鑽
- 揀一個雜誌廣告,analyze佢使用既visual expression.(讀開art果d人一定覺得好簡單,不過無讀過都唔駛驚,寫番佢上堂教既野)我寫左>200字
gp project: 同樣會俾歷屆既example你睇
-設計一個品牌: 首先搵一個品牌reference,不過Virginia就唔想你整到同你個reference好似,個reference只係用黎指引你你所揀既產品需要注意邊d selling point.有一個mid term presentation,講下你揀咩product,你個reference同你個大方向,logo果d.final就係每人設計一個品牌既by product,例如包裝袋,banner之類.有gp既成分(大方向),又有individual (by product),所以算我讀過既GE中比分比較公平.(當然你個大方向好其他都好)
讀呢科我不停要用photoshop,AI,算係一個幾好既練習機會.做完個Project我都好滿足,大家都整得好靚,我班gp mate堅nice! 不過唔識PS果D都唔駛驚,因為Virginia都好睇解釋,description果d,有d組係手畫或者唔算P得好神似,但佢都收貨.
我就真係讀得好開心同學左好多野,十分推薦呢科!不過如果你好抗拒設計都唔好揀呢科啦


text:
2014年6月9日星期一
老黃瓜粟米豬橫脷湯
呢排天氣又熱又濕,攪到個人就身都唔自在,仲會成日覺得好攰,好眼瞓,所以要飲多碗袪濕湯先得!
炒扁豆,赤小豆煲老黃瓜最啱,不單只可以袪濕,仲可以清熱解暑,加粟米一齊煲的話,記得連埋粟米衣同粟米鬚一齊煲,利水利尿,好過特登走去藥材舖買啦!
薑味焦糖雪芳蛋糕 Ginger Caramel Chiffon
黑糖蜜黃豆粉麵包 Molasses Kinako Bread
早前喺圖書館借咗本麵包食譜書,係專門為用麵包機整麵包而寫,而且作者所用嘅麵包機牌子同型號正正就係我用緊嗰部,所以都有啲興趣參考一下佢啲食譜.有好幾個食譜所用嘅食材都好特別,我自己就完全無諗過會用嚟整麵包,所以嚟緊嘅時間都會逐一試做.
2014年6月8日星期日
麥芽糖清貨第三擊
番茄雜菜燜排骨
煮呢個餸都係完全為咗清貨,包括:整完 muffin 用剩嘅南瓜;之前煮肉骨茶時買多咗放冰格嘅一字排;供完佛嘅蘋果;以及上次整番茄全麥麵包用剩嘅罐頭番茄同茄膏,你話呢個係咪一個 “環保” 菜式呢,哈哈!!
2014年6月4日星期三
涼瓜兩食
每年一踏入夏天,有幾種瓜我都必定會食,包括青瓜,老黃瓜,苦瓜同絲瓜,而當中嘅苦瓜,我由細個已經開始鍾意食,係咪好少見呢?
2014年6月3日星期二
放肆的一天
噚日紅假唔使教琴,難得一日唔使做嘢兼決定唔煮飯,一於瞓餐飽,瞓到夠為止!
無落街買餸都唔緊要,因為屋企有好多嘢食等我慢慢去 “發掘”. 瞓到成點鐘先起身,第一餐可以唔使食喇,至於第二餐,不嬲都好簡單,好求其,有老表嘅自家製麵包,車厘茄同蒸番薯,加埋杯鴛鴦就攪掂一餐晏喇!至於第三餐哩 ………
2014年6月2日星期一
夏天的西南風
成日都話,如果再買樓或搬屋的話,一定,一定,一定,一 ~~~~ 定~~~~ 唔會再住西斜樓,住足三十年,真係住到驚,嗰種熱法真係唔係人咁品,加上我家係勁開揚,完全無遮無擋,真係曬到爆,夜晚十一,二點摸落幅牆度都仲係暖㗎!所以新屋嗰邊見係東南先敢買,但原來朝早十二點前都係好甘,就算未瞓醒都一定會熱醒,加上又係無遮無擋咁望住個海,不單只無景好睇,仲將陽光反射番哂入屋,一樣咁熱,所以望海樓都係唔好再買!
話雖如此,香港嘅夏季多數都係吹西南風,所以屋企無遮無擋都有一定好處,勁通風涼爽,晾衫唔使兩個鐘就已經乾哂收得!唔好話唔使開冷氣,就連風扇我都好少開,呢幾日咁熱夜晚瞓覺我都唔使開風扇,有時天濛光時份仲會涼到要冚被,所以真係慳番唔少電費㗎!翻查紀錄,我已經好耐無交過電費喇,對上一次交電費已經係 2012 年 9 月份嘅事喇,近呢一年「中電」仲話我達到某個慳電指標,又再額外扣多某個 percentage 電費以作鼓勵㖭!你哋咪以為我真係為咗錢慳成咁呀,只係因為有政府補貼 $300 先會咁,其實每兩個月都要交二百零蚊電費,但都仲係用唔哂全部補貼,之後又再帶落下一期,咁咪所以攪到咁耐都唔使交電費囉!不過呢枝歌都就快無得唱 lu,因為財爺已經宣布咗唔會再有電費補貼,撞啱呢排收入又大減,死未!!
多謝老表的心意
一直以嚟,每逢齋期,佛誕,觀音誕,以及初一,十五都會同媽咪一齊食齋,所以中國傳統四大節日之中,已經有兩個節日會食齋,但估唔到七年前開始連端午節都變成食齋日,因為七年前嘅今日,應該係我成世人之中最黑暗,最低潮的一日!雖然我嘅人生都仲未走完,但係應該都再無乜嘢可以對我做成咁大打擊,咁大嘅折磨!!以前一直都好介意事業不順,收入減少之類嘅問題,但近排開始出現入不敷支嘅情況,理應會有個天冧落嚟嘅感覺,但居然出奇地無乜太大感覺,氣定神閒咁慢慢搵工,諗辦法,所以經歷過七年前嘅今日,我估都再無乜嘢可以推到我落低谷深淵,反正呢七年嚟都係靠自己一個人撐落去,捱過去!
禮拜六嗰日突然收到 Lily 嘅電話,打嚟問我關於整麵包同 biscotti 嘅嘢,心諗,呢隻懶鬼卒之都肯的起心肝去做阿茂喇!到禮拜日佢入嚟上堂學琴時,原來佢帶埋啲傑作入嚟,話要孝敬姑姑喎!佢自己都話,其實佢都唔多願整㗎,如果唔係因為知道跟住第二日係端午節的話,都唔會咁有心去整包餅,仲話完完全全係為咗姑姑而 “出山” 㗎!
冰涼甜點
訂閱: 文章 (Atom)


text:
點解會咁想學做trade, 因為我見過有D人真係可以用trade去beat 到 market, 而所用既本未必好多, 十零廿萬都可以每個月穩定咁賺到一萬幾千, 已經好過好多工
就算唔係真係好多錢, 多一份收入都總係好事
但係可惜我識得D trader, 好多都唔知係表達能力有問題oY, 定係唔想教人, 講黎講去 我都唔明個關鍵係邊度
我只係知道, 重要既唔係交易系統, 唔係揀咩股票, 而係交易員既心理
1. 千祈唔可以做情緒化既決定, 定好左既揀股同交易原則一定要遵守
2. 認真睇實D錢.當你炒股既時候, D錢就好似一個人去潛水, 氧氣筒裡面既氧氣一樣
BTW今日試下開始實習.依家先入隻信置(0083) @HKD$13.300
自律性好緊要, 好多人炒野都係過唔到自己心理壓力, 想成功必須要做一般人做唔到既野, 投資世界就係咁, 愈係用一般常人既心態去諗去做trade的話好多時都會接火捧或者沽左係個底到
第二就係唔好做paper trade, 冇用, 你想學就一定要落場做, 感受下持實倉的壓力, 我唔知你會trade咩啦, 如果你係trade 輪 細價股果D既就更加要真倉, 因為D 莊會數你"飛", 所以用冇實際成交的paper trade係冇用的
其實如果炒野 大家用的方法又好, 睇咩技術指標又好, 都係差唔多大同小異, 最緊要轉數要快, 因為你發現到既人地都發現到, 一慢就死


text:
入廠前一個星期,任小姐因為老豆有病入院返o左四川屋企,咁o岩佢架車十六號凌晨到,所以十五號下晝佢打俾我,問如果到o左可唔可以o係我度住一晚,因為佢住o個度凌晨已經閂o左閘冇得入,我話冇問題.到時同佢聯絡.
點知晚飯返房後有事入o左廠,開始知道唔妥打算搵人送我入醫院前發o左個短信俾佢,話俾佢知我要入醫院唔知要到幾時遲o的聯絡,佢叫我唔駛擔心佢大不了o係網吧等天光...
此乃上述提到前後事之前事
出院之後返到房,又發o左個短信睇佢點,佢話同一齊坐車上o黎o既人食緊宵夜,本來打算食完去網吧吽,我叫佢過o黎,因為心諗坐車上o黎一定好辛苦等佢目訓返覺好好抖抖第朝返工精神o的,亦冇將大修o既事話佢知,開定門掩埋等佢o黎因為驚之後冇力,期間又癡癡迷迷咁目訓o左一陣,到佢上到o黎見我攤o左o係度,話做乜唔話佢知,我話費事你擔心啦,佢同我搓o左條毛巾擦背脊,因為一路標冷汗成身濕晒,o個一晚我先親身感受到身體好虛弱係點o既.之後又斟水又呢又路攪一大輪,佢先上隔離床目訓,隔o左一陣,我開口問佢可唔可以攬住佢目訓,佢二話不說就走o左上我張床,因為o個一刻自己有o的空虛,想攬住佢,之後又問佢可唔可以除o左件衫,因為條拉鍊o係正佢咪咪個位塊面貼住唔舒服,佢笑一笑就除o左件衫攬住我.之後...冇下文啦
話晒我真係一個病人,只係想有人慰藉o下空虛o既心靈o者.
第二朝目訓醒,又停電,o個一刻又令我諗起趙小姐,睇曹查理o個晚識o個位囡囡是也.任小姐走去沖涼,出o黎見佢洗o左頭覺得佢好靚影o左佢兩張相,之後佢走埋o黎攬住我,唔知佢想安慰病人定情不自禁,細佬目訓醒之後居然有反應,就係咁樣出廠唔夠七個鐘,連o野都出埋
其實同佢平時已經好少做,因為我唔想俾錯誤信息佢以為我同佢會有將來,希望佢自力更生到我唔再返西藏時佢可以完全脫離倒以前o既陰影,有自己o既新生活,o個日之後我o係西藏o個幾個月,亦都冇同佢再目訓埋過o係一張床,只係佢有時放工一齊食餐飯,幫佢買o的日用品就叫佢自己返屋企,至於任小姐點解會輾轉o黎o左西藏,以後有機會再講啦.
[ 本帖最後由 par3 於 2007-3-28 16:26 編輯
]


text:
《娛樂百分百》唔係集集都由小豬主持,難得龐景峰做嘉賓,就算忙緊宣傳新碟嘅小豬都要返嚟啦! 全知言 小豬勁讚 龐景峰捐通告費做善事 郭秀雲和錢小豪之子龐景峰進軍歌壇,近月頻頻做宣傳.日前龐景峰喺美國錄音後,即趕過台灣,上小豬羅志祥主 ...
《娛樂百分百》唔係集集都由小豬主持,難得龐景峰做嘉賓,就算忙緊宣傳新碟嘅小豬都要返嚟 全知言 小豬勁讚 龐景峰捐通告費做善事 郭秀雲和錢小豪之子龐景峰進軍歌壇,近月頻頻做宣傳.日前龐景峰喺美國錄音後,即趕過台灣,上小豬羅志祥主 ...
《娛樂百分百》唔係集集都由小豬主持,難得龐景峰做嘉賓,就算忙緊宣傳新碟嘅小豬都要返嚟
全知言
小豬勁讚 龐景峰捐通告費做善事
郭秀雲和錢小豪之子龐景峰進軍歌壇,近月頻頻做宣傳.日前龐景峰喺美國錄音後,即趕過台灣,上小豬羅志祥主持嘅《娛樂百分百》做嘉賓,龐景峰仲要挑戰出名跳得嘅小豬,可能有老竇基因,連小豬都讚龐景峰身手唔錯!龐景峰仲話會捐咗今次上節目嘅通告費,真乖仔!
台灣之行除咗上小豬節目之外,原來龐景峰仲見咗幾位台灣金像獎導演,不過幾時有得睇佢演出時,龐景峰就話:「無咁快,我仲係新人,今次只係同導演見面認識啫!」新人謙虛啲無死錯人嘅!
除咗上《娛樂百分百》,景峰仲上咗納豆同 LuLu主持的《完全娛樂》,佢仲帶咗唔少 postcard過台灣送俾主持,等人記實佢個靚仔樣嘛!
原來龐景峰會將今次喺台灣上節目嘅通告費捐晒出去做慈善,雖然唔多,但都好有心!


text:
斑蘭葉係早個星期同埋啲friend去九龍城買嘅,原來喺九龍城買
呢啲好平同埋好新鮮添,不過要搭車唔係咁方便囉!
雪櫃塊酥皮買咗好耐係時候清貨了,心大心細唔知整乜好,剛好經
過佳寶見到菠蘿又靚又新鮮而且仲係十蚊兩個添,即刻買咗兩個
返來,用咗其中一個來整菠蘿批!
又係一個最啱夏天食嘅餸,甜甜酸酸魚又炸到好香脆連骨都可以
食埋,連平時唔食魚嘅囝囝都要添飯,仲話要整多d俾佢食!
趁老公放假同佢提早慶祝父親節,今年搞搞新意思唔整蛋糕整咗
呢個鮮果撻,又估唔到平時醃尖腥悶嘅老公都話好食喎!
自從上年撻咗地球人喺火星帶回來的酸子薑秘方後驚為天人,非
常爽脆好食而且甜酸適中,趁現在子薑當造我當然唔會錯過啦!
仲要多謝地球人個超級無敌秘方呀!
呢幾日天氣好悶熱,最好就係食番枝冰涷嘅雪條把悶熱趕走,呢
個牛奶紅豆雪條材料簡單容易做又好食,而且自家製無添加可
放心食用!
昨日整咗呢個簡單不用造型的麵包做早餐,都係用我非常鍾意的
湯種法來做,雖然簡簡單單但卻香軟無比非常好食!
每次整生炒排骨呢個餸都要煮多啲飯,因為甜甜酸酸好開胃個個
都要添飯,不過都係少整為妙…點解?因為整呢個餸要用油炸,家
陣油貴米貴排骨都貴,成日整咪冇得打斧頭囉!


text:
11個月零10日
體重:21磅 (係呀, 比10個月時重左D咁多多咋, 病左一個星期, 輕左磅半有多...)
身高: 74CM掛 (貓貓依然覺得瑤瑤豬唔係好識高, 秋天時著既褲, 依家都係著得到)
身型方面, 真係冇咩野變化, 最誇張既係, 果時係Marks & Spencer買既背心乖爬爬(3-6mth) 著到依家都仲著得到, LEI 5件背心真係抵到LEI.. 不過貓貓寧願瑤瑤長高D長肥D呀.牙仔方面, 係10個半月時出左第三隻牙仔啦, 不過唔係上門牙, 而係上門牙右側既果隻 (唔係要出上門牙先架咩?)琴晚幫佢清潔時, 發現上門牙都有眉目啦, 不過隻小豬點都唔肯俾貓貓摸真D (今晚再試過~)
食野方面, 都係2粥3奶, 貓貓仲堅持緊最後一個月的人奶, 依家D奶都係少左好多呀, 好彩之前有冰奶, 所以雖然依家係入不敷支, 但都叫係全人奶.每餐既奶大概7-8安, 比以前少左1安左右.不過貓貓都冇以前咁執著, 一定要小豬飲晒LU.瞓覺前既果餐最難餵, 食左一半後, 就要食幾食, 就玩幾玩,成餐奶又去返半個鐘左右LU~ 食粥方面, 大人碗半碗至一碗左右, 11月開始試左蛋白, 今日仲試埋全蛋, so far 都OK 除左食粥, 係食晚飯既時候, 瑤瑤豬都會坐上枱陪大人一齊食, 而大人既飯就係佢既零食, 食得好開心, 可以吃一茶匙左右.琴日開始, 99俾左D冇調味既大人湯水佢試, 嗯... 都可以, 但係都係鐘意飲水多D.生果方面, 冇試新野呀, 都係以火龍果為主(因為poo poo依然唔多好), 再試香蕉, 今次冇事啦, 所以得閒都係食下香蕉.瑤瑤豬為食左好多, 試過自己met左粒提子, 放落口, 仲咬開左呀 (貓貓當時正坐係隔離, 幫提子去皮去核, 以便可以服侍小豬食,. 點知佢覺得貓貓唔夠快手, 要自己來...)
語言方面,冇新野呀, 都係baba, mama, 疑似bye bye, 奶奶, mum mum 同水蛇春咁長既BB話.不過明顯地瑤瑤豬讓多左野, 成日都bilebala咁大聲講野
動作方面, 仲未可以完全自己企, 但係離手既次數多左又長左, 相信好快就可以自己企啦~ 前幾個星期, 團購左個吸塵機器人, 小豬第一次見它係度自己吸塵時, 嚇親, 勁喊同埋爬到飛咁快咁來貓貓度要抱抱 (貓貓好衰咁, 冇第一時間出手相救, 反而拎住電話拍片) 自此之後, 小豬爬既速度就保持係飛咁快 (同貓貓行路既速度差唔多啦~) 最鐘意望住小豬, 一路飛爬, 一路四萬咁既口爬來貓貓腳邊要抱抱, SO SWEET~ 行路方面, 依家會自己推住一切可以推得到既野,然後行幾步, 不過一想快既時候 就會轉為爬.另外, 就係一放佢係學行車上(推果種), 小豬就即刻變身為蛇, 軟腳蛇...
BYE BYE 同拍手都會成日自己做啦, 不過依然係冇得叫佢做架.人地同佢HELLO或者BYE BYE, 小豬都係俾返應架, 不過係慢10拍左右啦, 到時人地已經走左LU
lei2個星期, 開始係夜晚同佢講BED TIME STORY, 暫時都係得一本書仔一個故事咋, 不過小豬漸漸可以聽得晒成個故事啦 (得2-3分鐘) 都好既, 要出去睇下仲有冇其他書仔買lu
隻衰豬依家唔肯坐定定俾貓貓影相LU, 一係就勁開心咁扑過來, 一係就自己爬走左總之就係動作快到iphone 捕捉唔到啦~
LEI幾日 可能牙癢, 無啦啦又開始食腳既...
某日, 又試帶頭cool, 個樣駛唔駛咁唔爽呀, 其實, 帶左之後即刻女仔左幾靚女呀...不過9秒9 就俾小豬除左LU~


text:
喺立法會選舉期間,熱血公民,普羅政治學苑同埋香港復興會組成「熱普城」聯盟參選.不過,呢排聯盟開始出現分裂,雙方支持者不斷喺唔同嘅網絡平台罵戰,甚至有前熱血公民嘅成員喺網上爆料,批評熱血公民內部嘅運作.
上年十月新一屆立法會開鑼就爆發咗宣誓風波事件,喺梁頌恆同游蕙禎多次因未宣誓而被拒絕進入立法會會議廳時,鄭松泰曾經一度拎住議事規則,去到主席台前抗議,最後被立法會主席梁君彥認為行為不檢,而被要求離開.
正當大家以為所有非建制派都幫梁,游,繼民主黨(白鴿黨)曾一度話唔認同佢哋嘅言論後,原來鄭松泰都只係同佢哋「扮Friend」.根據前晚網民所流出錄音內容,鄭松泰就話自己要同二人「扮Friend」,要畀其他人知道熱血公民係幫緊二人.佢仲大鬧,話「因為大眾白痴呀嘛」,所以會以為佢都係本土派,以為熱血公民都係青年新政.
錄音流出後,鄭松泰亦喺自己Facebook發表兩段聲明,證實段錄音係佢喺熱血公民工作組內講嘅,仲話啲內容係同工作匯報,內部溝通有關.同時,佢覺得自己嘅言論係「沒有甚麼是不可對人言的」.另外,佢又批評有啲成員冇遵守黨規,同埋破壞內部溝通指引,對此感到深表遺憾.佢仲話未來會檢討同改善內部溝通問題.
来源: hk.on.cc


text:
Tuesday, November 25, 2014
Happy thanksgiving
吾講吾覺,原來星期四就係thanksgiving啦! 香港就無呢個假期,但係呢邊係一個好大既節日,差不多所有野都會關門,為左可以同家人慶祝呢個感恩節. 雖然我無咩親人係呢邊,而都無打算同佢屋企人過(因為年年都無),所以我地都係自己同自己慶祝算吧. 上年既thanksgiving係屋企坐月,所以都吾知點樣過,今年本來打算落MD去探老公親戚,好不幸地佢比公司layoff, 所以係無收入情況下我地更加吾想去任何地方. 雖然話就話搵份工吾算難,但我相信老公既情緒都吾係咁開心,所以去玩都無mood lu.....算啦,吾去都無所謂,留係NY都可以開開心心咁過既,嘻嘻. 再加上亞媽就殺到,我都要清潔一下屋企呀,哈哈!
weekend去買奶奶比D女,佢地就係shopping cart到大玩一餐,好搞笑呀! 吾講吾知,一歲大既妹妹真係進步神速,上星期開生日會都未識行,今個星期已經大踏步,雖然吾算得上係行得穩,但都行到10幾步後就會爬番,真係進一大步呀!不過我以後就有排看牛牛啦,嘻嘻嘻! 其實好感恩佢地兩姐妹相處都OK,雖然就肯定未識一齊玩,但起碼吾會火星撞地球,咁我都心足了,哈哈!
weekend去買奶奶比D女,佢地就係shopping cart到大玩一餐,好搞笑呀! 吾講吾知,一歲大既妹妹真係進步神速,上星期開生日會都未識行,今個星期已經大踏步,雖然吾算得上係行得穩,但都行到10幾步後就會爬番,真係進一大步呀!不過我以後就有排看牛牛啦,嘻嘻嘻! 其實好感恩佢地兩姐妹相處都OK,雖然就肯定未識一齊玩,但起碼吾會火星撞地球,咁我都心足了,哈哈!
Friday, November 21, 2014
Good show
上星期六搞完Emma個party, 真係累到不似人形,不過原來我地星期日有個show去睇,我都係個日先記得,哈哈,好彩係99幫我地睇住D小朋友,我地就可以enjoy一晚咁大把(平時佢都係只會幫樓下殘障架咋!),不過吾好彩既係,我地要同樓下殘障一齊睇,真係好無奈! 老公囉,又會問佢地去吾去睇,點知佢地又會話去,真係.....蠢!!anyway, 都無影響我既雅致去睇男神黃子華,哈哈哈,其實我吾明點解佢係男神囉,不過佢既才華係特別D既,嘻嘻. 我地個show話就話7點鐘開始,但我地就4點鐘已經出門口,因為想去食D野先呀,不過我地全程都無對話,就算有都係關於個show, 無咩好講啦,其實見到佢地都吾多開胃,特別係個女既,真係以為自己係公主,駛吾駛開埋車門比你呀,8婆! OK,好似離左小小題,嘻嘻,其實今次係想講個show架,今次係自佢地出世後第一次去睇show, 仲要咁夜返(完show都已經10點啦,返到屋企10點幾)真係十分難得,當然啦,我地都好掛住佢地,但我地都係人,人都要有時輕鬆一下吧,所以就留比99照顧,我地就去鬆下,開始時99都有說話我地聽,但到左個日,知道走吾lut, 咁唯有死死地氣啦,哈哈哈! 其實係對我地先係咁je, 如果人地,仆到去幫! 第一次睇live show, 真係好興奮呀,雖然場地吾算大,但都有氣氛,當然比起香港就梗係無咁crazy啦! 去到場到,好多香港人,我諗一定啦,真係以為自己返左HK,哈哈! 總括來講,都好睇呀,但覺得都係無之前個D咁好,同埋有D野都get 吾到,不過都好enjoy呀! 其實難得既一晚可以kids free咁,真係好開心呀,我地返到去D小朋友已經訓哂,吾駛我地湊,真係爽到無朋友呢! 雖然經過party同成晚都無點休息,但原來吾駛湊小朋友一晚已經好爽,不過亮點係,99一個湊住我地4個既小朋友,我真係不得不佩服佢呢,其實要我自己一個湊兩個訓都真係好難,我都有D會淆低,佢居然可以搞掂哂佢地訓哂,真係好勁! 雖然都係吾多中意架啦,但有D野....係佢搞得掂而我吾想搞掂,哈哈! 我.....好懶呀!
好消息係,我亞媽決定下兩個星期來幫我兩個月呀,yeah!!!! 雖然其實我都吾知有咩幫,但有個人幫手睇頭睇尾我都好感恩,希望到時可以休息多D啦!
好消息係,我亞媽決定下兩個星期來幫我兩個月呀,yeah!!!! 雖然其實我都吾知有咩幫,但有個人幫手睇頭睇尾我都好感恩,希望到時可以休息多D啦!
Tuesday, November 18, 2014
生日快樂Emma 妹妹
不知不覺就已經一年了, 雖然媽媽未必將最好既野比哂你,但我都好努力地去愛護你. 上年今日你岩岩出世,還記得你仲係蟲仔時,常常愛訓,個段時間真係好舒服,哈哈,而家是個愛哭的小女孩,不過沒所謂吧,我.....已經習慣了,哈哈哈哈哈! 生日願望係希望你身體健康,同家姐相親相愛,乖巧伶俐,錫錫爸媽,快D訓好D等我地有覺好訓呀,哈哈哈!
party 花絮.....真係無咩心思搞架啦,哈哈,應該下年都吾會搞,因為真係花盡腦汁同時間,我都吾想煩. 今年有9個toddler, 4個BB,所以要考慮下有咩比佢地玩,亮點係,我地買左個bounce house比呢班monster入去,一來kill下佢地energy, 二來我地D大人又吾駛擔心佢地走來走去,good buy! 雖然吾平,但呢邊天氣咁凍,有時係屋企比兩隻馬騮玩下都OK呀,嘻嘻,小朋友大愛呀,佢地真係係入面差不多成日,我地大人就吾駛點理佢地,嘻嘻嘻!
多謝各方好友來見證呢隻豬如何由隻豬變做monster, 嘻嘻! love you all
呢班BB,5月Hannah生日仲訓哂係度,而家坐哂係度啦,哈哈哈
sesame street theme ice cream cake
好難影既4人合照
Thank you all for coming
佢真係勁吾似我,哈哈
don今次終於吾怕我整跌CD啦 :P
亮點close up, 嘻嘻嘻
呢隻豬都玩到癲左
Wednesday, November 12, 2014
好掛住你地呀!
嘩,成個幾星期都無 update 過啦,好唔尋常呀,不過呢排真係極忙,office 又係,而屋企更什,唉,點解?咪又係因為兩隻魔怪係咁病,搞到我地都無停手,真係陰功! 再加上我之前 gmail 爆左,mr wu 幫我delete 哂d 相連帶我之前post 係 blog d 相都無哂,我個心痛到呢...... 我唔係無哂d 相,但要我一張張咁揾出來再post 就真係 mission impossible, 唉, 唯有而家開始努力d 啦!
Anyway, 仲有幾日就係妹妹既生日party 啦,嘩,咁快就一年,真係唔講唔覺, 本來決定以後都唔係屋企搞 party, 點知出面租地方又唔平,仲要得唔夠兩個鐘就 usd$700 袋袋平安然.所以我地決定就算花 $500 係屋企都起碼舒服d, 呢排所以超忙,又要搞party favor,.又要搞 decor, 又要為妹妹買新衫,好多野做呀!而家晚晚都搞到成 11 點先有得休息,但訓訓下妹妹就會喊醒,真係勁辛苦呀!雖然明知呢個係phase, 但希望會快 d 過啦, 無覺好訓第二日又返工會癲架! 今次未有相片住,希望今個weekend d 小朋友玩得開心啦,嘻嘻!
Anyway, 仲有幾日就係妹妹既生日party 啦,嘩,咁快就一年,真係唔講唔覺, 本來決定以後都唔係屋企搞 party, 點知出面租地方又唔平,仲要得唔夠兩個鐘就 usd$700 袋袋平安然.所以我地決定就算花 $500 係屋企都起碼舒服d, 呢排所以超忙,又要搞party favor,.又要搞 decor, 又要為妹妹買新衫,好多野做呀!而家晚晚都搞到成 11 點先有得休息,但訓訓下妹妹就會喊醒,真係勁辛苦呀!雖然明知呢個係phase, 但希望會快 d 過啦, 無覺好訓第二日又返工會癲架! 今次未有相片住,希望今個weekend d 小朋友玩得開心啦,嘻嘻!
Monday, November 3, 2014
2014 哈佬喂
2014 halloween 咁又過左啦, 不過今年特別d 因為hannah 開始返學,而佢學校就有個 halloween party, 嘻嘻, 好得意呀!我個日drop off 佢返學, 已經見到個個 dress up 哂, 我都拿拿臨幫佢著番套 costume. 本來我買左套 despicable me 既 minion 佢著, 點知佢唔肯著呀, 見屋企有個back up strawberry costume 就用左佢算啦. 學校未有相比我, 我自己影左少少咋. 不過可能因為天氣關係, trick or treat 完hannah 就開始發燒,仲唔點肯食野,無計啦,我又比人話啦,唉! anyway, 妹妹今年都係著番 hannah 上年個套, 個個都買,真係會破產呀! 你地既 halloween 又點過呀?
Subscribe to: Posts (Atom)


text:
無綫近年鬧小生花旦荒,唔少一線當紅藝人都唔續約,紛紛選擇離巢向外闖,令到劇集主角來來去去都係嗰幾個,可以擔大旗嘅女藝人越來越少.其實無綫過往同而加都有好多有樣,有演技又有觀眾緣嘅女藝人.
近日喺討論區就舉行咗無綫走漏眼有潛質做花旦嘅女藝人選舉,快啲睇下以下暫時頭五位女藝人係唔係大家覺得真係值得捧?
第五位:簡慕華
2000年落選港姐,相信大家對佢嘅印象就係秘書,好似《同事三分親》嘅Doris及最近《陪着你走》嘅阿Wing.由01年開始拍劇,可惜都係做閒角,戲份一直唔多,唔少網民讚佢有樣有演技,可惜無綫冇力捧佢,捧簡慕華真係可以考慮吓.
第四位:朱慧敏
04年港姐亞軍朱慧敏最為人熟悉嘅並唔係佢嘅演技,而係與梁榮忠喺05年發生車震事件,呢件事令佢形象插水.小三形象深入民心嘅佢,偏偏殺出一條血路,喺唔少無綫劇集入面有性感嘅演出,例如喺《珠光寶氣》嘅三點式及《天與地》入面同陳豪嘅床戲,成功引起大家關注,但係大家焦點並唔係佢嘅演技,只係佢嘅身材多啲囉.直至12年,佢喺《愛‧回家》飾演尹德如一角改變佢喺大家心目中嘅形象,唔少網民覺得佢演技有進步,仲好鍾意佢飾演嘅尹德如同黎諾懿飾演嘅馬壯呢一part而成功入屋.可惜有傳佢扮大牌,教對手做戲又教導演拍戲而得罪高層,最終仲被飛出劇組,之後就被投閒散置.得罪高層喎,仲邊有運行呀!
第三位:唐寧
就算唔講大家都知已經有2個仔女嘅唐寧係童星出身,至1989年開始拍電影同拍電視劇,近年仲參與舞台劇.唐寧自細參演好多唔同類型嘅劇集,但係從來未試過喺無綫獲得任何獎項殊榮及委任第一女主角,默默耕耘嘅佢大多數都只係做女配角.直到14年喺HKTV劇集《警界線》飾演丁小海先初嚐第一女主角滋味.唔少網民都話就算睇咗佢咁多年,都仍然百看不厭,唐寧拎第三位都可以話係實至名歸.
第二位:姚子羚
越嚟越靚嘅姚子羚喺02年參加《TVB8全能主持比賽》獲得冠軍而入行,佢第一次拍劇《當四葉草碰上劍尖時》就做第三女主角,不過之後喺大部份劇集只係擔任配角 (多數做人嘅細妹),戲份唔多.直到05年喺《酒店風雲》中 飾演壞表妹鄭可兒,雖然唔係骨幹角色但因出色嘅演技令佢成功獲觀眾關注,之後仲喺《鐵血保鏢》飾演利祥鳳,首次擔任第一女主角添呀!其實好多時姚子羚喺劇集中都有出色嘅演出(無論係正派定分派),但係每次都同獎項無緣.經過咁多年嘅演技磨練,加上觀眾又認同佢嘅演技,如果無綫下次捧佢做女主角,相信觀眾都會buy.
第一位:李佳芯
深得網民愛戴嘅李佳芯(Ali)12年離開有線轉投無綫,主持節目《學是學非》憑著標誌外貌開始被人留意.之後仲開始接拍劇集,喺《名門暗戰》飾演蔣承天(岳華飾)情婦及《倩女喜相逢》飾演九尾狐入型入格,網民對佢嘅演技更加有讚冇彈.做小三做到人見人愛嘅Ali,最近喺《無雙譜》中飾演段素四(田蕊妮飾)嘅婢女摘仙,雖然唔係咩重要角色,但仍然引起網民熱烈討論同瘋狂cap圖.無論時裝定古裝都咁靚嘅Ali,有樣又可塑性高,喺待播劇《波士早晨》及《潮流教主》開始擔當主要角色,唔少人都希望佢可以快啲上到一線.Ali咁受歡迎,捧佢真係有得諗架!


text:
(包你有共鳴) 而家D女仔既心態真係痴撚線..好變態!! 特別係20到尾果D女仔
特別係20到尾果D,
過左16-23歲呢個,男仔會好主動,為左你會做好多on9野既年紀.
但佢地個思想仲係停係呢個時期,
最好就個個有錢靚仔追佢比你慢慢揀.
大佬,男人到左二十尾三十就會開始真係成熟.
做好多野都會權衡好多野,你要呢個年紀既男仔再去做兵真係冇乜可能.
有既,咪有D生活好無聊,日日求過日子既男仔.見到女仲娘娘,娘娘成隻狗果D囉.
但呢D當然會比人貼上唔上進既標籤.
呢個年紀,玩車,相機,音響,得閒同老朋友聚下舊,再為自己事業而努力.大把有趣既野可以做,我唔會介意有一個我有好感既女仔同我一齊分享呢D野.
但你唔好期望個男既仲會好似韓劇主角咁追你啦,要追你煩到咁既,我情願自己一個過.
仲有一班一日到黑話自己樣唔差,高學歷,人工唔少果班.
人工高,對於女仔黎講跟本唔係一個加分項.男既搵到錢,跟本唔會介意女果個搵幾多.
樣唔差,呢個都講到口臭,樣呢D只會走下坡,你夾硬撻幾十舊粉上個面都係冇用,仲會差左tim.
講到尾,男同女一齊本身係一件對等既事,我行一步你行一步咁先有得玩.
而家D女仔想10個男仔一齊向佢地行,自己唔郁,再睇下邊個行得多,再睇你有冇錢,靚唔靚仔呢樣果樣,呢樣野跟本唔對等,係痴撚線既
利申:兩年前係台灣做野識左個台妹,大家好自然就一齊左,8月結婚
來源:lihkg.com


text:
肉(三)
場內嘩聲四起,個班偽君子又再次作嘔.的確,作為一個城市人好少會見到肉類嘅生產過程.
將一隻豬由農場拉出黎,睇住佢驚慌嘅眼神,面對死亡嘅失禁;你將手上嘅刀大力向佢嘅喉嚨深深咁插入;血液好似水龍頭咁不斷向下流,豬嘅呼叫聲越變淒厲,佢用盡所有力氣去為生存掙扎,任你幾用力去壓住佢,求存嘅力氣仍然會將你推開;豬血亦因為佢嘅動作而潑到係你面上,你保持冷靜將佢壓住,再等幾分鐘,豬就慢慢靜落嚟.
你擦過你面上嘅豬血,你用一把手臂般長嘅刀從佢肚皮由上至下咁劃開,一陣內臟嘅惡臭由佢腹腔入面湧出黎;你將佢腸,胃,肝從一埋血水入面拉出黎.
你嘅身,地板,仲有檯上面都染滿鮮紅色,當然仲有佢嘅糞便混合係入面.
而隻豬嘅父母,子女就係附近睇哂成個「謀殺」過程.有科學研究話豬算係智慧高嘅生物,呢樣我都幾認同.
見過同類被殺嘅豬,當佢地快將變成「食物」個一刻,掙扎反應會比無見過嘅豬為低.可能佢地由個一刻已經接受咗自己命運,同知道自己某日就會被公開處決嘅犯人一樣,早就接受咗死亡嘅恐懼.
作為一個農村長大嘅人,呢種事已經司空見慣.但到我進入城市工作,更加因為我係一個女人,我唔可以將呢種別人眼中睇落去毫無惻隱之心嘅想法表露出黎.每次身邊嘅女性同我分享某某動物被殺,肉食嘅造作過程,我都唔敢講出自己嘅內心想法,只可以隨波逐流同佢地講一樣嘅說話
「係囉,好殘忍.」
然後大家就高高興興去食牛肉火鍋.
不過呢一刻,我都唔會怪場內作嘔嘅人,因為我都被眼前嘅畫面所震撼.
馬博士所升起嘅機關,同樣係垂直圓柱形嘅透明玻璃培養液,但今次有啲唔同.中央嘅柱形只有一個豬頭,連接住一副完整嘅內臟,係遠處仍然見到心臟嘅跳動,同肺部嘅呼吸動作,豬嘅直腸肛門就接駁住一個類似石油氣罐嘅容器.
係外圍就數十條玻璃管,連接住係透明玻璃培養液底下,看似係電路板嘅物體.
呢個瘋狂科學家到底發明咗一舊咩嘢?我真係好想知!
馬博士同張建生慢慢行到呢座機器附近,大家又驚訝又好奇,只係想馬博士開金口解釋呢個令到人心寒又興奮嘅機器運作原理.
「各位,係你地面前呢座機器係「環保肉計劃」第二階段嘅生產線.頭先呢位記者朋友講得好好,生產肉就需要大量嘅農作物為成本,我地已經掌握好佢地基因密碼,只要我地按照需要投入食物元素,就可以馬上生產到肉.
點解肉嘅生產係最需要咁大量嘅成本,主要原因就係因為動物有唔同類型嘅消耗,佢地日常生活,消化,呼吸等等都要令到生產肉嘅成本所提高,依家我地用三十磅大豆已經可以生產超過二十磅嘅肉!
另一個重要嘅話題就係,動物所產生嘅溫室氣體我地可以直接儲存,再發展能源!」
呢一句已經令到場內唔少人目瞪口呆.馬博士感覺到眾人對佢嘅瘋狂實驗開始產生敬畏,神色表現得越黎越興奮.
「不過講返生產肉先,其實我地已經可以將生產線逆轉.只需要十磅嘅大豆都可以生產到二十磅嘅肉!
因為我地已經清楚佢地基因密碼,我地會按照動物結構成份而加入其他嘅食物原素,而呢啲食物原素唔一定係我地人類嘅食物,可能係一啲食物嘅副產品,例如豆渣,動物骨頭,海洋生物甚至係動物嘅糞便,我地只需要加而調配成為佢地嘅維生食物就可以.不如我立即示範下比大家睇!」
馬博士從其他工作人員接過一包粉狀嘅物品,就倒入玻璃柱上面嘅入口位置.大家都靜心係到等待緊呢個咁神奇嘅過程.
好快,個塊電路板傳黎「吱吱」聲音,眼見一條條嘅肌肉由內至外咁生長出黎,慢慢清晰見到骨頭嘅結構,再到皮膚.
只係十秒嘅時間,一隻豬髀就完成咁出現係呢一塊板到.
而且呢隻「獨立」嘅豬髀,仲輕微咁郁咗一下,血水就慢慢流出黎,如果唔係睇住全個過程,我絕對相信呢隻血淋淋嘅豬大髀係岩岩從一隻豬身上割落黎.
馬博士見到自己嘅產品出世,好興奮咁行過去將隻豬髀拎出黎,抱住係自己胸前,就好似自己親生仔一樣.
「我地仲可以按照需要生產唔同嘅部份,可以係背肌,腹腔,甚至單單係生產皮膚,內臟!仲可以調較佢嘅脂肪含量,肌紅蛋白!哈哈到時大家就唔需要走到去日本食和牛啦!」
呢句毫無笑點嘅笑話,的確引到人笑,特別係個班富豪.
「嚟緊我地仲會……」馬博士嘅講話立即就被張建生打斷,佢瞪住馬博士,馬博士就抱住佢隻血淋淋嘅豬髀慢慢離開.
「嚟緊我地仲會生產唔同類型嘅肉食,而且會按照大眾嘅口味生產混合肉,可能係豬羊混合,或者雞鵝混合.我地好希望呢個計劃可以帶比地球更加好嘅環境,同埋更優良嘅生活比人類!多謝大家!」呢次嘅記者會由張建生嘅講話伴隨住掌聲落幕.
往後幾個星期所有媒體都不斷報導呢件事,而批評嘅人有增無減,先係畜牧業嘅人,再嚟就係道德份子,仲有某部份嘅環保人仕,同埋宗教團體.
我並唔關心呢一切,因為當日我離開記者會之際,我已經有一個諗法:
「如果呢一切發生係人體身上呢?」
_________________________________________________________________


text:
Office入面爾虞我詐,波譎雲詭,特別係喺Pantry入面,想守衛自己最愛嘅食物真係好難㗎!你以為喺啲嘢上面寫個名就會冇人偷食?Come on, James!你成熟啲啦,喺呢個弱肉強食嘅世界入面係唔會有良心呢回事㗎!
大家為咗防盜出盡法寶,最近就有網友喺Pantry雪櫃發現咗偷飲率第一嘅牛奶,居然畀同事用自己嘅方式封印咗呀!
呢個咪臭係傳說中嘅鎖奶大法!居然用一支粗釘,一把鎖同一個膠兜就成功封住個樽口,冇鎖匙或者密碼都唔使旨意有奶飲呀!其中一支仲要用膠紙黐住個膠兜話有感染危機(Danger of Infection) ,你玩晒啦!
根據消息人士透露,呢個其實笨唔係普通嘅Office雪櫃,係警局Pantry個雪櫃呀!難怪鎖得咁高明啦,原來訓練有素~警局都會有偷飲事件?咁慈母都係人嚟啫,話唔定休班嘅手足見頸渴,想借啖飲下啫~你哋冇做錯!
邊個話淨係阿sir先識咁鎖㗎!另一位網友都自創咗個牛奶鎖呀!鎖成咁,睇你班友仔仲點偷嚟飲!不過古乳有暈,道高一尺,魔高一丈,呢兩款咁強勁嘅牛奶鎖,居然都有漏洞呀!其他網民話,唓!喺個樽上面篤個窿咪得囉!真係突破晒盲腸呀⋯⋯
唉~你以為咁樣鎖住啲奶係為咗防盜咁簡單咩?你睇佢咁紥法就知佢其實係想調教下啲奶啦!點解?梗係啦,唔教下啲奶,一陣變壞咗點算呀?
話咗你㗎啦!出事㗎嘛!嗚,你睇佢而家學到幾壞,賊眉賊眼仲學人揸槍𠻹!不過毛毛相信佢內心仲係好純潔好雪白㗎⋯⋯如果未變酸嘅話⋯⋯咁酸咗點算?壞到入心,就堅係冇得救喇.
封面圖片及資料來源:WYP_PC3220Sharp/twitter,utopiatoo/twitter,maxnrgmax/twitter


text:
妹妹今個月6個月啦,開始想玩同轉身,有時放佢係playmat, 轉過頭佢已經吾知轉左去邊,有次試過放係playmat, 轉頭佢已經轉左出playmat出面 (我已經放佢係中間架啦!) check up完個result係,妹妹而家16磅幾,percentile係50%,吾太重又吾太輕,ummm...不過相比起姐姐,佢係重得慢D,Hannah 6個月左右已經成18磅啦!不過,個個BB都吾同,我都無得compare架啦,最緊要佢健康就OK啦. 妹妹而家開始食兩餐solid, 不過99話餵oatmeal到大約7個月,之後再煮粥仔and veg....其實是但啦,我都好難再要求咁多,佢已經要煮咁多人既野,而開糊仔又真係方便好多(就咁mix埋D奶就搞掂),所以我無再堅持了. as long as 佢幫我餵我都無所謂啦! 不過佢開始大時,就開始認人,去check up姐姐幫佢磅重度高,佢未見過呢個人就大喊,真係怕鬼左佢!有時見吾到我地又會叫,唉,呢隻monster都開始鮮醒了....媽媽想休息既時間就會少之有少呀!不過好彩妹妹打完針針後喊左一陣就收聲,對我來講已經好proud呀!而家開始比妹妹坐jumper, 不過覺得佢未係好穩,可能放一陣又要落番去坐lu...
而濕疹方面,天氣變令佢皮膚變好左,又或者係佢自己outgrow, 不過身上仲有D地方好乾,而佢手都會係咁scratch, 不過有進步我已經好開心啦! 我知道濕疹無得醫,只希望佢會慢慢有改善啦!


text:
CNBLUE同一班 FNC嘅同門藝人喺香港舉行一連兩場嘅家族騷,人氣最強依然係鄭容和,一出場 fans叫到拆天.
日韓到會
一個養全家 鄭容和
韓國娛樂圈嘅團隊意識好強,同一間唱片公司嘅藝人,直情好似一家人,唔似香港時不時就傳出邊個同邊個爭寵做一哥一姐的是非.
旗下有 CNBLUE, FT Island等等人氣組合嘅唱片公司 FNC娛樂,喺香港舉行家族晒冷騷.除咗有兩隊大哥坐鎮之外,仲帶埋師弟妹 Juniel, N.Flying及 AOA一齊嚟,有錢齊齊搵,以為人多勢眾好辦事,結果都係靠晒兩個大佬—— CNBLUE鄭容和同 FT Island李洪基,九成觀眾睇佢哋.睇嚟唱片公司想捧新人,要改朝換代都仲要等一段時間.
FT Island屁股要緊
其實開家族騷,一班師弟妹都係為兩隊大師兄暖場,唱咗個幾鐘,終於到 FT Island!主音李洪基風騷食住棒棒糖出場,大唱 3月推出嘅新碟歌,好似《 Pray》,《 Time To》等等,一向表現奔放嘅李洪基,喺台上跳個不停,跑來跑去,炒熱全場氣氛.多次來港嘅 FT Island,好識氹香港 fans,廣東話唔只「大家好」,「我愛你」咁行貨,李洪基更用廣東話同 fans講「我依家 pat pat唔痛」,原來佢之前因為生痔瘡而做咗兩次手術,估唔到咁都可以同 fans分享, band友真係無偶像包袱!之後仲用行動證明自己康復,唱足十首歌都係跳跳扎, fans應該信佢好番晒!
CNBLUE人氣最強
韓國人一向長幼有序,不過 CNBLUE可以壓過師兄 FT Island,成為最後一隊壓軸出場,證明喺香港人氣有幾強. CNBLUE一出場以《 Coffee Shop》揭開序幕,平時官仔骨骨嘅鄭容和,表演嘅時候完全變成另一個人,換上 T恤牛仔褲嘅 band友打扮,一樣滿場飛,仲一度彈住結他走落台,同 fans近距離接觸! CNBLUE連續三年嚟到香港舉行演唱會,鄭容和今年更加喺香港舉行個人演唱會,對香港一啲都唔陌生,四位成員係講廣東話最好嘅一隊,不停話「好掛住大家」,「玩得開心啲」,真係特別有親切感.唱咗八首歌之後,再同家族其他成員一齊大合唱,一班男仔仲跟 AOA學跳扭腰舞,玩到癲晒!睇完兩日演唱會,最開心都係一班 fans,因為 FT Island又宣布,會喺 8月嚟香港舉行演唱會, fans想抖吓都無時間呀!
AOA短裙誘惑
韓國唱片公司好興將所有藝人聚集一齊開家族騷,不過去海外做有難度,因為太大堆頭,製作費相應提高,門票賣得貴都無得賺,以往 SM Town( Super Junior所屬唱片公司)同 YG Family( BIGBANG所屬唱片公司)演唱會計劃都胎死腹中,只係得上年 JYP家族嚟過. FNC Kingdom算揼本,今次巡迴 5月喺首爾開始,香港係第二站,之後仲會去到日本,台灣等地方.一連兩場嘅演唱會先由新進男團 N.Flying打頭陣,四位成員同師兄一樣,唔唱洗腦 K-Pop,行 band路線,努力用英文同 fans打招呼,誠意分大加!之後出場嘅係創作女歌手 Juniel,拎住結他自彈自唱 3首清新小品,大騷唱功! FNC入面唯一一隊跳舞女團 AOA,短裙仔,扭腰舞,典型 K-Pop歌,睇到佢哋先覺得自己係睇緊韓星演唱會,不過第一次嚟香港表演,學廣東話唔多標準,下次要練好啲喇!


text:
九龍城寨其實我好細個時巳經住過城寨,係因為阿爸有個朋友得一個仔,見我哋屋企有兩個女四個仔所以便接咗我去佢哋屋企住咗一段時間.
直至我剛剛讀完書便與一班朋友合租一層樓住,我亦講過我屋企有四個阿哥,家姐响我六歲時巳嫁咗,初時屋企無間房比我瞓,咪同朋友租屋住囉!初時無事發生,因為當時有三個朋友是返夜晚工,而我和另外兩個返日頭工,直至有一日我哋食完晚飯D朋友話好倦今晚唔洗碗,瞓覺先.
我唔理佢哋便去瞓覺,因為我係煮飯嘅洗碗唔係我做嘅,我瞓到半夜聽到厨房有洗碗聲,以為朋友半夜起身洗碗所以無理便繼續瞓覺,第二日放工回家問佢哋做嘜嘢半夜起身洗碗,但佢哋個個都話無起身,我巳經覺得好奇怪,入到厨房時原來D碗真係無人洗過,就叫佢哋洗番D碗,然後繼續煮飯,當晚瞓到半夜又聽到洗碗聲,但我又覺得有D驚所以無起身去睇.
到第二朝剛剛今日係休息,見到返夜晚工D朋友返咗嚟,便同佢哋講嗰兩晚發生D事,佢哋話可能係我聽錯,於是我咪當無發生過一樣.
如事者一日復一日過去,大約兩,三個月後,嘅一日咁啱成間屋D朋友全部休息,個個留响屋企,一齊响度玩,玩得好開心時便聽到厨房有聲,有幾個好大胆入去厨房睇睇,跟住佢哋出嚟時話無事發生,我哋咪繼續玩,跟住又聽到聲但今次唔係厨房,而係房裡面個結他,好似有人响度彈結他,我哋望清楚全間屋D人全部响晒個廳度,裡面係一個人都無何來聲音呢?跟住個個好驚即刻換衫出街,去到街上無人有胆返上樓,咪唯有各自各回到自己屋企,一路整整一個月無人敢返上去,一至有一日我哋幾個又不用返工,約埋一齊先敢返上去,仲要係日頭先返,個個諗住返去收拾返自己D物品唔再住,但返到去時成間屋好似比人入屋行劫一樣,D衫全部响地下,D嘢好亂,但電視機,雪柜全部都响度,即是話無人入屋打劫啦!但D嘢咁亂又點解呢?我哋唯有叫車將我哋自己D嘢攞走退咗間屋,無人再敢留响嗰度住.
ztzt
會員
219.xxx.xxx.7 2010-08-08 21:57
謝謝分享~~3q謝謝分享~~3q 謝謝分享~~~~thx 咁得人驚 即刻打左個陣
頁: [1]


text: 噚日先至話友人「屎忽生上腦」,「我冇呢啲onX朋友」嘅吳若希,因為愛女相片被友人放上ig而真心躁,在fb狂轟友人﹐又指摘友人出圖之前「為何不問一聲BB老母先?」之後吳若希就刪post,但細心一睇,吳若希冇follow友人ig(佢話「好彩不是我朋友」…即係唔係朋友啦)不過就連未來老公Alex,都已經unfollow咗呢個朋友喇…今晚近十點,吳若希再於ig開火,但今次唔係鬧被朋友出賣,而係向網民開火.「一個普通人,可能未必明白點解我咁需要保護我個女唔想子女喺公眾面前爆(曝)光.「但當你係一個公眾人物,而你會無啦啦喺傳媒同網上世界被人攻擊話你係雞話你係公廁話你釣金龜,而你明知你反抗都無補於事時,你會更加知道,如何去保護身邊的人.「我個女,呢一世都係我個女,我無得揀,我個女都無得揀,作為媽媽永遠希望俾最好的俾自己嘅仔女,我唔想佢喺成長過程中因為媽咪嘅身份而被一班鍵盤戰士攻擊.「而我現在只是以一個媽媽的角色去保護我的女兒,我諗無一媽媽會唔認同.」聲明完畢,吳若希再寫道:「話說我下晝寫左篇嘢⋯你哋得閒咪睇下囉~其實我從來都係烈嗰type,只係有時選擇由得佢!但係我話你知,如果有人傷害我個女~ 我真係會同你死過~~理得你乜嘢公眾人物~ 我做人阿媽連個女都保護唔到~ 我不如唔好生?!」


text:
印洲塘英文Double Heaven,就咁聽個英文名,都feel到呢個地方有幾靚.而印洲塘所在嘅海岸公園,地勢平坦,山路廣闊,完全適合一家大細郊遊嘅好地方,其中,由烏蛟騰慢行1.5小時的三椏村,更係呢一帶嘅重要補給站.
三椏村入面嘅福利茶室,由幾兄弟姊妹承繼佢爸爸幾十年嘅生意,供應地道客家菜:走地雞,梅子排骨,芋頭扣肉煲,而佢哋炸豆腐以及豉油王炒麵,都令唔少人津津樂道.至於我,有時諗唔到去邊度行山,就會去三椏村走番轉,食下走地雞,同埋佢哋嘅油菜,因為今時今日已好難得食到咁新鮮咁甜嘅菜.
至於前往三椏村,最方便就係由大埔墟坐小巴至烏蛟騰,再行1.5時到達.在三椏村食完嘢之後,可經荔枝窩,谷埔,到鹿頸搭小巴至粉嶺火車站.而呢一帶路況良好,上落唔多,可一家大細行山,甚至練跑都好適合.
唔鍾意趕路,亦可由三椏村行出碼頭,欣賞下印洲塘嘅風景.
而我通常食到飽唔想郁,又怕鹿頸小巴站萬人空巷,就會行回頭路返烏蛟騰,再去新娘潭坐大巴.(據講有快艇由大尾篤至三椏村,可問問福利茶室)
提提你,福利茶室通常都係周末開舖,不過穩陣起見都係去之前打電話問問先.而想食到上述嘅客家菜,亦最好提早一星期預訂.
福利茶室
地址:粉嶺沙頭角三椏村1號
電話:26799421
更多:
[跑食地圖] 去鹿頸嘆英式早餐
三椏村入口唔易搵?
Fitz 生活 Life
分享連結:


text:
好多人以為健美比賽一定係成身搽晒油,小 B就話:「其實唔一定,好似我今年參加大專健美比賽,都係着 sport bra同短褲.」
Ads by Google
Main Camp
大專健美比賽 女都爭住玩
除咗街頭極限健身,其實近年好多 U仔都有玩健身運動,務求六嚿腹肌,難怪大專 gym room爆過 canteen!
𠵱家 U仔要人魚線,鯊魚線搵食,就連 U女都要有番對馬甲線傍身至夠潮,操得咁靚吸到睛,更可以比賽騷吓 quali.現讀浸大體育及康樂管理 Yr.1嘅小 B(李穎霖),上年開始參加大專嘅女子健美比賽,仲攞埋冠軍.問佢着三點式比賽尷唔尷尬,佢自信咁話:「靚嘅怕咩人睇!」
由細玩開跆拳道嘅小 B, 2年前為了着小背心靚啲,而跟朋友去做 gym,點知一做就愛上,去年第一次參加大專健體小姐已攞到亞軍,今年在大專 sports model比賽仲勇奪冠軍,小 B話:「其實我好男仔頭,上年比賽先係我人生第一次着三點式,開頭都尷尬,但難得教練鼓勵我參加,之後上 YouTube學外國嘅健美小姐擺甫士,我就覺得成件事好 pro,靚嘅怕咩俾人睇!」
為參加比賽,戒油鹽糖是常識!小 B仲會一星期做四次 gym:「其實愈嚟愈多大專生會參加健美比賽,特別係男仔,始終大隻會多啲女仔鍾意,女仔就少啲,怕太大隻嚇親,或者着高踭鞋唔靚.不過其實健美比賽都好好多,唔一定要爆肌,線條靚仲緊要.」
隔日就做 gym嘅小 B,平時生果當零食好健康.
其實差唔多每一間大專院校都有健身室,設施齊又唔使錢,係 U仔強身嘅妙品,妙品.
浸大妹愛晒肌
上年參加健體小姐比賽,係小 B第一次着三點式,仲要着埋高踭鞋,「我平時好少着高踭鞋,惟有喺屋企着住嚟行當練習.」
唔使着三角褲
參加健美比賽始終係男仔多,就讀柴灣 IVE嘅 Begor都有參加開健美比賽,佢話:「愈嚟愈多比賽會開埋大專組,差唔多三分一都係大專生,除咗年紀,主要會用高度分比賽組別.不過大專組唔使着三角褲同搽油,着沙灘褲就得.」
撰文:彭家駿
攝影:何榮亮


text:
02/06/2017
十位閨蜜的性事分享
有人說,女人之所以迷人,是因為我們能夠集感性與性感於一身.談情談得多了,不如轉個話題說說性吧!閨蜜之間的私密語,就由浴室開始談起……
A:「我最Enjoy同男友一齊浸浴,大家唔單止身體赤裸,就連話題都一樣赤裸裸.我哋唔一定傾性嗰方面,反而係將大家好多平日收收埋埋嘅心事攤出嚟講.」
B:「其實我喺床上幾鍾意被人粗暴對待,有時甚至會幻想對手不斷用粗口侮辱我;如果我同男友講,佢一定覺得我傻咗,我呢個小小嘅癖好只可以放喺心入面.」
C:「唔知你有無試過做愛途中發覺男伴想拎手機影相或者拍片,呢個時候一定要反抗,否則外洩就喊都無謂!唔想即時發難,又或者驚破壞氣氛,都要留條底線畀自己,就係千祈千祈唔好俾佢影到個樣!」
D:「以前細個唔太注重內衣,但自從試過畀Ex取笑我嘅內褲似梅菜,我即刻換晒全屋嘅內衣褲,仲買定啲Lace性感款看門口㖭!」
E:「幾懶都好,唔好忘記脫毛!因為除咗觸感同視覺問題之外,毛髮本身亦都相當吸味,處理得唔好會令整個過程大打折扣.」
F:「我唔介意男友睇AV,反正有時我都會以切磋學習嘅心態睇埋一份;見到女主角嘅反應,自然明白性事唔一定要表現得好含蓄被動,而男人亦會欣賞你識得點樣享受過程.」
G:「原來呢個年代依然仲有好多女人想Bump大個肚逼男友結婚,當然亦有唔少男人就範.但肯結婚嘅,好多時都只係為咗個小生命,同係咪愛個女人唔一定有關.」
H:「有段時間我同老公少咗親熱,起初我有些少介意,以為對佢嚟講自己已經無咗新鮮感同吸引力,仲疑神疑鬼怕佢有另一個女人.後來搵機會坦承咁同佢講我點諗,佢亦都解釋返因為公事令佢好心煩,個人壓力大咗慾念都大減.女人都要理解男女雙方生理結構的確係有分別,我哋嘅狼虎之年同時亦係佢哋體力開始下降嘅時候,兩個人盡量嘗試協調一下吧!」
I:「我平日打扮好Casual,鍾意化淡妝,著衫都好隨意,事關我好怕俾男人覺得我妝前妝後兩個樣,同埋如果平日慣性加厚Pad谷胸,萬一有日真係玉帛相見嘅時候,好驚對方會覺得被騙.」
J:「其實我好在意對方完事之後嘅舉動,會唔會即刻瞓覺,抑或願意陪我傾一陣偈?曾經有個Ex佢會主動幫我著返件衫,佢話幫我除又幫我著,咁有手尾就係乖孩子,好Sweet 㗎!」


text:
專輯:大懶堂
主唱:LMF( 大懶堂 )
扯旗山下有一門小門屋村幫
大懶堂嫡系掌門人 我係第十八代
要打出個名堂 唔覺意又打出個袋
寶刀出鞘 師父出馬
打交出事 又馬交出火
唔係好識耍羅漢拳 但係就成日食羅漢果
五十五重天 薄荷冰火
練女心經唔怕走火 又射歪左
移形換影屎忽幽靈
睇住兩個麻甩佬 又入埋同一格廁所
咪耍我播 話匿埋響入面 拆迷魂鎖 有無攪能錯
豪放北派四味賓泰 呢頭跳完茶舞轉頭 又話有Coupon派
攬住兩件馬騎呢怪一皇三後大格鬥又睇下邊個夠快
啜一聲就話派曬軟腳蟹
* 各位鄉親叔父喂埋聽我講古
無敵是最寂寞 斷估無痛苦 *
Repeat * * *
人算就不如天算 禮拜二四就投注站
住無用獎卷 輸就算 贏都唔駛咁臭串
屙爛屎日都仲要人攪
電光獨龍鑽呀 老細又有無彎轉 算
十八銅人金摺打到你九彩先至拎你去紮棍
件豬扒咁個樣直頭係後生版本既陳立品
個Keeper都仲夠膽死話呢D叫做大馬o既極品
嬲起上北上呀二陪再陪
攪個人妖呢劑就真係棍對棍 正老襯
朝早一班師兄弟就走去練梅花站樁
伍佰羅漢無敵鐵金鋼偉而鋼打
大赤肋通山走練好腳力就用排隊買樓
唔練梅花站樁就走去尋花問柳
豪情既生活執多多劑你都話唔夠
上海街砵蘭街再落埋新填地
三百六又三佰六係咁俾
又係咁俾我問你死唔死 你話死唔死 死 死
Repeat * * * *


text:
今日約左糖糖同小肥肥出去旺角行街街食飯,順便送份小小生日禮物俾快做壽星女嘅小肥肥.
開頭都只係打算買條靚裙仔俾DOLLCENA,不過行行吓,原來我都買左好幾樣野,仲樣樣都好抵,真係一個開心SHOPPING DAY呀!
哈哈~~等我介紹吓我嘅戰利品先.
第一樣當然係我一早想買嘅靚靚DOLLCENA裙仔,今次就唔係$5嘅平衫,依條裙仔都貴貴地,不過依條就係我好鐘意嘅LADY款裙仔,所以貴少少都買左.....一條咁多啦,等我聽日幫D女換左佢影番輯靚相先~~
係我地行吉之島十蚊店時,見到有買糖糖之前用過話勁好用嘅面膜.一直都好想買嚟試,不過就成日都冇返貨都買唔到.頭先見到番左貨,所以就即刻買番支先~
之後我地就四周圍行,當我地行一間鋪頭見到依個龍貓襟針時,都覺得好得意,同埋係市面都已經好少見到依個款.見佢又做緊半價,拆左都係$15,所以唔考慮咁多,買左一隻先~
同兩個妹妹仔行街街,其實都主要行兆萬睇公仔.當我地行到一間鋪頭時,見到依個DORORO公仔做緊特價.一睇到.....我地完全唔考慮每人買左一盒番屋企玩.
大家估依盒依幾多錢?(等我遲啲開估俾大家知啦)
今日真係既開心又收獲豐富.哈哈~~
不過因為都行到攰攰地,所以都要等聽日先拆玩具玩啦!


text:
爆 Like王
棄做律師 街頭歌王香蕉奶:畀力量大家撐落去!
佔中嚟到 65日,週日晚學聯更將行動升級圍政總,港生好熱血,歌手香蕉奶更係瞓身撐.
體重 100磅唔夠嘅港大法律系畢業生香蕉奶(岑瑋倫),有律師呢份好工唔做,做街頭歌手,全因為親眼見證過法律有不公義.
香蕉奶嚟足 65日,卻發現運動愈來愈迷失,希望用自己歌聲去鼓勵大家,他說:「我唱歌唔能夠爭取到真普選,但我畀到一種力量令大家撐落去.」
F:《 FACE》 香:香蕉奶
F:點解有律師唔做?
香:做律師同我想像好唔同,第一次去做實習生,處理一個男被告影裙底,條罪係公眾地方行為不檢.我哋係辯方,他一直話自己冇做,一直話個女仔屈佢,但去到最後他突然話自己有做,我跟嗰個律師同佢講表面證供都幾唔足夠,都好大機會告唔入,你會唔會當冇事發生呀?最後真係畀佢打甩.當時我好記得望住嗰個女仔,佢望住我哋成班律師,佢個眼神我好記得,好似我做錯咗啲事令到佢有寃冇路訴咁樣.
F:做歌手仲黑暗?
香:係㗎!可能仲多㗎!我唔係想做一個要上《勁歌金曲》嘅歌手.我幾 enjoy喺街頭,我唔使要唱啲歌去討好觀眾.我鍾意呢種感覺,成世喺街都冇所謂,如果我成日都諗住出名,就好違背我當日唱歌嘅初衷.我唔想參加嗰啲《中國好聲音》,《超級巨聲》因為我覺得唱歌唔係咁,唔係成日係度嗌,飆高音就係唱得叻.
F:喺金鐘唱歌對佔中有咩作用?
香:每次表演完收到好多紙條或者 inbox,佢哋好多可能會愈來愈迷失,唔知點解要坐喺呢度.好似政府唔會畀到咩回應我哋啦,可能思想混亂,但佢哋話每次聽完我唱歌可以舒緩心情啦,咁呢樣就係我想帶畀大家嘅嘢.我並唔能夠畀到實質嘢佢,我唱歌唔能夠爭取到真普選,但我畀到一種力量令大家撐落去.
F:第一日到𠵱家你心態有咩轉變?
香:一開始喺急救中心幫手,之後又去過物質站,有時要揾個定位畀自己究竟嚟做啲咩嘢呢,可能好似我朋友咁,喺樓梯畀隻手人做扶手,一個微笑可能係一個崗位.我問自己點解要嚟呢度?為呢場運動有咩付出呢?就係以我嘅唱歌啦,或者一啲卡通人物公仔放喺度,希望呢啲微小東西可以幫到大家,畀力量大家撐落去!


text:
讚張頴康係好男人 36歲麥雅緻甘願辛苦佗B
寶貝女雅喬(小豆)3歲生日前夕,張頴康,麥雅緻(Angie)公開報喜,宣佈「造人」成功,小豆快將榮升家姐.對即將36歲嘅Angie來說,今次再生B好辛苦:「可能年紀大咗,身體狀況大不如前,今胎佗得好唔舒服,最慘阿康去咗橫店拍劇,初孕期間又唔可以同朋友講,成日自閉喺屋企唞大氣,好鬼慘.」
採訪:方騫平
麥雅緻懷孕頭三個月食少少就胃頂頂想作嘔,又出現鼻敏感症狀,鼻水長流又咳,個人好易攰,總之周身唔舒服,但為免影響身在內地開工嘅老公,唔敢講出真相.幸而可愛小豆充當「家庭醫生」,用玩具聽筒為媽咪聽脈搏,打針,不時叮囑媽咪帶口罩,都算係心靈雞湯,最好治療良方.而老爸特地由美國返港照顧起居飲食,送上湯水:「O依家過咗4個月,好好多啦,個人都精神返晒,嚟緊仲會帶埋個女返美國兩星期探親.小豆都知道好快變姐姐,佢好似好識諗咁成日話第日同妹妹玩煮飯仔;同細佬玩波波.不過,因為佢受萬千寵愛,連爸爸錫我都要得佢批准,O依家我物色緊一啲故事書,教佢分享同埋如何做大姐姐,用故事形式應該較易明白.」
感激老公願意付出
再度佗B咁辛苦,問到老公有乜獎勵時?麥雅緻堅持唔使,對方願意付出幫手湊B經已係最名貴嘅禮物:「從小豆出世後,佢自動自覺幫個女沖涼,半夜幫手餵奶,掃風,我知道佢係一個有承擔嘅爸爸,一個負責任嘅男人,所以我答應同佢再生,而唔係因為取決佢近年工作多咗,經濟鬆動咗.」


text:
今日要好早起身, 點解 ? 因為要趕09:44 EC37直達火車去VENICE
由於事先已買了SMART 票 , 所以慳到唔少錢
要係INTERLAKEN 去 VENICE
先要買 INTERLAKEN OST > BRIG 的票
但係INTERLAKEN 係唔可以直達BRIG的, 所以要係SPIZE 轉車去BRIG
聽起上黎好似好煩咁, 其實幾個月前我都唔知點樣去 , 好彩不停在網上做足功課 , 先可以PLAN 到條好路線!
EC37 去VENICE 係快車黎, 好似全日只有呢班車, 我都唔太肯定 , 不過既然買左票就要趕 ~ 訂票就係少左呢份彈性
其實呢個價錢平左好多了
£ 29 (SMART票)
£ 39 (SMART2票)
都係有D唔放心, 係INTERLAKEN OST站的詢問處再CONFIRM下自己有無錯先 , 服務好好, 張我要的資料全部印出黎俾我睇
順便買埋INTERLAKEN OST > BRIG 的票先 , 唔駛講, 出示半價證啦~ 剩係呢程票, 半價證已為我地慳了 CHF 42
INTERLAKEN OST 去 BRIG , 要係SPIEZ 轉車先去到架!!!
CONFIRM 下自己係咪有哂所有票先 , 記得我講過 , 要係意大利境內拿埋呢張番VENICE 的票嗎 ? 因為係意大利國鐵網訂, 就一定要係意大利境內拿票!
呢張票千萬千萬記得放係黃色機打時間呀 , 唔係俾人捉到要罰錢架!!!
打左時間會咁樣的
睇清楚月台寫住係去SPIEZ , 咁就得~ 唉, 睇下個時間就知我地幾點起身
到左SPIZE後, 轉車去BRIG了 , 大家睇到水牌寫住Milano, 千祈咪搭過龍, 無係BRIG 落車呀, 俾人捉到又係罰錢 , 之前和大家提過瑞士火車時間表係好準時的, 講左幾多點到邊個站, 誤差好少的, 所以出發前最好記低火車到你想落車站的時間 , 就無衰!因為你未必聽得明D廣播...
到左BRIG了 , 都係睇水牌, 睇下邊個月台上車去VENICE
上車啦, 出發去VENICE
2011-11-24 09:25:14
[隱藏]
今日要好早起身, 點解 ? 因為要趕09:44 EC37直達火車去VENICE


text:
呢排胃口唔多好,朋友約出街食好野都唔太想去,老公每日煮飯都諗到頭爆,於是決定罷工一日,帶我出去食蒸氣鍋!我地揀左係尖沙咀的「有蒸氣」!
睇睇menu原來呢度唔係淨係食蒸氣鍋,仲有小菜食!不過我地個日就揀左食蒸氣鍋,老公仲叫我唔洗睇價錢任叫野食,我當然唔會客氣喇!蒸野方面我地叫左鑽石蜆,鮑魚,龍蝦,蟶子,丸類,膏蟹糯米飯,鮮雞同埋勝瓜!另外仲有叫到炸墨魚頭同埋咕嚕肉!係咪覺得我地得兩個人點可能食到咁多野呢?其實當晚都係有朋友同我地食生日飯,所以先叫到咁多野食!
依家係FB打咭仲有黑松露蒸蛋,以我師奶仔性格一定唔會放過!
炸墨魚頭 - 炸得好香脆,墨魚頭好彈牙!本身好鍾意食魚片頭,但估唔到墨魚頭仲更加彈牙好味!
蕎頭咕嚕肉 - 最怕食到d咕嚕肉成口粉又唔脆,有d舖頭就整到好酸,完全送唔到飯,但呢度的咕嚕肉就無呢個問題,如果唔係叫左咁多野食,真係好想叫碗飯食!
唔記得左呢個係咩湯,淨係知道好濃味同埋記得係對女性好好!
黑松露蒸蛋 - 用蒸氣蒸出黎的蛋真係好滑好滑,加埋我最愛的黑松露又幾夾!
蒸鑽石蜆 - 第一次食呢款蜆,開頭諗住咁大隻蒸出黎的蜆會韌,但原來就咁蒸都好食落去的質感又無想像中咁,而且唔需要點任何醬已經好鮮甜,好好味!
蒸鮑魚 - 蒸出黎的鮑魚又係唔需要點豉油都好鮮甜,呢度特別在唔係加陳皮,加蟲草花又係不同的味道!
蒜茸粉絲蒸龍蝦 - 重頭戲出場喇!龍蝦肉好彈牙,配合蒜茸粉絲都唔會搶走左龍蝦的鮮味!正!
由我肥嘟嘟的手話比大家聽有幾大隻!
丸類 - 黑松露蝦丸,鵝肝墨魚丸,手打豬肉丸同埋鯪魚肉丸,呢多樣裡面黑松露蝦丸仍然係我至愛,雖然黑松露味道唔算太濃,但蝦丸好爽口,加分!
金銀蒜蒸蟶子 - 我本身唔算好鍾意食蟶子,但呢度的蟶子令我有小小改觀,最主要係唔腥,又兩款蒜加埋好惹味!
膏蟹糯米飯 - 真係無諗過兩樣加埋會咁好味!平時糯米飯都係配臘味,今次我加埋蟹肉食又幾好味!
我老公最愛食蟹蓋,佢仲將蟹膏撈埋糯米飯一齊食!
鮮滑雞 - 蒸出黎的雞肉真係好滑,肉質好幼嫩,而且食得出唔會落太多調味料蓋過哂鮮雞的味道!
蒸勝瓜 - 其實我真係第一次食蒸氣鍋時食蒸勝瓜,但因為大家都想食小小蔬菜,所以叫左呢個!勝瓜上面仲有蝦乾!
南瓜豬骨粥 - 有食過蒸氣鍋都應該知道食到最底的粥先係精華所在,吸收哂海鮮的鮮味,啖粥真係好甜好甜,加埋南瓜食真係好好味!
飯後又點可以無甜品呢?老闆好好人地送左木瓜燉雪耳糖水比我地!飲完好滋潤!
「有蒸氣 海鮮石鍋專門店 」
地址:尖沙咀天文臺圍5-9號寶軒酒店1樓
「YING住食住行」已經開左係Facebook開左專頁喇!
歡迎大家入去比個like丫!
www.facebook.com/yingyingstyle


text:
今日我本身同Disneyland有個約會, 但係因為皮膚嚴重敏感, 我朝早去左睇醫生, 決定素顏坐係屋企, 等皮膚快d好翻先再去Disneyland (因為想影相呀, 咁要靚d先去). 希望26號可以去啦. 點解會有皮膚敏感? 唔知呀, 我記得我食左4粒mini雲吞就出事喇. 係咪d蝦仔呢? 我都唔知喇. 但係我平時都食蝦啦, 都無事. 唔好理喇, 可能呢期我癲癲地整到d皮膚癲埋. 因為皮膚敏感, 所以無乜心情寫skincare (觸境傷情ma). 咁不如我講下食丫. 我d friend成日都會過黎我屋企探我同我吹下水, 正因為咁, 我地成日都叫外賣. 食食下我樓下d野, 比我發現:
呢間野我知應該係有幾間分店. 我食個間當然就係係North Point啦. 我初初食佢d set, 有一碗米線 + 一杯野飲, 都係$28-$30, 我覺得好抵食. 點知食食下我發現佢個:
豬扒酸辣湯米線
呢個係外賣個樣! 有4-5塊豬扒 (depends on d豬扒大細啦), d 豬扒唔乾, 食落好juicy好有味. 我同d friend如果係我屋企傾計, 我地都會食呢個. 佢有大辣, 中辣, 小辣揀 (我要加辣tim呀!). 堂食$28 (無野飲, 下午茶就有埋野飲), 如果外賣都係加$1. 係咪好抵食呢!
真係好食呀! 如果你地行開呢頭又想食平靚正野, 去呢間度試下呢個丫. 係North Point MTR Exit B4一出就見喇. 如果試左, 話我知你覺得點丫. (可能係你地食緊呢個米線既時候, 會見我係出面碌黎碌去wor hoho.)
P.S. 好喇, 真係要快d好翻先, 如果唔係我全部d X’mas activities都無得去. 咁就慘喇!


text:
今次去旅行,當然要遷就個仔
每日都安排一個節目比佢,等佢玩半日然後休息就到我同大少爺去行街
最開心係去麵包超人博物館,包包玩足4-5個鐘,佢累了兩日
裡面係能夠令你一入去就開心
*下面會教你點樣搭巴士去
每日都有表演既,但我入去時接近尾聲
如果錯過呢一場,下午3點半都會有麵包超人......既朋友出來同小朋友玩
包包同細菌小子玩得好開心,直頭跟埋人去玩,連Daddy mami都唔跟
我見到佢咁開心,自己好想喊
裡面有個滑梯,唔比家長陪
要小朋友用自己方法行上去,包包第一次離手行樓梯,自己一個行上去
好感動
我個仔大個仔了,想喊中
上到去會有姐姐教玩滑梯,但包包仍未好識玩
仲有一得彈彈波 area,包包晌裡面玩了成個鐘唔肯走
最勁係…佢走去撩人玩,不停比個波一個日本家長,比了幾十次
人家仍然好有禮貌同佢講"阿 li 加多",但又唔肯比波波自己個Daddy
佢最喜歡細菌人
場館內仲有其他玩意
唔知點解…呢個滑梯我覺得好似…廁紙筒
包包見波就會執起再掉走,但呢個池既波其實係入面有磁石,用魚桿去吊起d波
攪到我勁唔好意思要幫包包執波再不停同人say sorry
其實包包以為係普通波波所以會拋走,但我身為媽咪要為佢既行為負責的
裡面仲有彈床,包包自己入去玩
包包一直晌個波波area唔肯走,突然我話:去食嘢喇
佢點頭就走
兒童餐,條香腸比我吃掉了,我禁佢食呢d加工食物的
其實唔期望佢真係好好味的,只在乎開開心心
正臭包
佢真 肚餓,玩到餓就食
我當然去買下嘢,但不停提自己唔好買太多玩具比佢
所以都只係買了一對水鞋,同d濕星物品
場內有間賣既衫仔質地好好!,當然價錢又貴d
不過貴極都只係 5000yen到,所以我都買件比個仔
之後成4點半要走了,包包喊了兩聲就走
之後就到大少爺重點行程去 APE
搭番 100yen巴士去天神大丸站落然後行去
入到去後勁失望,因為好細間,得一個好cool店員
然後無乜款,同東京澀谷間爭好遠好遠,款得一半,鞋就放入櫃,完全睇唔到
所以大少爺晌無乜款下去揀的,買完就繼續行
大丸,我細個每星期爸爸都帶我去,當然係銅鑼灣那間
陪到我大個就結業,我每次望親大丸都會記起那些片段
之後我地行parco,行一間唔記得名既百貨公司,又有行時裝店
買了兩袋就要去食晚飯
去釣 船茶屋,餐廳內有兩隻船
你可以揀釣咩魚,又可以唔釣
大少爺揀了釣鯛魚
好緊張的,好快就釣到了
是咁的…你如果釣魚,咁會平過就咁order
魚可以揀不同做法,我揀了鹽燒
大少爺釣既魚都幾大條啊
包包既兒童餐,但佢只可以食飯同粟米,其他大少爺食晒因為太多炸物
我唔想佢食太多
呢個炸魷魚鬚非常好味
枝豆
我獨食生蠔,呢隻日本蠔好好好食,好鮮甜
食完搭的士回酒店,呢間餐廳感覺新鮮,但位置較遠
我又一抽二袋,搭的士回酒店價錢同機場去酒店一樣都只係 1420 yen
搭巴士
晌博多站西口,有個大巴士站,個巴士站有 100yen循環巴士
而我去麵包超人館就搭往天神既巴士,再晌第12號巴士站落車,每個站都有號碼
巴士內既站都有中文好方便,而且...可以放BB車,唔需要收車的
如果去天神就搭去天神大丸站
100yen巴士有A車同B車,路線有小小不同,但去到咁上下就同路線的
我覺得好過搭地鐵
大少奶's Delicatessen
宣傳你的專頁


text:
咪以為我咁凍天氣仲整冷盤,其實係差唔多成個月前整落 o架啦,不過因為之前部腦拎咗去整成個月,我無得寫 blog,所以依家先至 post 番出嚟,仲有好多等住我去 update 呀.我打中文又慢,點趕呀!!
材料:
盒裝豆腐
三色彩椒
泰國金柚
檸檬皮茸
調味料:
日本芝麻醬
蜜糖
檸檬汁
鹽
簡簡單單嘅一個涼拌菜,做法都好簡單,味道亦唔錯,好清新.彩椒洗淨,切粒,然後拖一拖水 ( 唔好太耐,其實我只係唔想咁爽口,太腍會唔好食,所以如果鍾意食爽口嘅就唔駛拖水啦 ),盛起,瀝乾水備用;金柚起肉,撕碎,然後用蜜糖,檸檬汁同檸檬皮茸醃一陣間,呢招係跟 Jamie Oliver 學嘅,有次佢整沙律菜之前都係咁樣預先醃一醃.跟住就可以加埋啲彩椒,再加少少鹽調味,就完成咗柚子沙律.至於豆腐,肥媽就喺「肥媽私房菜」節目度教過,豆腐喺盒度倒咗出嚟之後,就用抹手紙包住,然後放啲重嘅物件喺上面,將啲水份壓咗出嚟,咁就唔會 " 猛標水 ",試過又真係幾得噃.之後就切片,上碟後就倒啲麻醬落去,擺少少檸檬皮茸喺上面做裝飾,再放埋啲柚子沙律係兩邊,就可以上菜啦!係咪色彩好靚呢?仲好似好 pro 咁 o添.
我都係純粹諗吓,試吓,今次當係做實驗,睇吓咁整 O 唔 OK,估唔到兩樣嘢嘅味道都幾夾.


text: 16年既下半年真係結婚好日子,因為短短3個月已經收到4張請柬!但昨日既呢個wedding party同之前個D完全唔同!因為毛小孩可以一齊去玩!仲可以同大人一齊做主角! 話說呢個朋友其實係住我附近,都識左好幾年~係平時放工響附近放狗既時候識既.前排佢突然Whatsapp叫我預留時間飲佢果餐(佢之前都成日同男朋友一齊放狗,但都無咩聽佢提過結婚),仲話歡迎帶埋狗仔黎!!!叫我帶埋我隻”buddy”‘去! 講真個句,我都係第一次聽去飲可以有埋狗狗,因為心諗平時去酒店酒樓邊可以帶動物入去wo,一問之下原來佢係MY Seaxxxx度擺酒.之前都去過一次,但真係唔知原來可以帶埋狗狗一齊去. 本身都諗住帶堆Buddy去識下朋友仔,所以去飲之前幾日專登帶左buddy去扮靚靚,點知buddy食錯野痾嘔…..難得諗住帶buddy去見識下~見下大場面,甘佢唔舒服就無辦法啦, 唯有帶自己去! 一去到已經見到好多狗仔! 仲有同Buddy好似樣嘅白色松鼠狗!不過就乖過我隻Buddy XD 進場個時仲有狗花仔花女!!!真係好乖好乖同好得意呀!忍唔住要影左好多好多相返去俾男朋友睇! 其實真係好開心,因為有養狗既都會當狗狗係家庭成員,可以同自己既毛小孩一齊見證結婚大日子真係會好開心! 睇黎我要幫Buddy識下女朋友仔 !第時我結婚係到搞的話就有Buddy同佢女朋友做我花仔花女XDDD


text:
想由契哥變做男朋友 結果柒咗…… - 8
過了不停操卷的五日, 星期日我約了胡大人去麥當勞溫書 由於嗰度空間又大 又方便買嘢食 又有冷氣 簡直係溫書專用嘅地方 我哋去咗兆康嘅麥當勞溫書先 因為嗰度比較少人 我哋揀咗兩個人坐嘅位坐 我同佢諗住買嘢食先 我買咗個魚柳包餐 佢就買咗個麥樂雞餐 喺我食緊包嘅途中 佢無端端塞件麥樂雞入我嘅口度 我望住佢 佢笑住同我講 請你食㗎~ 跟住我就默默低頭繼續食個魚柳包 我等佢唔為意嗰陣 塞咗幾條薯條入咗佢嘅口度 結果畀佢發現咗 佢喺度反抗 結果佢唔小心整跌咗佢自己個杯芬達汽水 清潔姨姨見到即刻過嚟清理 我不停講唔好意思唔好意思 清潔姨姨同我講話 唔緊要 下次要小心啲 我望返呀胡小姐 我見到佢想喊 我即刻摸佢個頭話咩事呀 佢話我杯汽水跌咗冇得飲 跟住結果佢搶咗我嗰杯汽水嚟飲 我同佢講 我有飲過……( 我同佢竟然間接接吻!!!!) 佢話冇所謂啦 好快就飲曬杯汽水 跟住佢好滿足咁樣笑 笑得非常甜 我個心就好似就快溶化咁 佢就好似一個小女孩咁樣 好可愛 我哋食完然後就一齊溫書 温到差唔多一半 我去咗收銀處 買咗一杯麥旋風比佢 佢見到我攞住杯雪糕 不停講話我要食 跟住我就呃佢話 唔係買畀你食 佢諗住想搶 我哋企咗起身 結果佢唔夠高 搶唔到 然之後佢竟然咬住我嘅手臂 我即刻講 我講下笑咋 你咁可愛 我點會唔捨得畀你喎 佢鼓起個腮講 你知就最好啦 然後我就畀咗杯雪糕佢
好快就四點鐘 我哋就開始執嘢準備返屋企 臨走之前 佢話仲要食雪糕 我就買咗一杯朱古力新地畀佢 佢食緊嗰陣我就笑佢 食食食肥死你呀 第時肥畀咗冇人要 佢答返我話 冇人要咁你就要我啦~ 我就笑住咁答佢 好啦~ 跟住我哋就一齊喺兆康搭西鐵站走 不過佢係屯門站落車 我喺天水圍站落車 唔同月台 我哋就只好依依不捨咁講 by by~
(今次這一次 我感受到 那些糖在我心中 滿瀉了出來 個心 心情 味覺 我都感受到甜絲絲的~)


text:
一年一度嘅慰勞宴又嚟啦!話明係慰勞宴,當然主要係多謝小豬媽同小豬爸係依一年咁用心咁照顧小小豬啦,不過...亦都可以話係趁我放大假時,搵個藉口走去玩..哈哈!
今次我地請小豬爸同小豬媽去尖沙咀Royal Pacific Hotel食Lunch Buffet,依間我都未食過,只係Openrice見有好多人都讚好,加上今期又有折扣優惠,所以就去試吓依間啦! 先講啲嘢食,整體上都真係唔錯,款式又多,仲要不停咁加添.不過講到正,佢地啲甜品真係好味,種類多之餘仲款款都好食,真係要俾個Good呀~
唔好以為小小豬嚟食Buffet會冇嘢食,我地俾左啲生果佢食.先嚟食哈蜜瓜,依個佢就係第一次食,睇佢食得幾滋味呀~
仲同小豬媽影左張超靚嘅相添呀~
之後我地見有蘋果,所以拎個俾小小豬,依個傻仔仔一見到個蘋果就勁開心,仲擺左好古靈精怪樣,真係勁攪笑呀~
玩左一陣,小小豬就話要食,因為冇帶佢嘅餐具係身,所以冇得切嚟食.說時遲那時快,就係小小豬開始扭計時,小豬媽已經去清乾淨左個蘋果,俾小小豬成個食,有得食時小小豬就係最開心.其實開頭我地都唔預小小豬食到,始終蘋果皮都幾硬,所以我都嘅心態都係玩多啲.
不過原來小小豬嘅牙力都幾驚人,拎住個蘋果唔夠幾分鐘,就咬到個皮,又食到啲肉,真係要俾個叻叻佢呀~
睇佢拎住個蘋果食到個樣幾滿足~


text:
琴晚o既晚餐係由Owenbaba 安排,佢一路都唔話我知o係邊度食,佢楂車去到Grand Hyatt 附近我先估到佢原來訂左 Grand Hyatt Steakhouse. 佢話知前聽到我話好想去食,但係呢到要預先幾個星期前先訂到位,佢就安排今晚o係呢度食. 即係話佢一早做定功課,仲有佢一句英文都唔識,但係呢負責接電話訂位係要用英文,訂位時一定好蝦碌.
我問佢你識聽佢講咩,佢話琴日餐廳 打比佢,佢淨係聽到佢話 "Confirm", six-thirty", 佢就話ok嚕. 我食完個自助頭盤同個羊架(主菜)已經齙到嘔,佢係都要我叫個甜品,原來佢叫餐廳安牌左個Anniversary牌,所以堅持要食甜 品,我叫左Apple Crumble with Ice-cream, 好味道. 我真係好感動,有時佢就係有咁o既一鼓傻勁,真係令我哭笑不得架.
呢到o既自助頭盤要$210一位,雖然貴,但係食材樣樣都好靚,淨係食 個風肝火腿,煙三文魚同Liver Pate都值回票價喇. 主菜方面,我揀左羊架($450) 老公就食牛柳10oz($560)件扒確實係好靚外面脆,裡面好似棉花咁軟淑,但係就唔慣只係加鹽同胡椒,好似寡左小小
.甜品Apple Crumble with Ice-Cream就好好味(($95),一熱一凍,唔太甜,好匹配呀.


text:
如果30秒比到你
D野一早整定九成凍既
我寧願等耐少少
除非真係人好多
唔係慢極有限
你估KFC咩
你一定無食過以前既M記
以前個包會㷫住
我好肯定以前既M記個包 暖過同整齊過依家既M記好拎多 因為依家M記趕住出餐 根本無時間整熱個包
你講得岩
事實上m記少左後生仔做
你想班妹下妹下既港嬸快比你,發夢啦
事實上m記少左後生仔做
你想班妹下妹下既港嬸快比你,發夢啦
如果30秒比到你
D野一早整定九成凍既
我寧願等耐少少
除非真係人好多
唔係慢極有限
你估KFC咩
呢位巴打一定係年青人黎
以前m記快 d包仲暖暖地
依家慢到死 d包係凍
根本退步晒
依一代真係好可憐 未食過一個又暖又整齊既麥記包
可能佢地以為老麥 就係又凍又亂既劣食
又可以咁講,以前食麥記,叫好巴閉.一般人都唔會去食,而且專攻細蚊仔市場,以父母帶仔女去食.
依家倒返轉頭,麥記係平民恩物.周圍地方都貴過佢.
kfc就晒氣啦
前兩日見到kfc整左部自助點餐機
以為佢終於生性啦
點知原來要裝手機app先用到佢部機
諗呢條橋既人真係off9的
食完成餐飯都無一個人用佢部機
依前冇最低工資
人工冇咁高 都有正常人去做老麥
依家咁難請人 請到都係d 唔多正常既
你話d唔多正常既人整到d咩比你食
自從樓下果間轉左用機叫野食之後
就發現原來排2條隊都唔算好慢好off 喇
15 分鐘都試過
等NUMBER真心off 等個包等成世 叫佢比你先 又唔肯比你
等NUMBER真心off 等個包等成世 叫佢比你先 又唔肯比你
個個咁樣叫同打尖有咩分別


text:
直到近排突然間諗到 Nigella 會唔會有個官方網頁,點知上網一 search,真係有喎!跟手就即刻 search 埋有冇 lemon polenta cake 個 recipe,又有喎!!哈,咁啱個雪櫃又有個擺咗 N 世咁耐嘅檸檬,可以即刻開工整喇喂!
材料:
杏仁粉
玉米粉
泡打粉 3/4 茶匙
牛油
檸檬醬
糖
雞蛋 1 1/2 隻
檸檬皮茸 1 個檸檬份量
檸檬汁 1 個檸檬份量
糖霜
- 牛油加檸檬醬及糖打發成牛油霜,之後將粉類與蛋液交替拌入牛油霜內.
- 將混合物倒入已墊牛油紙嘅蛋糕模內.
- 放入已預熱至
- 出爐後連模放上放涼架上攤凍.
- 檸檬汁同糖霜倒入煲內,煮至糖溶及略濃稠.
- 用針喺蛋糕表面拮窿,然後將檸檬糖漿倒喺蛋糕表面即可.
以上材料份量可做直徑 6 吋蛋糕 1 個.
食譜參考自Nigella Lawson 嘅 Lemon Polenta Cake.
- 玉米粉即 polenta / cornmeal,係將粟米粒直接磨碎成粉狀,所以係黃色粉狀,並非一
般煮餸用嘅白色粟粉 corn starch,粟粉正確嚟講應該叫做玉米澱粉.
- 大家可參考《粟米麵包》內玉米粉嘅相片.
- 想自己煮檸檬醬的話,請參考《自家製檸檬醬》.
- 前幾日喺 TVB 個網站度睇番 Jamie Oliver 個節目,又又咁啱有教整蛋糕兼淋糖漿,
佢話想個蛋糕吸收多啲糖漿的話,就一定要凍蛋糕淋熱糖漿,又或者掉轉,熱蛋
糕淋凍糖漿,你哋都不妨試試呀!


text:
打波先嚟落雨,要怨個天.臨起步甩碌,就只能怨自己.雖則話大戰在即,心情緊張,不過都唔好做大頭蝦!
下面8件事,據講係真人真事,部份仲係「有圖有真相」:
1. 無帶號碼布及晶片
練得咁辛苦,點知去到現場先至唔記得帶布!返屋企拎?定係照去跑放棄個官方成績?(有啲比賽連起跑線都唔你入)簡直係人生交叉點.仲有係,記得帶埋扣針呀.
2. 起跑先至嚟內急
一場比賽閒閒地都一千幾百人參加,臨起跑先發覺自己有人三急,到時排隊去廁所都未必趕得切.年年渣馬,有唔少人未過西隧,就已經要排隊去廁所,有人仲要搞到就地解決添.
3. 跌太陽鏡落廁所
有人因為太急於去廁所解決,結果太陽眼鏡,手機等隨身物品,一個唔留神就失落廁所.損失嘅並唔係財物,最大影響肯定係賽跑時嘅心情.
4. 手錶無電無訊號
比賽前記得試清楚佢嘅續航能力有幾強,更加記得之前一晚要叉足電.而起跑前,亦早啲連接好衛星訊號.
有朋友去到現場換衫,先發現自己無帶跑褲,結果要將長褲剪短出賽.其實唔單止跑褲,跑衫,跑襪,甚至跑鞋都要早一晚準備好啦.嗱,跑步群組嘅朋友好鍾意早一日將全身裝備影低,果然有先見之明!
6. 扯斷earphone
一跑到廿幾三十公里,身上嘅裝備甩下甩絕不為奇.其中最常見係,跑手跑下跑下,會將有線耳機一嘢扯斷!好彩而家有藍芽耳機,呢個問題可以避免.不過隨身裝備就真係要諗辦法收好.有人試過跑跑下腰包啲engery gel爆開晒,要一路跑一路搵水沖身.
資料來源:competitor.com
更多:
Fitz.hk Facebook專頁
渣馬專區@Fitz.hk
Fitz Running 跑步
分享連結:


text:
3月6日星期五
選擇自由行,
最好就係冇morning call,
鐘意瞓到幾點起身都得;
瞓醒自然就去搵食啦!
呢間麵包舖係韓國好出名,
D麵包好好食,好鬆軟,
其實麵包價錢唔太貴,
貴就貴在佢哋杯咖啡,
呢餐食咗差不多$120,
所以呢個早餐係呢幾日嚟最豪架啦!
食完早餐,
我哋就去首爾塔參觀啦!
(地鐵明洞2~3號地鐵站出口)
見到Pacific Hotel直行一段路,
經中國旅行社條小路上,
就見到大大個正官庄人參專門店,
上樓梯就到纜車站;
搭纜車上到去首爾塔附近,
第一眼就見到好多愛情鎖,
韓國情侶好浪漫啊!
買票上塔頂睇到首爾全景,
可惜玻璃窗好污濁,
影相唔靚呀!
呢間柳家辣炒雞排有好多間分店,
我哋就去明洞分店試下,
又一次中招~圖片只供參加,
咪睇圖片食物好似好多,
其實一人份量咋,
我哋叫咗2人份量都覺得好少.
至於南山俗韓村,
地鐵忠武路站3~4號出口行10分鐘左右就到,
免費參觀!
唔好俾佢停,
跟住我哋去咗東大門行街街,
經過上次Do Do姐介紹過的設計廣場,
東大門,平和市場,廣藏市場,芳山市場,
足足行咗5個幾鐘,
好攰呀!
太攰啦!
返咗去明洞食韓國烤肉~姜虎東白丁,
(明洞6號出口直行見到Zara右轉直行就會見到好大個人型公仔)
我哋點咗個韓牛套餐,
烤到香噴噴牛肉包埋生菜泡菜一齊食,
真係好味到唔停得口呀!
(燒烤爐旁黃色的是蛋液嚟架!)
呢餐食咗$360左右,
抵食呀!
仲有呀,
係香港食韓燒,
燒完成身煙味,
但係韓國食韓燒,
一D煙味都冇架!
大家可以入嚟Facebook讚下我新開嘅Fans專頁呀!


text:
|
|
|
|
|
- 帖子
- 234
- 精華
- 2
- 威望
- 144
- 魅力
- 0
- 讚好
- 0
- 性別
- 男
|
14#
發表於 2005-7-17 05:01 PM
| 只看該作者
|......續前
攞到電話後,當然就要靠自己了.當晚我就鼓起勇氣打電話畀Minne,o係電話度傾我覺得輕鬆自然得多,唔似面對面時唔知講乜咁樣.點知第一個電話一傾就兩個鐘,我都估唔到.o係電話裡面,我o地互相介紹自己o既背景,暢談剛到這個新地方o既所見所聞.唔知係天意定真的是緣份,傾到差唔多要收線時佢問我今年幾多歲,我諗一諗,咿,聽日就係我生日喎(因為我本身並不重視生日,並沒有慶祝生日o既習慣,所以亦唔為意).咁我好自然答佢,哦,聽日就21歲o勒.當時佢好奇怪,以為我講笑,問:咁你咪聽日生日?我話係吖.佢跟住問我會點慶祝,我話冇喎,我都唔慶祝生日o既.佢更覺奇怪,同我講,唔得喎,21歲生日係大日子o黎喎,點解唔搵人同你慶祝?我話,嘿,o岩o岩先黎到,搵鬼同你慶祝咩?佢問:咁同你一齊住個男仔呢(指我中學同學)?我答:唔通兩條友仔自己去撐枱腳咩?咁異相.此其時,我突然間醒起我o係想追佢o架喎,大好機會擺o係眼前,點解我重o係度講埋D無謂o野?即刻把握時機同佢講,咁如果你肯出o黎同我食餐生日飯,我便約埋阿Jean(我老死)一齊食飯,好嗎?佢當時o既反應好似冇乜所謂咁,同我講:咁呀,OK啦.咁你o地會去邊度食呀?我擔心太遠我返唔到屋企喎.(因為當時大家都冇車,而係袋鼠國冇車呢就代表你邊度都唔駛去,因為巴士七點鐘就尾班車,而且等車通常要等好耐.而我當時又住到冇雷公咁遠,住係ZONE 3,即CBD係ZONE 1,類似中環,ZONE 3就似去到元朗咁.)但係我都唔知點解當時同佢講,o係我呢頭食啦,我會CHECK BUS TIME TABLE,保證你一定返到屋企.咁佢話,係先好喎.我話得o勒,你放心.事後回想當時可能太鹵昧,第一次同人出街就SUGGEST去D咁遠同山卡罅地方,好易嚇走人.但係Minnie當時一口答應,等我重以為佢其實對我都有意思.但係拍拖後問番佢,原來佢當時唔係對我有特別好感,只不過佢覺得同人慶祝生日係禮貌o黎.但點都好,o個一刻佢答應出o黎,畀咗好大信心我放膽去,而我亦都成晚瞓唔著去倒數明天這個重要約會的來臨......
|
|
|
|
|
- 帖子
- 234
- 精華
- 2
- 威望
- 144
- 魅力
- 0
- 讚好
- 0
- 性別
- 男
|
16#
發表於 2005-7-17 07:42 PM
| 只看該作者
|......續前
好不容易等到第二日o既三點鐘.我約咗Minnieo係火車總站等(其實當地冇地鐵,火車即等如香港o既地鐵.)o個日佢遲咗十五分鐘,冇所謂啦,約女仔預咗要等.只見佢匆匆忙忙出現,連說唔好意思,佢話去買禮物揀耐咗喎,跟住係袋度攞張卡出o黎話祝我生日快樂,張卡係Hallmark既Forever Friends生日卡,普通生日卡一張,佢係上面寫了Happy Birthday字樣.跟住我同佢同阿Jean就上火車去我o地住個頭,車程大概九個宇倒,係火車度我o地三個傾下閑偈,阿Jean亦好努力幫手打開話題.四點幾到咗我住o個邊個火車總站,但因為冇理由咁早食晚飯,所以就帶Minnie係火車站周圍行下(o個度有少量商店).到咗五點,我o地三個去咗火車站度一間香港人開o既餐館食飯,席間都有講有笑,氣氛都幾輕鬆.食到六點幾,因為尾班巴士我查過係七點半,所以雖然可以坐耐D,但都叫埋單.之後阿Jean好醒水話佢自己有o野做返屋企先,同Minnie話我會送佢撘巴士.Minnie亦冇異議.咁我就得到咗同佢第一次......單獨相處o既機會o勒.我同佢係巴士站邊等邊傾,佢講好多佢o既o野我聽,佢係家中孻女,咁o岩我又係家中孻仔,遇到好多處境都一樣,故此亦不乏共同話題.談話間我知佢原來只有十七歲半,比我細足足三年半(因為我係考完A LEVEL先過去讀書,而佢就考完CERT過去,所以o係學校雖則差一級,但實際年齡就差三年半).傾傾下,睇下表,咿,七點八囉喎,點解車重未黎,當時我其實都唔係好care架車o黎唔o黎,但見Minnie開始成日望表,知佢趕住返屋企,我就問佢,怕屋企人擔心呀.佢話唔係呀,佢自己一個人住,但Daddy同Mommy每日都會o係香港打電話過o黎睇吓佢生活成點,典型小家碧玉既女仔.咁我話:哦,等我打電話問下我個Fren先,佢係呢度人(即移咗民過去個邊,並唔係留學生,其實亦係中學同學).我個Fren話,你等緊邊架巴士呀?吓!呢架六點半就冇車囉喎!我話我查過唔係七點半咩,佢話七點半係另一架o黎o架,唔係經你而家o個個巴士站o架.而家乜車都冇架啦.我問:咁點算?佢話,冇啦,我又唔o係你o個頭,唔係過o黎車你o地,而家一係我幫你call的士啦,你o係番個巴士站等.我連忙同Minnie講唔好意思,搞錯咗,不過你放心,我話保證你返到屋企,一定keep promise.十分鐘後,的士到咗,我同Minnie話不如我送你返去啦,我唔係好放心.Minnie話:咁你點返o黎呀?我話原車去原車返咪得囉.佢話唔係幾好,我話唔緊要.咁佢亦冇堅持,我就同佢一齊上車,廿分鐘後到佢屋企,咁我就冇落車,淨係同佢講拜拜,跟住坐番同一架的士返屋企.
[ Last edited by attaboy on 2005-7-17 at 07:51 PM ]
|
|
|
|
|
- 帖子
- 234
- 精華
- 2
- 威望
- 144
- 魅力
- 0
- 讚好
- 0
- 性別
- 男
|
17#
發表於 2005-7-18 03:07 PM
| 只看該作者
|......續前
返到屋企,由於前一晚冇瞓,加上我每日係要朝早六點半起身返學(等車加撘車要個半鐘一程),所以就算心情興奮,亦都倒頭便睡.第二日一放學,就即刻返屋企打畀Minnie(o個日冇見到佢,因冇堂一齊上).我o係電話度同佢講o尋日唔好意思,自己大意check錯time-table,我話要請佢食餐飯當賠罪,佢當然話唔駛啦,咁我話唔得,點講都係我唔好,一定要做Do野補償,o係我堅持下,佢話飯就唔食啦,但係如果我一定要賠罪,就去幫佢搵一隻Disney卡通人物糖啦,我話o係邊度有,佢話香港就好多,但o黎到依度就未見過.我當時諗,死o勒,女仔野我從來唔留意,重要搵隻佢都搵唔到o既糖,死得啦.但係口講當然話一定幫佢搵到啦.收咗線後,開始諗辦法,剛o黎到人生路不熟,都冇計喎,唯有等阿Jean返歸,問佢有乜計.但一諗到阿Jean,咪住,我突然想起一樣野......之前講過阿Jean係少女殺手,佢當然有好多女仔朋友,其中有D除咗成日寫信畀佢外,重成日寄o野過o黎比佢,大部份都係D精品,擺設,小玩意等,有時就會寄D朱古力同糖.但阿Jean係唔食junk food既,所以每當佢收到糖時,都會放係廳度畀其他人食.於是乎我即刻衝出廳,搵下有冇Minnie講o個隻老鼠糖,一搵之下,bingo!呢次重唔係整定,唔單止有,重有兩款,每款兩包.雖然我唔信上帝,但o個一刻除咗多謝神外都唔知多謝邊個.等到阿Jean返黎,禮貌上都要問准佢先攞,阿Jean 當然樂得我攞去,因為D糖在佢o黎講完全冇用.但係o個個時候在我o黎講,D糖比黃金重要緊要,連忙謝過阿Jean,馬上打電話畀Minnie.....
|
|
|
|
|
- 帖子
- 234
- 精華
- 2
- 威望
- 144
- 魅力
- 0
- 讚好
- 0
- 性別
- 男
|
18#
發表於 2005-7-18 06:12 PM
| 只看該作者
|......續前
電話通o勒,因為諗住畀個surprise Minnie,所以詐諦話問過Dfren冇人知o係邊度有個隻糖買.Minnie話都冇所謂啦,佢都知難搵,我話不如都係請番食飯算o勒.佢就話唔駛,我話唔好啦,求其食餐啦,唔係我過意唔去.o係我堅持下,Minnie終於免為其難答應.咁就約咗佢第二日放學去city食.第二日一放學,即刻去學校門口等佢,呢次佢好快出現o勒.我同佢去咗Hungry Jack's度食,即類似McDonald's既當地連所店,順帶一提,我覺得HJD野食好過麥記好多.我o地叫咗兩個Whopper餐.好快食完,我話順路(實情都好唔順)不如送佢返屋企,咁佢都冇拒絕.我地就一齊撘電車向佢屋企出發.當架車行到中途時,係時候o勒,我話其實我帶咗D野畀佢,但唔知o岩唔o岩佢心水,佢就好奇怪問:咩o黎呢?呢個時候我就施施然o係衫袋度攞出殺手諫.吓!好靚好得意喎,你o係邊度搵o架?Minnie直頭開心過六合彩.我話:乜你唔係話要呢隻糖咩?佢話:係就係呢隻卡通,但呢隻糖連我都未見過喎,佢比起我買開個隻重得意呀.個天對我實在太好o勒,一切順利到不能置信,我已經決定落車後向佢表白.車停o勒,我話重早,不如陪佢行埋返屋企,呢個時候我話乜佢都唔會反對.去到佢屋企,坐咗陣,一路諗緊點講,但Minnie時不時望住D糖o係度偷笑.我又唔知點開口o勒,坐到五點半,非走不可o勒,唔係冇車返屋企,諗住今日都冇機會講.算吧,都係走先,同Minnie講話要去撘火車.佢話我第一次黎呢頭,認得路咩?我話,唔認得o架,你話我聽點行咪得囉.佢話,其實都好易搵,但係我怕你搵耐咗趕唔切,不如我帶你去吖.緊係好啦,我心諗.咁佢就同我一路行去火車站.十分鐘既路程佢都行到好貼近我.我當時十五十六,好冇o係呢個時候拖佢手呢?但係諗諗下,識人唔夠一個禮拜,會唔會太唐突呢?都未諗掂,Minnie突然話:到o勒,呢度就係火車站.唉,點解個站唔起遠D呢?但係都未絕望,因為Minnie話陪埋我等車.實在太好o勒!我o地坐低咗,呢個時候我終於捉住佢隻手,但就唔敢望佢.過咗一陣,我感覺到有Do野挨咗落我個膊頭度,係Minnie個頭呀!Yes!我成世人o既初戀就係咁開始咗......
|
|
|
|
|
- 帖子
- 234
- 精華
- 2
- 威望
- 144
- 魅力
- 0
- 讚好
- 0
- 性別
- 男
|
19#
發表於 2005-7-19 10:12 PM
| 只看該作者
|......續前
或者上天都係公平o既,追Minnieo既過程順利無比,但係往後o既日子原來先係難行o既......
首先,Minnie同我講,佢屋係好嚴o既,以前o係香港,佢絕不能遲過十點鐘返屋企,咁我話o係呢度你屋企好難check你喎.但佢話,都唔得o架,Daddy同Mommy每晚八點就打電話過o黎,如果冇人聽會一直打到有人聽為止.咁呢樣都冇乜所謂,但佢跟住又話,同佢出街唔准拖手.吓!乜拍拖唔係就係要拖手咩?唔拖手究竟算唔算拍拖呢?佢話佢都唔想,但係佢有好多親戚o係o個度,如果撞到,佢DUnlces,Auties一定話畀佢屋企知.咁......咁都又算.重有佢話我行路太快,佢跟得好辛苦,要我以後行街唔准過佢頭.呢樣頭痛o勒,我個人不嬲心急,就算同成班男仔Frens行街,我永遠一支箭標o係前面.要我就住就住行,又唔畀拖手,咁其他人睇落咪變咗我係佢個跟班?唉,都算,冇理由為呢D小事而拍唔成拖o架?都應承.但係最辣o既並唔係佢D要求,而係,我同佢D性格太似.由於佢屋企都就晒佢,佢係好大小姐脾氣o既.而我係來自潮州人家庭,屋企錫仔唔在講(所以男o既潮州人都好大男人),加上我係排行最細,更加由細畀人縱到大,老實講以前我都十分少爺仔脾氣.大小姐配少爺仔,睇戲就好理想,但係現實裡,嗌咬炒大鍋就變咗我同Minnie最大o既節目.拍拖頭半年,幾乎三日一小吵,五日一大吵.咁點解日吵夜吵又要繼續拍呢?老土D講句,因為我同Minnie都係真係好鐘意對方,而且呢次拍拖都係我同佢o既初戀,所以大家都好珍惜.每次嘈完,都好快冇事.但係其中有幾次真係爭D掹都掹唔番.第一次發生o係我同佢拍拖第三個禮拜時,我犯了男朋友其中一個常犯o既嚴重錯誤......咪誤會,唔係有第二個,當時o既我重未有呢個本事,而係隨便提分手......
|
|
|
|
|
- 帖子
- 234
- 精華
- 2
- 威望
- 144
- 魅力
- 0
- 讚好
- 0
- 性別
- 男
|
20#
發表於 2005-7-20 08:26 PM
| 只看該作者
|......續前
件事係咁o既.拍拖冇耐,有晚同Minnie傾電話,我突然諗起我冇佢o既相,好自然叫佢畀張我keep.但係佢死都唔肯,軟攻硬攻咗成個鐘佢都唔肯.問佢點解,佢話佢手頭有既都影得佢唔靚,因為o個o的相佢之前都畀過我睇,我覺得好靚喎,冇問題喎.但係佢就真係點都唔肯應承畀張我.於是冇乜耐性o既我衝口而出;真係唔畀就不如分好啦!電話o個邊即時靜晒,然後過咗五秒彈回一句:分咪分囉,係你話o架!跟住收咗線.再打去,冇人聽,再打,有人聽,再打,電話唔通o勒.一直都唔通o勒.咁係咪即係正式辦妥手續分手啦?唔駛再畀$888阿超人律師做paper work呢?但係過咗一陣,o弊,好似有的感覺湧上o黎,係......係一種失落同唔拾得o既感覺,過多一陣,越o黎越強烈.死勒,唔捨得咁點算好?唯有Tum番Minnie啦,應該唔係好難o既,因為成日都要做,熟晒手o勒.第二日,recess去搵Minnie,唔睬.放學o係學校門口等佢,掂行掂過,當見我唔到.事態開始嚴重o勒,因為平時佢嬲極都會睬下,等我有機會say sorry,但今次連同佢講o野o既機會都冇,點算?唔通我o既初戀就只係維持三個禮拜?於是諗下辦法......有!記得Minnie同我講過每日返學前都會特登遲兩三個站落車,去City一間專賣卡通人物公仔o既鋪頭個window度望一望O個隻比真人重要大O既Disney老鼠公仔,之前聽佢講時本來諗住等佢生日先送畀佢,但係而家唔買,都唔知重有冇幾會O係佢生日時送畀佢.好!一於咁話.去到間鋪,問下價,七百五大洋,即要成四千二港紙.o係當時重係學生o黎講o既我實在係天大數目.但算啦,自己都有積蓄,鬼叫激嬲人咩?去禁機,有冇搞錯,限額每日五百蚊?!當時四點幾,銀行又柵咗,但係我唔係好等得到聽日喎.一來我份人心急,二來如果o個日唔Tum番佢,我o個晚實瞓唔著.再想辦法,又有,南半球最大o既Casino就係附近,唯有將我o既命運交畀個天,畢竟o係追Minnie時佢都好睇我,希望幫埋我呢次啦.去到c字賭塲,心諗:有五百蚊o係手,雖則話博都唔可以輸晒.權衡best case同worst case後,決定攞二百五出o黎,double 馬上走,因已經夠我所需;輸咗亦馬上走,用剩低o個二百五買隻細o既公仔畀佢啦唯有.唔駛十個hand已經turn out係best case,證明個天都重係好眷顧我同Minnie,既然個天對我咁好,我都唔可以令佢失望,話咗夠就走,咁就即刻飛去o個間鋪頭買咗隻老鼠.個女sales好驚訝,因佢估唔到我真係番轉頭買,佢話o個隻大公仔擺咗係度都好耐o勒,而佢地只係入咗一隻,因為個個見到都好鍾意,但係問完價錢就唔再見人,我話係呀!今日我女友生日,咪諗住畀個surprise佢囉(唔同佢講前因後果,費事佢問長問短阻我時間).買完拖出門口,係呀,真係拖,因為隻公仔重大隻過我個人,我本身都唔矮,都有五呎十一,但隻公仔雖則高唔過我,但係因為佢個姿勢係坐o係度o既,如果佢識起身o既話一定高過我,咁拖住都好吃力,兼且街上o既人都望住我,登時有o的唔好意思.心諗:點樣送隻老鼠去Minnie度呢?都係坐的士,唔係沿路不知重有幾多奇異目光.但係o個度唔係香港,唔係通街隨手伸一伸就有的士飛撲埋o黎.唯有守株待兔啦,等呀等,等咗三個字都冇車,突然見對面馬路有人o係的士落車,本來想一個箭步過去,但係忽然醒起唔可以丟低隻老鼠喎,畀人攞咗去點算?但係又冇埋由眼白白睇住架車走o架?呢個時候,眼見有個鬼妹眼金金望咗隻公仔好耐,係你啦!我即刻向佢招手,佢好開心行埋o黎?我就話:Excuse me. Today it's my gf's b'day. I'm going to give her a surprise......u see, this giant soft toy. I need to catch a taxi now. Could you go over there and get that one for me? 鬼妹答:oh! really?! sure. o的鬼真係好人到冇得頂,如果我有多隻士啤,實送畀佢作為報答.唔駛三個字,車已經去到Minnie屋企門口,呢個時候,眼見Minnie剛剛o係老遠行緊返屋企,我好開心馬上畀錢個司機,然後從車頭落車.Minnie一見到我馬上想拎歪面,但係我趕快係後座抬阿老鼠先生出o黎,Minnie一見到,先係愕然,然後傻笑,走埋o黎問我:你o係邊度搵番o黎o架?我話:咪日日你見到佢o個度囉!咦!做乜肯睬我o既,而家你應該係嬲緊我o架喎!Minnie畀我提醒,登時話:係喎!我應該唔同你講o野架喎!我話:係囉,咁你唔同我講o野,我唯有帶埋佢走啦.Minnie:咪住!而家我好開心,唔得閒嬲你,第日先再嬲過.唔好企係度啦,入去我屋企先啦.我:哦!心諗:係咪女仔都係咁,見到毛毛公仔就乜都唔記得晒?入到屋,Minnie問:你買咗佢呀?我話:係呀!Minnie:咁幾錢?我:七百五囉.Minnie:吓,咪成四千幾蚊?我:係呀!跟住我冇諗過既事情就發生:Minnie喊咗出黎!我冇諗過要搞喊佢喎,成世仔天不怕地不怕,最怕女人喊!都唔知乜反應好?唯有借個膊頭佢用啦.Minnie喊住講:都係我唔好,累你徙咁多錢,以後我都唔會嬲你架啦!我諗:oh! really? 本來肉赤o既感覺登時變做物超所值o既感覺(如果佢講o既o野係算數o既話)......
[ Last edited by attaboy on 2005-7-20 at 08:37 PM ]
|
|
|
|
重要聲明:26fun.com為一個討論區服務網站.本網站是以即時上載留言的方式運作,26fun.com對所有留言的真實性,完整性及立場等,不負任何法律責任.而一切留言之言論只代表留言者個人意見,並非本網站之立場,用戶不應信賴內容,並應自行判斷內容之真實性.於有關情形下,用戶應尋求專業意見(如涉及醫療,法律或投資等問題). 由於本討論區受到「即時上載留言」運作方式所規限,故不能完全監察所有留言,若讀者發現有留言出現問題,請聯絡我們.26fun.com有權刪除任何留言及拒絕任何人士上載留言,同時亦有不刪除留言的權利.切勿撰寫粗言穢語,誹謗,渲染色情暴力或人身攻擊的言論,敬請自律.本網站保留一切法律權利.


text:
2013年10月25日 星期五
Minimoto BB衫
話說上次去Bebe Dream 血拼時見到好多Minimoto 嘅bb衫價錢合理,款式又ok
之後係茄媽媽俾豬仔包袋二手B衫中都有Minimoto夾衣,試咗之後感覺良好
正當媽媽決定再去Bebe Dream掃貨(因為呢樹嘅Minimoto嘢比較集中)之際,收到朋友送來的禮物
真好,兩姊弟都有份:
家姐姐芝士餅收到呢套冬天家居服
係夾棉嘅呢,入面唔水著太多衫都可以保暖,啱晒好動型的餅餅〜
隻粉紅好柔和,而且質料軟熟,feel so good ~
你o地睇…….呢個家姐餅著得幾開心, 仲攬住套衫唔願放~
另外細佬佬就收到幾件夾衣,和尚袍同埋小玩具:
不過友人當了豬仔包係囡,買咗粉紅色,哈!
豬仔包e家個月齡著過頭笠嘅夾衣好麻煩,而且過頭笠果d個d領口又通常比較大(雖則有d款又當真幾靚...不過都係大個d先著)
所以e家都係著和尚袍同側邊縛繩/拍鈕嘅夾衣方便d
我好喜歡BB衫個牌係釘晌出面,好細心呢!
因為如果係入面怕整到BB,但剪咗又唔知咩size,所以個牌係出面我至like
除了質料舒適,我發覺Minimoto d 夾衣係無骨位無縫剪裁,貢樣可以減少縫合位對BB肌膚嘅摩擦
而且個領口有包邊冇貢易殘,BB著上去又比較貼服
雖則係粉紅色,但因為個pattern比較簡約,豬仔包著上身都幾好睇呢
嘻嘻, 原來豬仔包都carry到粉紅色wor ^^
呢件白色都好好睇
發覺自己原來都有幾多Minimoto嘅用品,好似多功能抱枕,暖水杯,尿墊,換片板,紗巾,浴巾,竹碳席...e家再加埋嬰兒服飾
不過以佢嘅價錢,提供到都幾優質舒適嘅嬰兒產品,我都幾like呢個品牌呢〜
訂閱: 張貼留言 (Atom)


text:
Pancake 好多時都會整,尤其係當晏晝嗰餐重未有著落,個人懶起上嚟唔想攪咁多,但屋企一下子又無乜材料存貨時,我就會煎 pancake 嚟食,貪佢簡單方便又快趣嘛,除非屋企連雞蛋麵粉都無啦!
我一直都好想整到厚厚 pancake,試過好幾個食譜都唔係好得.一次上 Youtube 睇嘢時無意中發現有個教整 pancake 嘅 video,原來係 Ricky Cheung 教整無花果熱香餅,見到佢嘅成品都幾厚身,抱著即管一試嘅心態去整,點知真係做到心目中嘅厚 pancake,而且質感都唔錯,好鬆軟㗎,所以想同大家分享一下個食譜.
材料:
自發粉 70 克
泡打粉 1 克
糖 20 克
菜油 10 克
蛋液 60 克
水 20 毫升
- 先將粉類,糖同油拌勻,之後加入蛋液同水,攪拌成軟滑麵糊.
- 燒熱平底鑊,將適量麵糊勺入鑊內,用匙羹背喺麵糊上輕手打圈,將麵糊推開.
- 當麵糊表面產生氣泡後就將佢翻轉,煎至另一面都金黃,熟透,即可上碟.
食譜出自 Ricky Cheung嘅無花果熱香餅.
咁樣整嘅 pancake 除咗鬆軟之外,蛋香味亦比一般做法香濃好多,
真係值得推介呀!
Notes:
- 原食譜係用軟牛油及奶,我自己就改為菜油同水;無自發粉的話,可用 70 克低筋麵粉加 3/4
茶匙泡打粉代替.
- 一隻雞蛋一般都會係約 50 克重,如果唔想為咗 10 克蛋液又去打多隻蛋,可以加入同等份量
清水代替.
- Ricky Cheung 建議麵糊唔好攪太耐,否則麵糊起筋就唔可以做到鬆軟效果.
- 煎麵糊時最好用中慢火去煎,如果火力太猛的話,會容易煎燶,成品亦較為乾身.


text:
26 OCTOBER 2014(SAT)依排啲雪梨真係勁抵,所以又買返幾個嚟煲吓涼茶.上網見朋友仔煲左個雙果雪梨茶,有助潤肺去燥,所以我又學吓煲俾大肥豬飲,等佢潤一潤兼去去燥先~
雙果係乜呢?咪就係羅漢果同無花果啦~
加埋雪梨,咁就可以開始煲啦~
先將四粒無花果洗淨,然後切半備用~
羅漢果一個洗淨壓碎,咁可以等個味可以煲時出味啲.由於我依個係細SIZE嘅羅漢果,所以我就用一整個,如果係大SIZE的話,用半個就可以啦~
四個雪梨洗淨後切粒去芯~
煲內放入約3L凍水,同時加入雪梨,無花果及羅漢果一齊煲~
待煲滾後,轉慢火煲兩小時~
熄火後再焗多三十分鐘~
待涼後就可以過濾入樽,就可以飲用啦~
其實因為保健關係,小豬爸基本上每日都會用羅漢果茶嚟當水飲.不過可能係只用羅漢果關係,我同大肥豬就覺得個味太甘,所以我地都好少飲.
估唔到今次加埋無花果同雪梨一齊煲,個味又真係即刻唔同晒,雖然都係有嗰一種甘味道,不過亦都飲到另一種甜味,兩者加埋又真係幾好飲哦!
由於個顏色都比較深,加上始終都有嗰一種甘味,所以小小豬都唔多願意飲.不過唔緊要,依個我都係主要煲俾大肥豬飲,等我下次再煲另一種"甜甜"俾小小豬飲啦!
羅漢果嘅用途都幾廣,可以清肺利咽,化痰止咳及潤腸通便,主治肺熱痰火咳嗽,咽喉炎,扁桃體炎等.不過,肺寒及外感咳嗽者就忌用,所以大家煲時都要留意一吓自己嘅體質先呀!


text:
15 MARCH 2015(SUN)今日大肥豬又嚟俾啲驚喜節目我地,就係失驚冇神帶我地去郊遊啦~
其實大肥豬係想帶我地去清水灣郊野公園玩呀!
原本清水灣郊野公園係有停車場提供,不過大肥豬今次將車泊左係山下嘅停車場,要我地一齊齊行去目的地.
佢話行山對身體好啲,又可以等小小豬感受一下行山樂趣.雖然行上山目的地又真係幾辛苦(對我嚟講),不過行下又真係幾舒服,邊行邊休息咁又真係唔錯呀!
行左大約二十分鐘,我地終於嚟到啦~
一嚟到小小豬都已經非常開心,因為知道就嚟有得玩啦~
終於嚟到我地嘅郊遊目的地啦~
去搵個靚位做基地先~
安置好就當然準備玩啦,依套拋圈圈玩具係小小豬自己話要帶上嚟玩呀~
之後佢地兩父子就係度玩飛碟~
玩左一輪當然又到左小小豬最鐘意環節,就係去野餐食嘢啦~
由於都係大肥豬嘅即慶活動,所以都嚟唔切整啲小食嚟野餐,所以都係超級市場買少少食物.雖然係簡單左少少,不過小小豬都一樣咁興奮呀(緊係啦...有得食嘛)~
哈哈哈...邊食邊玩,個天雖然都唔係好算太好,不過勝在唔熱又有少少涼風,整個環境都好好,所以真係好舒服呀~
食飽飽又嚟玩過,今次就係佢地兩父子玩風箏呀~
兩父子玩認真哦,佢地好努力咁希望可以放到隻風箏上天空.睇見佢地兩父子失敗又再嚟過,又話要去搵個靚位去放,坐係一旁嘅我都睇得幾好笑呀~
終於....都係放唔到上天,可能係我地個位置風向唔啱啦!不過依個唔放棄嘅爸爸就繼續好努力咁嘗試~
小小豬就已經俾我嘅泡泡吸引到,陪我拍泡泡啦~
我地玩到五點幾先走,係走嘅時候大肥豬又嚟同小小豬上戶外學習課,教小小豬欣賞下四周圍嘅樹木又花草,又教小小豬睇遠處嘅海岸,佢地兩父子睇睇講講又可以企左半個鐘.不過,戶外學習都係好重要,所以等下佢地兩父子我都係非常樂意~
玩下休息下又再繼續玩,悠悠閒閒咁又過左一個下午.走嘅時候小小豬都係十萬個不願意,仲即刻提意下星期再嚟過野餐,真係俾依個攪笑豬笑C呀!
不過輕輕鬆鬆咁郊遊我都幾鐘意,所以趁天氣未太熱又好好天嘅時候可以考慮再嚟多幾次,等我地感受下大自然都係一個唔錯嘅親子活動呀!


text:
創意 順德菜 美味推介@DINING娜
text: DINING娜
順德菜向來以「食不厭精,妙在家常」見稱,講求嘅除咗食材要夠新鮮,廚師嘅烹調技術亦要夠精湛,必須具備三工:刀工,手工同煮工,令一道睇落簡單嘅菜式,亦可以睇到師傅喺烹調時細緻嘅做法.最近聽講譽宴會推出一個全新嘅順德菜menu,我Dining娜就梗係要即係去試下啦,睇下師傅功架係咪真係咁了得嘛!
一問之下,先知原來呢間舖頭嘅大廚黎師傅,入廚已經超過20年,仲喺今年嘅美食之最大賞拎咗唔少獎,包括蛋組嘅「至高榮譽金獎」同今年新增嘅「至Like廚師」獎項!今次個menu就係由佢全新設計,喺傳統順德菜嘅食材配搭上玩玩新意,等大家重新認識順德菜嘅精妙之處.即刻睇睇有咩好推介!
鳳凰乳液繞玉龍
炒蛋睇落簡單,其實好難!要滑得嚟帶少少濕潤,配料又唔可以煮得太老,呢道菜就完全符合晒以上要求啦!
提到順德菜,當然唔少得河鮮.師傅將新鮮河蝦開邊炸熟,加入蝦苗,煙肉,蒜蓉,辣椒乾略炒,有大蝦小蝦,炮製成呢道蝦兵蝦將.
大家一定要試試呢個燉湯,佢係集香,滑,鮮,甜於一身,而且用料十足,滋補減燥,啱晒而家開始入秋嘅時候飲用.
燘豬手大家都食過,燘德國鹹豬手你又有冇試過?師傅用咗中菜西煮嘅概念同做法,令菜式香濃惹味得嚟,唔會好似傳統粵菜咁太過油膩.
以茶果子取代麵包糠,令煎炸魚餅嘅過程減少油分吸收,同時亦增加魚餅嘅口感層次,咬落香口又煙韌.
上菜前侍應會喺你面前加入四款調味,快炒一下之後就會上枱.淨係嗰陣香味就已經令人流晒口水,而我就最鍾該佢雞肉有嚼頭唔會過腍,果然係真正嘅走地雞!
粥油水煮鯪魚球
同以往食開嘅鯪魚球豆腐煲好唔同,加咗白粥熬製嘅汁鮮味好多,仲配埋人氣紫薯做配料,即時加晒分啦!
師傅用咗水盆海參,配紫洋蔥,淮山,雲耳同彩椒快炒,口感清爽,證明師傅煮嘅時候鑊氣夠,火候控制得啱啱好.
譽宴
地址:銅鑼灣波斯富街99號利舞臺廣場5樓(顯示地址)
電話:2811 9181
營業時間:8:30am-12:00mn
平均消費:$100-$200
備註:另收服務費12%,收現金及信用卡.


text:
生日離不開飲飲食食, 個d我成日食食下唔記得影相, 所以無得同大家分享添. 不過生日禮物我當然唔會唔記得影啦. 睇下我收左d乜丫:
Hahaha. 有咩呢? 有L’Erbolario Rose Bath Foam (係L’Erbolario送既生日禮物, 年年都一樣), 有Elizabeth Arden Visible Difference Body Lotion (係Sasa Facebook中試用, 不過比我當埋係我既生日禮物), Swiss Balance Eye Gel (friend送), SK-II神仙水 (SK-II送既), 同埋兩封大利是 (兩個friend都話我無咩要, 咁利是最好).
神秘人出場喇, 呢個神秘人係我生日之前見過一次, 我地仲要係BL function識, 之後佢知我生日, 就留言比我, 我地傾傾下我問佢話15號晚我會係Lan Kwai Fong問佢join唔join. 我無諗過佢一口應承, 佢仲話, “你生日wor, 當然得啦!” 超感動. 感動既原因係我無諗過佢會因為係我生日所以一口應承呀!! 佢仲比左另一個感動我添:
佢知我係mask怪就送左兩張mask比我用…仲要係佢新買ga!! 我完全無諗過一個新friend會對我咁好. 我唔開佢名喇, 不過如果佢睇緊呢個post會知. 都係度想再多謝呢個新friend (仲要係靚女呀!!).
呢個神秘人個晚仲拎左佢個玩意出黎比我玩, 玩玩下我同我個friend都已經被燒死左. 我第2日拿拿聲同我個friend去買呀, 係乜?
係喇, 係佢! 係Fujifilm即影即有相機. 個樣都幾靚仔, 又輕身. 我係好鍾意即影即有相機, 因為我覺得個感覺好 “capture the moment” feel, 呢個feel係digital camera比唔到我.
故事未完! 我仲有一個超級驚喜, 就係….
係, 係Chanel…係我有個friend知道我好鍾意Chanel既野買比我ga! 佢仲要叫我估下佢買左邊個brand比我, 我估左超耐先估到呀…咁入面有咩呢?
係Ultra Correction既day cream同toner. 仲有samples, 係個serum同美白粉. 正呀! 又可以用左同大家share呀!
今年生日我自己覺得好美滿又好開心! 不過唔係淨係生日先要開心呀, 日日都要咁開心! 希望你地日日都開心, 生日就更加高興啦!!
Comments
Comments are closed.


text:
屯門鄉事會路
屯門鄉事會路(Tuen Mun Heung Sze Wui Road)為香港新界屯門區內的一條道路,南起海榮路,北至青山公路新墟段.屯門鄉事會路途經屯門市中心地區及西鐵綫屯門站,為屯門區內主要道路之一.
特色[编辑]
屯門鄉事會路中段至北段途經屯門主要商業區,包括屯門市中心區及新墟商業區.南段主要為住宅區,其中穿越友愛邨及安定邨之間,另外還有居屋屋苑兆麟苑,所以該道路可算是屯門區發展的主軸.屯門鄉事會路由海榮路至杯渡路與輕鐵路軌平行,沿路有輕鐵兆麟站,安定站及市中心站.
交通擠塞問題[编辑]
隨屯門新墟大型商場V city於2013年啟用後,屬區內交通命脈的屯門鄉事會路車流亦與日俱增,同時亦衍生違泊與交通擠塞問題.現時屯門鄉事會路近鹿苑街一帶雖已設立限時禁區,惟因車位不足,不少車輛皆無視禁區限制違例泊車,令往屯門市中心方向的十字路口遭嚴重堵塞.區議員古漢強批評運輸署規劃失當,未能預視有關路段的車流增長,要求研究改善方法將車輛分流,疏導交通,而前市政局議員張永森則建議鼓勵本路居民轉用公共交通工具前往大嶼山,港島,九龍,荃葵各區以減少擠壓.[1]
沿線街道[编辑]
主要建築物或屋苑屋邨[编辑]
- 兆麟苑
- 友愛邨
- 安定邨
- H.A.N.D.S
- 兆安苑
- 屯門公共圖書館
- 屯門裁判法院
- 屯門大會堂
- 屯門文娛廣場
- 屯門鄉事會路76至90號住宅
- 屯門時代廣場
- 錦華花園/錦薈坊
- 青山天主教小學
- 西鐵綫屯門站
- 瓏門
- V city
- 聖公會聖西門呂明才中學
- 康麗花園
- 雅都花園
- 屯門診所
- 新墟遊樂場


text:
我係一個比較實際的人. 係人都知而家立法會同政府唔多WORK, 但係全世界都係咁.
美國WORK 唔係因為"民主"或者佢哋個政府特別關心環境事務(佢哋政客鬥氣可以鬥到政府摺埋成個月, 香港仲未). 美國的制度係建基於人性本惡. MARYLAND(同其他)之前係因為遊客大量捉生物, 搞到好大鑊先搞套政策出嚟. 佢哋都兜咗好大個圈. 我係香港人, 我希望可以俾意見政府, 唔好令香港重蹈外國的覆轍. 你俾意見, 其實政府係會做嘢, 不過佢哋要平衡各方利益而立法會方面又冇乜建設性提議, 所以佢做得超慢.
我個人比較悲觀, 我唔信大多數人會自發性地有公德心, 除非有SO.
士多喺呢情況係最想保育嗰個, 因為佢哋有SO. 如果一個計劃係政府同士多都有SO佢哋實做, 士多仲會幫手監督添. 議員(政客)唔關心係因為暫時呢件事對佢冇SO (政治油水或實質金錢利益). 如果連保育人士都淨係識鬧政府, 政客只會一齊鬧然後順便抽水. 但問題仍在.
好似明哥咁, 我好欣賞佢音樂才華, 但好唔讚同佢近半年來的政治意見. 雖然係咁, 我都好欣賞佢: 佢抱怨咗好多年政府唔幫手搞藝術同音樂創作, 但係佢唔係淨係一味批評, 佢自己成立組織又培訓年輕人, 成立"文藝復興"唔希望廣東歌沒落...... 佢身上我學到咗其實除咗批評外, 以我的身份同力量可以做D咩? 香港唔係北韓, 雖冇"民主"但人民的發聲權同主導力好大(甚至比好多民主國家好). 希望大家唔好灰心氣餒.
"依家鉛毒咁heat, 加個牌係村口講下D蜆有幾多重金屬同污染物積聚, 應該易過講保育叫班人唔好執"-->有冇人識LAB/大學可以幫手驗?


text:
逢周二或四有人搞搞震
個告示牌好大個,圖文並茂中英俱備,寫埋「 No Dogging」,以免老外唔識睇. Dogging嘅意思係,喺半公開場所發生性行為,可以喺山頭,可以喺交通工具,車震只係 Dogging嘅其中一個種類.外國不時有 Dogging Party.
講番個告示牌,上面仲寫有四句警世句子:「祖先墳前,勿亂偷歡;鬼神共鑑,惡果自負.」言下之意,相信係有人不滿有車之士當呢度係陽台,破壞祖先山墳寧靜肅穆之餘,仲隨時引來鬼神鑑賞,搞到雞犬不寧.
呢塊牌位於西貢五塊田山腳嘅坑口永隆路,八方問過附近嘅帆船訓練會,職員話唔知邊個咁有創意,咁畀心機作出「溫馨提示」,佢從來冇見過車震.八方噚日再入永隆路,一對住喺附近嘅外籍男女證實,逢星期二或四晚例必有人在此車震,佢哋曾目擊激情場面,真係 OMG!呢對老外街坊又大讚「嚴禁車震」告示牌製作精美,十分 lovely,佢哋十分鍾意.
八方見唔到附近有山墳,思疑告示牌上鬼神之說可能屬警嚇性質,假如真係喺人家祖墳前履行房事,又會有乜惡果呢?八方向堪輿學家周漢明討教,周師傅嚴厲警告,指咁搞可能會俾啲邪嘢纏身行衰運.專門驅鬼嘅吳佩孚師傅進一步解釋,佢話在先人前歡好,可能激嬲先人招來報復.
可控公眾地方行為不檢
即使唔信邪,香港係法治社會,都應該守法.律師黃國桐話,車震多數唔會喺自己後花園,若然喺公眾地方,去攞娛樂牌食環署都一定唔會批,一旦被人捉到正嘅話,可以被控公眾地方行為不檢或者猥褻暴露,最嚴重可以坐監六個月.不過越犯禁嘅嘢就越刺激,自人類發明汽車以來,車震呢樣「公眾娛樂」就禁之不絕.香港其中一個車震勝地飛鵝山,據講夜晚仲旺過日頭.
資料來源:蘋果日報


text:
今日星期六,晚上有聚會,有30個包發酵中,搓到我膊頭痛
麵包發酵中就寫下外食,試菜篇
今次係上海菜同日本菜既混合篇
唔係我自己混,而係當日試菜時,間酒店未開,結果晌同一間餐廳試晒兩間餐廳既食物
將軍澳開既新酒店,智選假日酒店
今次同時試既係晉薈同稻
看餐牌,係中日混合咁上
有白酒又有清酒
個合桃好食啊
先上冷盤
陳醋海蜇頭,鎮江肴肉,花雕醉雞,香干馬蘭頭,麻香小象拔,龍井燻蛋
每樣小小,滿足個人慾望又唔會太大碟
呢個我無食,係富貴糟肚尖
即係醉豬肚
大家都話好味,但我無試呢
日式:海膽冷素麵
麵係櫻花麵,海膽係北海道海膽
我喜愛呢個
清炒河蝦仁
花雕蛋白蒸蟹鉗
其實呢個先係難,隻蟹鉗要同蛋白夾時間蒸得好
否則會唔平均呢
清燉獅子頭
呢個粒肉同平時既唔太同呢個質感似小籠包裡面粒肉
個湯好清好清
蒸河鰻
魚蒸得好滑,但我唔食呢類魚的
sorry,浪費大廚美意!
鯗烤肉
下面有塊生曬既魚,但我影唔到呢
小籠包
呢個生煎包非常好食,真係好好食
汁燒雞肉棒
好好食啊!個面好脆裡面juicy,加上混合蛋黃既汁
好開心的!好好食
鹽燒喜之次
Kinki魚,鹽燒係我愛既食法,連魚頭上,所以我咁樣影,嘻
甜點……唔記得乜名,麥乜乜?
好好食,但唔記得名
有無人幫下我呀?
日本蜜瓜,甜
中,日,大廚合照
食日本菜既:稻
食上海菜既晉薈


text:
近排香港出咗個神童,譚芷昀(Celine)得9歲人仔就殺入美國才藝節目《America's Got Talent》(全美一叮),獻唱國際天后Celine Dion嘅首本名曲《My Heart Will Go On》,睇到成班外籍觀眾同評判O晒嘴,𠵱嘩鬼叫,個個起晒身拍晒手連個heart都跟住佢go on,我Nuts哥覺得感動位唔係Celine唱功有幾勁,而係咁細個就可以實現到夢想!大佬!夢想呀!唔好話9歲,有好多做咗大半世人都唔知何謂「目標」! Celine唱完仲要補多句:「This is the best day of my life!」即係話:「今日係我人生中最正嘅一日!」可想而知呢個小妹妹完全知道自己要啲乜,犀飛利!
捱眼瞓睇卡通片
Celine今鋪咁威水,揚威國際為港爭光,連天后Celine Dion都忍唔住喺社交網站大讚佢可愛,呢啲冇得做媒啩?雖然贏得成千上萬嘅網民畀Like叫加油,但亦有人葡萄話佢唱得冇感情,應該讀好書先,Celine老竇譚順生仲大鑊,被爆撬薛家燕啲學生,當個女係搖錢樹,質疑埋佢個人資歷,負評一大籮,我Nuts哥都係嗰句「關我家事」咩?最重要係究竟Celine係咪鍾意唱歌先?你真係肯定佢唱歌係被迫?一定受盡地獄式訓練?睇佢喺台上用流利英語盡力要話畀大家知,有幾享受同熱愛唱歌,絕對真情流露,逼都逼唔嚟喇!Celine鍾意唱歌嘅程度係等於呼吸一樣重要,一瞓醒就唱唔停,食飯搭車沖涼冇停口,連佢父母撳都撳唔住!咁細個就成日搭長途機去比賽好可憐?呢個反而係佢鍾意比賽嘅原動力!
除咗唱歌,睇電視睇卡通片都係Celine命根之一,佢話搭長途機唔會攰,因為平時好少機會有時間睇電視,搭飛機可以任睇唔嬲,捱眼瞓都要睇餐飽.咁你又咪以為佢唱歌只係為咗有電視睇,佢話仲可以感受到愛!原來佢平時都會去老人院唱歌畀公公婆婆聽,佢話:「我真係好鍾意唱,因為感覺到有愛!」咁細個已經識得以歌聲安撫心靈,唔係親身感受嘅話,點會講得出!有老友話最記得有次落住雨Celine都堅持要出場兼話:「唱歌係要尊重觀眾同舞台,觀眾係想欣賞表演.」佢老竇聽到都嚇咗一跳!
最想阿妹一齊唱
估唔到香港出咗個神童,竟然爭議聲蓋過掌聲,點解唔諗吓有天分都需要後天培養,當年天后Celine Dion都係12歲被人發掘入行為咗培養個女,Celine父母情願捱貴租搬去山頂住方便讀國際學校,爭取時間讀書同練歌,乜騷有錢冇錢都唱.話Celine老竇係怪獸家長?支持個女發展天分同興趣有咩錯?係咪跟大隊朝六晚十默書測驗操TSA無間做,呢啲就係快樂童年?Celine話每日練歌最享受係同爸爸jam歌,有時媽媽都會唱埋一份,齋諗個畫面都已經夠溫情!其實Celine另一個願望,係希望同月同日生日嘅妹妹Dion 快高長大,因為佢想同最愛嘅妹妹上台唱歌,名副其實係Celine Dion!一個小朋友可以有機會盡展所長,搵到自信同快樂,其實大家畀多啲鼓勵,係咪世界更美妙呢?
2017年6月30日 星期五
盞鬼原動力!9歲Celine睇電視做空中飛人 __,Celine,
近排香港出咗個神童,譚芷昀(Celine)得9歲人仔就殺入美國才藝節目《America's Got Talent》(全美一叮),獻唱國際天后Celine Dion嘅首本名曲《My Heart Will Go On》,睇到成班外籍觀眾同評判O晒嘴,𠵱嘩鬼叫,個個起晒身拍晒手連個heart都跟住佢go on,我Nuts哥覺得感動位唔係Celine唱功有幾勁,而係咁細個就可以實現到夢想!大佬!夢想呀!唔好話9歲,有好多做咗大半世人都唔知何謂「目標」! Celine唱完仲要補多句:「This is the best day of my life!」即係話:「今日係我人生中最正嘅一日!」可想而知呢個小妹妹完全知道自己要啲乜,犀飛利!


text: 每一年娛樂圈都有唔少新人加入,男女老幼,燕瘦環肥,要邊類有邊類,但係唔知點解,每一日睇報紙,上網或者打開電視,睇嚟睇去係ABCD嗰幾個,淨番落嚟嗰演員,有啲係被淘汰,有啲係自然流失,有啲係自己執包袱,去另一個環境繼續發展.李彩寧,99年加入無綫藝員訓練班,當年拍完《金裝四大才子》之後,多咗個「金牌丫鬟」之稱,好多套無綫劇都見到佢.做做吓又見佢走咗去拍電影,似乎前途向邁向光明,點知轉個頭又唔見咗蹤影,直到2013年港視開台,又見番佢出嚟拍劇,不過隨住港視發牌夢碎,又再次消失!由原名李明麗改名李彩寧到依家改名叫李焯寧嘅Karen,日前喺旺角接受《蘋果》訪問,原來佢當年離開咗港視之後,又走咗去讀書進修,家陣已經轉營做marketing,第一個project係「2015世界和平小姐」,嗰陣佢由rundown,舞台設計,交通安排到膳食,全部都係一個人做.李彩寧笑道:「呢次廣告公司搵我幫手,真係做癲咗,不過事後真係好大滿足感,好似做演員一樣,劇集出街受歡迎,就算之前幾多晚瞓唔到,都覺得好玩!」有咗呢一次經驗,李彩寧話嚟緊會返大陸做Management公司:「0依家會專注做管理階段,簽唔簽藝人係將來嘅事,其實喺TVB出嚟嘅人,無論係做乜嘢崗位,都有好多人鍾意問你意見,講真我得做演員呢個工作經驗,必須要做返呢一行,唔做幕前咪去做幕後.」不過話晒做咗幕前咁多年,突然間轉咗去做幕後,難免會有人覺得你做唔掂先轉行,甚至質疑工作能力,李彩寧話:「我之前都試過俾人質疑我嘅能力,不過我會用自己能力去證明自己,佢哋知道我呢個女人係做嘢,知道我可以handle同Manage啲Event,我慶幸冇聽過啲難聽嘅說話.」一切還是多謝無綫.「TVB唔止係一個訓練你拍嘢嘅地方,仲有係點樣教你爭取時間,紀律,你可以邊學邊做.機會係有好多,不過要睇吓你有冇運氣,咁我梗係希望兩邊keep住繼續做,我好welcome大家搵我拍戲,事實上我對拍戲好有熱誠,希望可以有新衝擊.」當年李彩寧喺無綫係拎咗金牌先走,講到離開嘅原因,佢話:「其實係突然間叮咗一聲,最大嘅因素係覺得睇唔到前面,唔知前面嘅路可以點樣去行,雖然機會係多,但係始終冇運氣,所以諗諗吓咪決定出去闖吓,呢個係令我成長嘅一個地方,當你離開出嚟做嘢嗰陣,你會發覺有好多嘢可以應用到,做人會成熟,0依家有個底,感覺穩陣同有信心.」歸根究底,李彩寧話,可能佢輸蝕在唔識經營自己:「我唔識social呢樣嘢,可能因為我block咗我自己.嗰陣仲後生,只係覺得做番自己有乜問題,但係0依家睇番好明顯係我嘅問題,可以話係我嘅失敗之處.」依家37歲,起步還未遲吧.雖然李彩寧嘅外表嬌滴滴,不過佢性格其實都好獨立,仲好正能量:「人生總係有唔同階段,有唔同嘅覺悟,有覺悟好過冇覺悟.尤其係呢2,3年.我嘅變化係最大,可能係我出咗嚟之後,好多嘢都仲未咁清晰,但係當你有好多嘢要自己去做,要見唔同類型嘅客,你會明白呢嘢係必須,唔係叫『假』或者『虛偽』,總之朋友又好,客又好,都要建立一個良好嘅合作關係,嗰個關係係指大家食飯,同吹吓水.」即使工作上遇到問題,李彩寧話自己從未出現過負面情緒:「我嘅人生好正面,做人好開心,永遠都係向前看,唔會向後睇,如果向後睇,只會睇自己做過嘅嘢.當做每一樣嘢都係當學嘢,上咗一個課堂,之後日子都可以準備充足,反正發生咗嘅嘢永遠都改變唔到,所以唔開心兩日,又或者瞓醒先算,再拖落去都冇意思.」


text:
之前睇過好多BLOG友仔分享佢地去左REENEX 體驗「膠原自生」療程,睇見到令我心思思想上去試吓.見到有得登記免費試做CPS更生活膚療程(面部),當然就唔執輸,所以就約埋糖糖一齊上去玩啦!
我地去左銅鑼灣時代廣場嗰間,一入到去,真係有少少驚訝,因為個地方真係好大呀~
嗰度啲服務員都勁有禮貌,一座低就即刻俾左杯花茶,等我地邊填FROM邊飲添~
原來佢地係一對一服務,所以我同糖糖就分開左,各自跟治療師入房.
美容師先同我講解肌膚的紋理,之後就再替我面部各部位進行分析,看看我的肌膚狀況.一向比較懶惰好少去護理嘅我,竟然俾美容師話我啲皮膚唔差,唔知係唔係逗我歡喜呢~
傾左都差唔多一個鐘,之後就去做CPS水基酸療程.間美容房都好大好乾淨,唯一就係全部都係白色,令人聯想到醫院呀~
最後就幫我用凍水敷面,等鎖住水基酸係塊面度,成個過程都只係大約廿分鐘左右.
做完成晒成個過程有乜唔同左,感覺就塊面白淨左啲啲,個額頭同個鼻位好似光滑左少少(我依個樣希望唔好嚇親大家啦)~
之後又返入房再傾吓你嘅皮膚問題(當然係SELL嘢時間啦),一早都諗住係去玩吓,所以佢介紹嗰啲PLAN都冇心機聽,只係知道普普通通嘅 COURS都要萬萬聲咁,真係嚇C人呀!不過佢地可能真係受過長期訓練,都唔算太HARD SELL,明知你係倒亂都唔會黑面,仲好在禮貌咁送你離開.
整個過程都很自在很舒服,完全沒有壓逼感,不過....個價錢又真係貴左啲,所以都唔敢JOIN,玩一次就算咁啦!


text:
今日真係可以話與到雙重打擊,因為早係上兩個星期去左面試嘅幼稚園都不約而同都寄返個結果俾我地.當然....大家見到我個標題都知係乜事啦!
其實第一間(即係我地最心儀嗰間),我都估收嘅機會唔大,始終嗰間都係有名氣,環境又好嘅幼稚園,就睇佢地當日面試嘅情況,都知道競爭會係好大.不過既然去得面試,加上小小豬當日表現都算OK,所以都存有有一絲希望可以得到幸福之神眷顧.
另一間就係屋企附近嘅全日制幼稚園,其實當日小小豬表現真係好好,好多老師嘅指引都可以做到,仲同老師有好多交流,所以我都好有信心依間會收,但點知最後都係.....
講真...我真係好失望,尤其係入唔到第一間,當知道嗰一刻真係勁DOWN,從未試過有依一種失落感,真係差少少喊左出嚟.我仲諗會唔會係我啲黑仔王衰氣,所以影響都小小豬入唔到呀!
不過清醒過後,諗返起成件事,雖然真係極度失望,不過當日小小豬表現都好好,我地已經盡左努力,個結果真係唔到我地控制,唯有阿Q啲諗,佢地唔收小小豬係佢地損失啦!
其實我真係好想問,係唔係細B真係咁難入學? 唔係因為依兩間唔收小小豬我先咁諗,因為同左好幾位朋友傾過,佢地BB係同小小豬都係同月份出世,佢地又係IN左好多間都唔收,最後有一位朋友忍唔住間返唔收原因,佢地都話因為係細B所以唔會優先考慮.
嚟緊二月份先會再去兩間IN,趁依段時間我地都會繼續KEEP住教好小小豬,等佢都時會有好表現(放心...我地唔會迫佢,等佢順其自然咁學,唔會俾壓力小小豬).